Diari Oficial de la Generalitat Valenciana


Sumari del DOGV 5957, del 18-02-2009 (2009/1472)

RESOLUCIÓ de 4 de desembre de 2008, de la directora general de Gestió del Medi Natural, per què s'ordena la publicació de determinades resolucions complementàries a les declaracions d'impacte ambiental, corresponent a les Zones 6, 7, 8, 10, 11, i 12.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5957

Data del DOGV
:   18-02-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/1472


Data del document
:   04-12-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * Barracas
    * Higueruelas
    * Andilla
    * Aras de los Olmos
    * Benaguasil
    * Enguera
    * Toro, El
    * Jarafuel
    * Pina de Montalgrao
    * Yesa, La
    * Viver
    * Casinos
    * Chelva
    * Vilamarxant
    * Ayora
    * Villar del Arzobispo
    * Alpuente
    * Llíria
    * impacte ambiental

RESOLUCIÓ de 4 de desembre de 2008, de la directora general de Gestió del Medi Natural, per què s'ordena la publicació de determinades resolucions complementàries a les declaracions d'impacte ambiental, corresponent a les Zones 6, 7, 8, 10, 11, i 12. [2009/1472]  
Els articles 4.3 i 22 del Reial Decret Legislatiu 1302/1986, de 28 de juny, d'avaluació d'impacte ambiental i del Reial Decret 1131/1988, de 30 de setembre, pel qual s'aprova el reglament per a l'execució de l'anterior decret, respectivament, establixen l'obligatorietat de fer públiques les declaracions d'impacte ambiental  
Seguint aquesta línia, els articles 5.3 i 28 de la Llei 2/1989, de 3 març, de la Generalitat Valenciana d'Impacte Ambiental, i del seu Reglament, aprovat per Decret 162/1990, respectivament, establixen l'obligatorietat de fer públiques les declaracions d'impacte ambiental, i en particular, de publicar estes declaracions en el Diari Oficial de la Comunitat Valenciana.  
En virtut d'això, he resolt:  
Article únic  
Publicar en el Diari Oficial de la Comunitat Valenciana les resolucions complementaries a les declaracions d'impacte ambiental corresponent als expedients 028/02-AIA Zona 6, 029/02-AIA Zona 7, 030/02-AIA Zona 8, 032/02-AIA Zona 10, 033/02-AIA Zona 11 i 034/02-AIA Zona 12, que segons el Reglament aprovat per Decret 162/1990 estableix l'obligatorietat de publicar-les.  
València, 4 de desembre de 2008.- La directora general de Gestió del Medi Natural: Mª Ángeles Centeno Centeno.  
Resolució complementària a la declaració d'impacte ambiental  
Expedient: 28/02-AIA  
Promotor: Poyectos Eólicos Valencianos   
Autoritat substantiva: Conselleria d'Infraestructures i Transport  
Objecte del projecte: Instal·lacions eòliques de la zona 6   
- Parc eòlic Alto Palancia I  
- Parc eòlic Alto Palancia II   
- Parc eòlic Alto Palancia III   
Localització: Termes d'El Toro, Barracas, Viver (Alto Palancia)  
L'empresa adjudicatària per al desenvolupament de les instal·lacions eòliques de la zona 6 del Pla eòlic de la Comunitat Valenciana ha presentat documentació relativa al projecte per al control i seguiment de la població reproductora d'esparver cendrós (Circus pygargus) en l'àrea d'influència dels parcs eòlics Alto Palancia I, II i II i caracterització prèvia de l'hàbitat potencial de nidificació de l'espècie de la zona, en compliment de les condicions establides en les resolucions de la directora general de Gestió del Medi Natural de 13 de setembre de 2006 i de 27 de febrer de 2007, complementàries de la DIA.   
El seguiment realitzat ha detectat 4 nius que se situen en l'àmbit de la zona delimitada com a apta per a la nidificació, i coincideix alguna de les situacions amb els punts detectats l'any 2006.  
Consideracions ambientals  
S'ha pogut constatar, amb les dades que estan en el Servei de Conservació de la Biodiversitat, la nidificació de 4 parelles d'esparver cendrós, dins de l'àrea delimitada com a apta per a la nidificació de l'espècie, per la qual cosa correspon fixar les condicions de represa de les obres, en l'àmbit dels parcs Alto Palancia I, Alto Palancia II i Alto Palancia III, i fixar els radis d'exclusió al voltant dels nius i la resta d'aspectes associats a l'obra.   
Així mateix, s'inclouen les mesures complementàries que cal adoptar en el seguiment ambiental d'aquests parcs per a la fase de funcionament.   
S'ha efectuat amb aquesta finalitat una anàlisi de l'obra que queda per executar com també el trànsit que es genera en els accessos als parcs d'Alto Palancia I i Alto Palancia II, establint una planificació de les obres fins al moment en què es confirme l'èxit de la cria (fins a cinc dies després de l'abandó dels polls del niu) .  
En aquest sentit s'estima com a mesura correctora més adequada el retard de:  
- Aquelles accions que requerisca concentració de trànsit en una jornada, com ara formigonar la sabata de cada un dels aerogeneradors.  
- L'execució de determinades accions de l'obra civil que generen un soroll intens (excavació) a les zones limítrofes als perímetres de protecció.  
D'altra banda, sense perjudici de la represa de l'obra, en els termes que s'estableixen en la part dispositiva d'aquesta resolució, l'estudi sobre el seguiment de l'esparver cendrós s'ha d'estendre fins a la migració d'aquesta espècie, i aportar un informe final que a més dels específics de la nidificació incloga els aspectes següents:  
- Delimitació de l'àrea utilitzada com a zona de campeig i alimentació, i aportar si és possible, dades complementàries que permeten determinar diferències en les diverses parelles o individus de diferent sexe.  
- Distàncies màxima i mínima recorregudes diàriament en relació amb els cultius existents i la situació de maduració d'aquests. Variació d'aquests paràmetres al llarg de la temporada de cria.   
- Recorreguts habituals cap a les zones d'alimentació i, si és el cas, encreuaments produïts entre posicions que ocuparan els aerogeneradors en aquest trànsit.   
El seguiment i el control, realitzat en la fase d'obres, haurà de ser efectuat en el mateix àmbit i amb els mateixos objectius en la següent època de cria (d'1 de març a 1 d'agost de 2008) a fi de determinar la repercussió en fase de funcionament. Els resultats obtinguts en la fase d'obres serviran de referència per a detectar el possible efecte sobre la nidificació hàbitat o ús de l'hàbitat i, si és el cas, per a l'adopció de mesures correctores, incloent la delimitació d'una zona d'especial protecció per a l'espècie on l'empresa promotora haurà de realitzar actuacions de conservació del seu hàbitat.  
Per tot això i fent ús de les facultats que tinc legalment atribuïdes formule la següent  
Resolució   
Primer  
1) S'estableix un perímetre de protecció en què no s'han de realitzar activitats de cap tipus fins a 5 dies després que s'haja constatat l'abandó dels polls dels nius, circumstància que haurà de ser comunicada a aquesta Conselleria mitjançant un informe extraordinari.   
L'esmentat perímetre es grafia en el plànol annex i afecta els aerogeneradors P3.13 del parc Alto Palancia I i els aerogeneradors P4.1, P4.2, P4.3, P4.4 i P4.5 del parc Alto Palancia II, les infraestructures associades d'aquests (camins, rases, etc.) com també al camí que comunica els accessos als parcs Alto Palancia I i Alto Palancia II.  
2) Fins al 15 de juliol de 2007 s'estableixen les limitacions següents:  
- El trànsit pels accessos als parcs Alto Palancia I i Alto Palancia II no ha de sobrepassar, en cap cas, els 30 vehicles pesants diaris, i caldrà controlar també el trànsit lleuger, i reduir-lo al mínim imprescindible per a una correcta execució de l'obra.   
- No serà executada l'obra civil que requerisca utilització de martell pneumàtic o maquinària semblant als aerogeneradors P3.12 (parc Alto Palancia I) P4.13 i P4.15 (Alto Palancia II) com també a la infraestructura associada a aquests aerogeneradors o als P4.12 i P 4.14 (del parc Alto Palancia II).   
3) En un termini màxim de 3 mesos, des de la data de notificació d'aquesta resolució, el promotor ha de remetre un informe final sobre els resultats de l'estudi de control i seguiment de la població reproductora d'esparver cendrós (Circus pygargus) en l'àrea d'influència dels parcs eòlics Alto Palancia I, II i II, i la caracterització prèvia de l'hàbitat potencial de nidificació de l'espècie de la zona en què, a més dels aspectes específics de nidificació, s'informe dels resultats relatius a:  
- Delimitació de l'àrea utilitzada com a zona de campeig i alimentació, amb l'aportació, si és possible, de dades complementàries que permeten determinar distints comportaments entre les diverses parelles o individus de diferent sexe.   
- Distàncies màxima i mínima recorregudes diàriament en funció dels cultius existents i la situació de maduració d'aquests. Variació d'aquests paràmetres al llarg de la temporada de cria.  
- Recorreguts habituals cap a les zones d'alimentació i, si és el cas, encreuaments produïts entre posicions que ocuparan els aerogeneradors en aquest trànsit.  
El programa de vigilància ambiental dels parcs Alto Palancia I, Alto Palancia II i Alto Palancia III s'ha de complementar, entre l'1 de març i l'1 d'agost de 2008, amb la realització d'un estudi, semblant al de la fase d'obres, de control i seguiment de la població reproductora d'esparver cendrós (Circus pygargus) en l'àrea d'influència dels parcs eòlics Alto Palancia I, II i III, a fi de determinar la repercussió en fase de funcionament tant pel que fa a la nidificació com en l'ús de l'hàbitat i, si és el cas, aplicar mesures correctores, incloent la delimitació d'una zona d'especial protecció per a l'espècie on l'empresa promotora haurà de realitzar actuacions de conservació del seu hàbitat.  
Segon   
Notificar a les persones interessades que contra aquesta resolució, per no ser un acte definitiu en via administrativa, no pot interposar-se cap recurs, la qual cosa no és inconvenient perquè puguen utilitzar els mitjans que en defensa del seu dret estimen pertinents.  
Tercer  
Publicar en el Diari Oficial de la Comunitat Valenciana aquesta resolució complementària de la declaració d'impacte formulada mitjançant resolució de la directora general de Gestió del Medi Natural de 27 de juliol de 2005, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'impacte ambiental.  
València, 20 de juny de 2007.- La secretària autonòmica de Territori i Medi Ambient: Cristina Serrano Mateo.  
Resolució complementària a la declaració d'impacte ambiental  
Expedient: 28/02-AIA  
Promotor: Proyectos Eólicos Valencianos   
Autoritat substantiva: Conselleria d'Infraestructures i Transport  
Objecte del projecte: Instal·lacions eòliques de la Zona 6   
Parc eòlic Alto Palancia III   
Localització: Termes d'El Toro, Barracas, Viver, (Alto Palancia)  
L'empresa promotora, Proyectos Eólicos Valencianos va presentar, el 28 de desembre de 2006, el projecte constructiu del parc Alto Palancia III, en compliment dels condicionants establits en la declaració d'impacte ambiental. En aquest es fixa la capacitat del parc en 16 aerogeneradors de 2 MW de potència unitària, la qual cosa representa un total de 32 Mw.   
El 27 de març es va remetre un escrit en el qual se sol·licitava l'estudi d'alternatives del disseny del parc amb l'objecte de minimitzar els impactes residuals de l'obra, tot rebent el projecte modificat el dia 18 de juliol de 2007, en el qual no es consideraven part de les modificacions proposades.  
Al setembre de 2007 es va realitzar una visita de camp conjunta d'un tècnic d'aquesta administració i tècnics de l'empresa promotora en què es van analitzar sobre el terreny les discrepàncies de disseny. Es va poder comprovar que la proposta realitzada des d'aquesta administració minimitzava l'impacte global de l'obra civil i no presentava limitacions constructives de cap tipus.  
El dia 11 d'octubre de 2007, la promotora va remetre nous plànols del projecte constructiu del parc Alto Palancia III, ajustant-se als criteris establits en l'escrit de 27 de març de 2007 i en la visita de camp de setembre de 2007.   
El 18 d'octubre de 2007 s'aporta l'informe d'autorització de seguiment arqueològic, emés per la Conselleia de Cultura, Eucació i Esports el 8 de maig de 2007, en el qual s'estableixen les condicions a què han d'ajustar-se les obres.   
Consideracions ambientals   
El parc Alto Palancia III se situa parcialment en àrees potencialment aptes per a la nidificació de l'esparver cendrós, per la qual cosa queda subjecte a les mateixes limitacions en fase d'obres i als condicionants de seguiment establits per als parcs Alto Palancia I i Alto Palancia II en la DIA i en les consegüents resolucions formulades al respecte.   
Per tot això, fent ús de les facultats que tinc legalment atribuïdes formule la següent  
Resolució   
Primer  
1) El parc eòlic Alto Palancia III s'haurà d'ajustar, tant en capacitat com en disseny, a la documentació presentada el dia 11 d'octubre de 2007 i a les condicions establides per la Conselleria de Cultura, Educació i Esport, en l'informe de 8 de maig de 2007.   
2) Es reiteren els condicionants establits en la DIA i en les resolucions complementàries formulades posteriorment, en general, i en particular respecte a les limitacions per a l'execució de l'obra civil i muntatge dels aerogeneradors i al seguiment de l'esparver cendrós (Circus pygargus).  
Segon   
Notificar a les persones interessades que contra aquesta resolució, per no ser un acte definitiu en via administrativa, no s'hi pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret estimen pertinents.  
Tercer  
Publicar en el Diari Oficial de la Comunitat Valenciana aquesta resolució complementària de la declaració d'impacte formulada mitjançant una resolució de la directora general de Gestió del Medi Natural, de 27 de juliol de 2005, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març d'impacte ambiental.  
València, 22 d'octubre de 2007.- La directora general de Gestió del Medi Natural: M. Ángeles Centeno Centeno.  
Resolució complementària a la declaració d'impacte ambiental  
Expedient: 28/02-AIA  
Promotor: Proyectos Eólicos Valencianos   
Autoritat substantiva: Conselleria d'Infraestructures i Transport  
Objecte del projecte: Instal·lacions eòliques de la zona 6  
- Parc eòlic Alto Palancia I  
- Parc eòlic Alto Palancia II   
- Parc eòlic Alto Palancia III   
Localització: Termes d'El Toro, Barracas i Viver, (Alto Palancia)  
L'empresa adjudicatària per al desenvolupament de les instal·lacions eòliques de la zona 6 del Pla eòlic de la Comunitat Valenciana ha presentat documentació relativa al seguiment de la població reproductora d'esparver cendrós (Circus pygargus) en l'àrea d'influència dels parcs eòlics Alto Palancia I, II i II de la zona 6 del Pla eòlic de la Comunitat Valenciana, en compliment dels condicionants establits en la declaració d'impacte ambiental i resolucions complementàries.   
El seguiment realitzat ha detectat 4 nius que se situen en l'àmbit de la zona delimitada com a apta per a la nidificació de l'esparver cendrós. Encara que el nombre de nius coincideix amb els de l'any 2007, la localització d'aquests (contrastada amb les coordenades proporcionades pel Servei de Biodiversitat) presenta variacions que incideixen en la delimitació del perímetre de protecció establit en la Resolució de 20 de juny de 2007. Es mantenen els criteris i les consideracions ambientals de l'esmentada resolució pel que fa a les mesures preventives que s'han d'adoptar en la fase d'obres.  
Aquesta resolució se cenyeix, per tant, únicament i exclusivament a establir els condicionants per a la fase d'obres, basant-se en el perímetre de protecció, per als treballs pendents en els parcs eòlics Alto Palancia I i II, d'acord amb la documentació presentada pel promotor el 23 de maig de 2008, i per al parc Alto Palancia III, en la seua totalitat, atés que a data de hui no ha sigut iniciada l'obra civil.   
Per tot això i fent ús de les facultats que tinc legalment atribuïdes formule la següent  
Resolució   
Primer  
1) S'estableixen els perímetres de protecció en què no s'han de realitzar activitats de cap tipus (excepte les necessàries per al control tècnic de les instal·lacions, per al pla de vigilància ambiental i per al control i seguiment de la població reproductora d'esparver cendrós) fins a 5 dies després que s'haja constatat l'abandó dels pollets dels nius, circumstància que haurà de ser comunicada a aquesta Conselleria mitjançant un informe extraordinari.   
L'esmentat perímetre es grafia en el plànol annex i afecta:  
- Els aerogeneradors P3.13 del parc Alto Palancia I i els aerogeneradors P4.1, P4.2, P4.3, P4.4 i P4.5 del parc Alto Palancia II, les infraestructures associades d'aquests (camins, rases, etc.) com també el camí que comunica els accessos als parcs Alto Palancia I i Alto Palancia II.  
- Els aerogeneradors P3.4, P3.3, P3.2 i P3.1 del parc Alto Palancia I i les seues infraestructures associades (camins, rases, etc.).   
2) Fins al 15 de juliol de 2007 s'estableixen les següents limitacions, considerant els treballs pendents:  
- El trànsit per l'accés al parcs Alto Palancia I i per l'accés sud a l'Alto Palancia III que ix de la CV-239 (si s'opta per la utilització d'aquest en lloc de l'encreuament de la via) no ha de sobrepassar en cap cas els 30 vehicles pesants diaris, i es controlarà també el trànsit lleuger que s'ha de reduir al mínim imprescindible per a una correcta execució de l'obra.   
- No serà executada l'obertura de rasa per a la conducció dels conductors elèctrics a les plataformes dels aerogeneradors P3.12 del parc Alto Palancia I i P4.15 d'Alto Palancia II, ni qualsevol obra civil que requerisca utilització de martell pneumàtic o maquinària semblant tant en aquests aerogeneradors com en la seua infraestructura associada.   
Segon   
Notificar a les persones interessades que contra aquesta resolució, per no ser un acte definitiu en via administrativa, no s'hi pot interposar cap recurs, la qual cosa no és inconvenient perquè puguen utilitzar els mitjans que en defensa del seu dret estimen pertinents.  
Tercer  
Publicar en el Diari Oficial de la Generalitat Valenciana aquesta resolució complementària de la declaració d'impacte formulada mitjançant Resolució de la directora general de Gestió del Medi Natural, de 27 de juliol de 2005, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.  
València, 3 de juny de 2008.- La directora general de Gestió del Medi Natural: M. Ángeles Centeno Centeno.  
Resolució complementària a la declaració d'impacte ambiental  
Expedient: 28/02-AIA  
Promotor: Proyectos Eólicos Valencianos   
Autoritat substantiva: Conselleria d'Infraestructures i Transport  
Objecte del projecte: Instal·lacions eòliques de la zona 6  
- Parc eòlic Alto Palancia I  
- Parc eòlic Alto Palancia II   
- Parc eòlic Alto Palancia III   
Localització: Termes d'El Toro, Barracas i Viver (Alto Palancia)  
El 3 de juny de 2008 es va formular una resolució complementària per a la delimitació dels perímetres de protecció de la nidificació de l'esparver cendrós (Circus pygargus) per a la zona 6 de desenvolupament del parc eòlic amb el consegüent establiment de mesures protectores per a la fase de les obres, que en aquest àmbit falten executar, amb les dades demanades fins a aquesta data que confirmaven l'existència de 4 nius d'exemplars adults a l'entorn dels parcs Alto Palancia I, Alto Palancia II i Alto Palancia III .   
El dia 18 de juny de 2008 el Servei de Biodiversitat de la Conselleria de Medi Ambient, Aigua urbanisme i Habitatge ha constatat la nidificació d'una nova parella d'exemplars immadurs d'esparver cendrós (Circus pygargus) en l'àrea delimitada com a apta per a la nidificació d'aquesta espècie en l'entorn dels parcs Alto Palancia I, Alto Palancia II i Alto Palancia III, concretament al paratge denominat el Sabinar.   
Aquesta nova circumstància amplia el perímetre de protecció de l'àrea de nidificació oest de l'esparver cendrós per a l'any 2008, establida en la Resolució complementària de 3 de juny de 2008, però no requereix afegir nous condicionants o limitacions establits per a la fase d'obres, ja que la modificació únicament afecta la utilització de l'accés oest al parc eòlic Alto Palancia III, que ja havia sigut restringit en la Resolució emesa el 3 de juny de 2008.  
Per tot això i fent ús de les facultats que tinc legalment atribuïdes formule la següent  
Resolució   
Primer  
S'amplia el perímetre de protecció per a la nidificació de l'esparver cendrós (Circus pygargus) per al període de reproducció de 2008 d'acord amb el pla annex a aquesta resolució, que substitueix el plànol annex a la Resolució de 3 de juny de 2008, i es manté inalterada la resta de l'esmentada resolució.  
Segon   
Notificar a les persones interessades que contra aquesta resolució, per no ser un acte definitiu en via administrativa, no s'hi pot interposar cap recurs, la qual cosa no és inconvenient perquè puguen utilitzar els mitjans que en defensa del seu dret estimen pertinents.  
Tercer  
Publicar en el Diari Oficial de la Comunitat Valenciana aquesta resolució complementària de la declaració d'impacte formulada mitjançant Resolució de la directora general de Gestió del Medi Natural de 27 de juliol de 2005, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.  
València, 19 de juny de 2008.- La directora general de Gestió del Medi Natural: M. Ángeles Centeno Centeno.  
Resolució complementària a la declaració d'impacte ambiental  
Expedient: 28/02-AIA  
Promotor: Proyectos Eólicos Valencianos   
Autoritat substantiva: Conselleria d'Infraestructures i Transport  
Objecte del projecte: Instal·lacions eòliques de la zona 6   
Parc eòlic Cerro Rajola   
Localització: Termes de Barracas i Pina de Montalgrao (Alt Palància)  
L'execució de les instal·lacions eòliques entre els aerogeneradors 27 a 31 del parc Cerro Rajola es trobava pendent de la determinació de l'afecció al jaciment inventariada denominada Monte Limbo.   
D'altra banda la posada en funcionament d'aquesta va quedar supeditada, per Resolució, de 13 de desembre de 2006, de la secretària autonòmica de Territori i Habitatge complementària de la DIA a l'ampliació de l'estudi de comportament d'aus carronyeres durant sis mesos i a la determinació empírica del funcionament del menjador basant-se en la correlació resultant dels estudis d'aquestes aus en la zona 6 durant el mateix període.   
En compliment de l'esmentada resolució, l'empresa promotora va presentar la documentació següent:  
- Informes parcials de l'estudi sobre aus carronyeres al febrer, abril, maig, juny, juliol i agost de 2007 i informe final el 10 d'octubre de 2007.  
- Informes parcials sobre estudi d'hàbits del voltor comú en l'abocador de Villahermosa del Río i la seua correlació amb la ubicació de la zona 6, al maig i agost de 2007, i informe final el 30 de novembre de 2007.   
Els estudis presentats van ser traslladats al Servei de Biodiversitat, el qual va remetre el seu informe de valoració el 30 de novembre de 2007.  
El promotor comunica, el 5 de desembre de 2007, la posada en marxa progressiva, a partir de la 2ª quinzena de desembre de 2007, dels parcs executats.  
El 8 de gener de 2008 se li comunica, al promotor, que el tram comprés entre l'aerogenerador 26 (exclusivament) fins al 31 del parc eòlic Cerro Rajola, no hauria de ser executat fins que no es formule una resolució complementària que considere tant l'afecció al patrimoni com l'afecció a l'avifauna.   
Simultàniament s'efectua consulta a la Unitat de Patrimoni Historicortístic de Castelló sobre les afeccions al patrimoni i les conseqüents restriccions a l'obra del tram comprés entre l'aerogenerador 26 (exclòs) i el 31 del parc Cerro Rajola.  
El 20 de maig de 2008, el promotor remet documentació relativa al projecte constructiu del tram comprés entre l'aerogenerador 26 (exclòs) a 31, que introdueix les modificacions següents respecte del projecte original:  
- Elimina l'aerogenerador 27 per afecció al jaciment de Monte Limbo.   
- Reubica els aerogeneradors 28 a 31, ambdós inclusivament, entre 35 i 45 metres a l'est per a no afectar el jaciment de Monte Limbo.   
S'adjunta a més còpia de l'informe de la Direcció General de Patrimoni sobre excavació arqueològica dels aerogeneradors 28 a 31 del parc Cerro Rajola.   
El 17 de juny de 2008, se sol·licita ampliació de la documentació gràfica del projecte constructiu sobre el nou disseny del tram entre l'aerogenerador 28 a 31, i es va rebre la documentació sol·licitada el 3 de juliol de 2008.   
El 10 de juliol de 2008 se sol·licita informe a l'Ajuntament de Pina de Montalgrao sobre la incidència de la variació de l'àrea d'influència de 1.000 m en el planejament municipal, derivada de la modificació proposada. Fins a la data no s'haja rebut resposta.   
Informes sectorials   
Informe del Servei de Biodiversitat   
El Servei d'avaluació d'Impacte Ambiental sol·licita informe sobre la suficiència del menjador i la necessitat de l'ampliació d'aquest, l'estudi de comportament de carronyeres a la zona 6 i la concreció d'activitats a dur a terme per l'empresa adjudicatària de la zona 6 i de les mesures correctores que s'han d'aplicar per al funcionament dels parcs.   
La documentació presentada per l'empresa es correspon amb sis mesos de seguiment del comportament dels voltors a la zona 6 i aproximadament quatre mesos de funcionament de l'abocador. Les conclusions d'aquests estudis han posat de rellevància:  
1r) L'absoluta correlació entre els abocaments de carronyes a les proximitats dels parcs de la zona 6 i la presència de voltor en aquesta.  
2n) L'efecte d'atracció del menjador de Villahermosa del Río, no sols als voltors de les colònies de cria pròximes de Castelló, sinó d'altres molt més allunyades.  
Respecte del funcionament del menjador, efectivament s'han posat en marxa i s'ha arribat a un acord amb l'Ajuntament de Villahermosa del Río, no obstant això amb una garantia de manteniment de només un any, però la freqüència i quantitat de les aportacions sembla haver-se correspost únicament amb la disponibilitat de restes i no amb la necessitat d'aportar quantitats creixents per a poder relacionar la quantitat d'aportacions amb l'atracció de voltors. Tampoc hi ha hagut una aportació bastant continuada per a aconseguir la fixació dels voltors i, en correspondència, evitar el trànsit d'aquests per la zona 6. En tot cas, sí que sembla haver-se determinat que l'increment d'aportacions produeix efecte d'atracció a major quantitat de voltors i que el temps de desaparició de les restes no s'altera, de manera que l'endemà de l'aportació, de vegades s'observen voltors campejant la zona d'afecció dels parcs. Aquesta última dada es pot deure a la no-continuïtat de l'aportació.  
Atés que les dates de visites als parcs no s'han correspost més que en comptades ocasions amb les de les aportacions al menjador -la qual cosa s'hauria d'haver coordinat- no s'ha pogut establir una correlació exacta entre les aportacions i la no-utilització dels parcs.  
En aquestes condicions, l'estudi no ha tingut l'efectivitat desitjada, si bé sí que sembla que els voltors continuen campejant la zona quan apareix alguna resta càrnia, l'abocament de la qual no ha pogut ser totalment controlat. Les rutes de trànsit són les mateixes detectades des del principi i es confirma la perillositat dels aerogeneradors situats en aquestes, sobretot els localitzats a les cotes més altes.   
Per això haurà de considerar-se la reubicació dels aerogeneradors encara no instal·lats en el parc Cerro Rajola, en particular el P-27, P-28 i P-29   
D'altra banda es delimita un polígon d'afecció al voltant dels parcs eòlics en el qual l'empresa hauria d'arribar a acords amb els ramaders de la zona a fi d'evitar o eliminar l'abocament de restes càrnies i la presència de ramats d'ovelles.  
D'altra banda pel que fa al funcionament de l'abocador de Villahermosa del Río, l'empresa haurà de determinar la freqüència d'aportacions i pes mínim de les restes que permeta la fixació de la població reproductora pròxima, com també lliurar a aquesta Conselleria una garantia de manteniment de l'abocador durant el funcionament dels parcs en aquestes condicions.  
Informes de la Direcció General de Patrimoni Cultural de la Conselleria de Cultura   
Informe sobre l'excavació arqueològica dels aerogeneradors 28 a 31 (còpia aportada pel promotor annexa a la documentació de 20 de maig de 2008)  
S'assenyala que l'actuació ha estat motivada per la construcció dels aerogeneradors dalt referenciats i els diversos elements, plataformes i sabates, rases per a la conducció del cablatge elèctric i camí d'obres que configuren el parc eòlic.  
L'actuació ha consistit en la realització de sondejos distribuïts en diverses àrees afectades per l'obres i en uns treballs de desbrossament i sondejos al jaciment de Monte Limbo. En el primer cas els resultats han sigut negatius. En el cas del jaciment s'ha constatat el sistema constructiu i uns nivells d'ocupació d'estructures i materials que confirmen la cronologia.  
De conformitat amb la proposta tècnica es considera que no hauria de dur-se a terme el seguiment arqueològic de les obres fins que no es complemente la documentació del jaciment amb una alçada topogràfica en la qual quede especificat el perímetre murallat d'aquest. També haurà d'aportar-se el corresponent projecte de consolidació i cobriment d'aquest per a la seua autorització.   
Informe de 23 de maig de 2008 en contestació a la consulta efectuada el 8 de gener de 2008  
En relació amb el vostre escrit, de 27 de desembre de 2008, en el qual sol·liciteu informació sobre les afeccions patrimonials en l'àmbit del parc eòlic Cerro Rajola i, en concret, en relació amb els aerogeneradors 26 a 31 us informem que:  
La primera actuació arqueològica que es va dur a terme en l'àmbit del parc eòlic de Cerro Rajola va ser una prospecció que va permetre determinar diverses zones de possible afecció, entre aquestes la del jaciment denominada Monte Limbo, jaciment afectat indirectament pels aerogeneradors referenciats en el seu escrit.  
L'aerogenerador 26 no afectava el jaciment, però en relació amb l'afecció dels aerogeneradors 27 i 28 es va exigir la realització de sondejos arqueològics per a delimitar el jaciment i el perímetre de protecció d'aquest. Al marge de l'actuació realitzada i els seus resultats es va requerir a l'interessat perquè es modificara la ubicació d'aquests dos aerogeneradors. Després d'algunes propostes de modificació l'interessat ha comunicat la seua intenció d'eliminar l'aerogenerador 27 i situar el 28 a una distància de 100 metres fora del perímetre del jaciment.   
Pel que fa als aerogeneradors 28 a 31 es va exigir una excavació arqueològica, excavació que ha finalitzat i s'ha exigit que es completen els seus resultats amb una alçada topogràfica del perímetre murallat del jaciment.  
Les actuacions esmentades són les relacionades amb les afeccions puntuals que s'havien especificat, però en tota l'àrea del parc i de forma general en tot els parcs s'exigeix un seguiment arqueològic dels moviments de terres i obra com a mesura cautelar.  
Consideracions ambientals   
Les instal·lacions eòliques del nord del parc eòlic Cerro Rajola (aerogeneradors 27 a 31) no han sigut executats fins a la data per la falta de determinació de la possible afecció al jaciment denominat Monte Limbo. D'altra banda la seua posada en funcionament, d'acord amb la Resolució complementària de la DIA de 13 de desembre de 2008, va quedar supeditada a la valoració dels resultats dels estudis d'avifauna i la seua correlació amb l'abocador de Villahermosa del Río.   
L'afecció al patrimoni ha comportat l'eliminació de l'aerogenerador 27 i la reubicació del 28 cap al nord-est en compliment dels condicionants establits per l'òrgan competent en matèria de patrimoni cultural consistent a preservar de la ubicació d'aerogeneradors els terrenys situats en els 100 metres circumdants al perímetre de protecció del jaciment Monte Limbo. El desplaçament de l'aerogenerador 28 comporta el desplaçament de la resta d'aerogeneradors de l'alineació (de 29 a 31). Encara que les noves posicions es troben en l'àmbit del pla especial aprovat, l'àrea d'influència de 1.000 metres pateix també un desplaçament cap al nucli urbà de Pina de Montalgrao, la qual cosa ha de ser considerat per les limitacions a la reclassificació de sòl urbanitzable, d'acord amb la normativa del pla eòlic i del pla especial de desenvolupament d'aquest.   
La nova delimitació de l'àrea dista almenys 120 metres del nucli urbà actual de Pina de Montalgrao. No obstant això, analitzant les característiques topogràfiques, els usos actuals, la situació respecte del nucli actual i les característiques geotècniques del terreny que s'inclou en la nova aèria d'influència, es pot afirmar que des del punt de vista ambiental aquesta zona no és adequada per a materialitzar un hipotètic creixement del nucli urbà, encara que aquest extrem haurà de ser ratificat per l'òrgan competent en matèria d'urbanisme i per l'Ajuntament de Pina de Montalgrao.   
D'altra banda, tal com es posa de manifest en l'informe del Servei de Biodiversitat, els estudis d'aus carronyeres evidencien que les posicions 27, 28 i 29 són les àrees de pas quan hi ha trànsit a la zona 6 i en conseqüència són posicions potencialment perilloses. D'altra banda l'estudi de correlació de l'abocador de Villahermosa del Río amb els moviments de la zona 6, no s'ha ajustat als objectius establits per a aquest en la Resolució de 13 de desembre complementària de la DIA, amb la qual cosa no s'ha determinat les millors condicions de funcionament d'aquest en compte a la freqüència i volum de les aportacions.   
Pel que fa al projecte constructiu es considera viable el disseny de l'obra, encara que es pot minimitzar l'impacte introduint xicotetes modificacions:  
- Reducció del moviment de terres ajustant al màxim la cota de la rasant a la del terreny, sent necessari modificar el pendent longitudinal només en trams molt més curts, ja que els pendents naturals no excedeixen, en termes generals, la limitacions tècniques per a la realització de l'obra civil.  
- Ajust del traçat de les rases del línia elèctrica per a minimitzar l'afecció a la vegetació preexistent.  
En segon terme, i sense perjudici de les labors de restauració generals, es particularitzen les mesures correctores que s'han d'aplicar en aquells trams en què discorre per vessants amb pendents pronunciats, molt visibles a fi d'aconseguir en el termini el més breu possible la integració de l'obra en l'entorn. Aquestes mesures consistiran en la revegetació de la zona de cavallers amb bosquets de carrasques o amb exemplars dispersos de Juniperus sp simulant la distribució natural de terreny circumdant.  
Per tot això, fent ús de les facultats que tinc legalment atribuïdes, formule la següent  
Resolució   
Primer  
Es considera acceptable, des del punt de vista ambiental l'execució de les instal·lacions eòliques del tram comprés entre els aerogeneradors 27 i 31 del parc eòlic Cerro Rajola, sense perjudici de les autoritzacions sectorials que hi són d'aplicació, sempre que s'ajuste a la documentació presentada i als condicionants següents:  
1) S'elimina la posició corresponent a l'aerogenerador 27 per l'afecció al jaciment Monte Limbo i pel potencial risc de col·lisió per a les espècies de carronyeres i més concretament per al voltor comú.   
2) S'eliminen les posicions corresponents als aerogeneradors 28 i 29 pel potencial risc de col·lisió per a les espècies de carronyeres i en concret sobre el voltor comú.   
3) Sense perjudici del pronunciament de l'organisme competent en matèria d'urbanisme, es considera viable la modificació de l'àrea d'influència de 1.000 metres derivada de la reubicació dels aerogeneradors 30 i 31 ja que no obstaculitza futurs desenvolupaments del nucli urbà de Pina de Montalgrao.   
La ubicació final dels aerogeneradors 30 i 31 serà per tant la grafiada en la documentació presentada el dia 3 de juliol de 2008, en el que s'introduiran les modificacions següents i mesures correctores:  
3.1) La cota de la rasant del camí d'accés s'ajustarà al màxim a la cota del terreny, rectificant el pendent només en aquells trams que siga absolutament necessari, d'acord amb el perfil longitudinal que figura com a annex 1 d'aquesta resolució.  
3.2) El traçat de la rasa per a albergar la línia elèctrica s'ajustarà al dels vials d'accés. El personal encarregat de la vigilància ambiental de l'obra determinarà en el replantejament, a fi de minimitzar al màxim l'afecció a la vegetació preexistent, el marge més adequat per a la ubicació d'aquest en cada tram (ex. entre el pk 0+540 i el pk 0+600 es considera en principi més adequat el traçat de la rasa a l'est del camí).   
3.3) Es condicionarà el tram del camí coincident amb el camí ramader (aproximadament en el pk 0+325) de manera que es garantisca el trànsit ramader sense dificultats, tant en la fase d'obres com en la de funcionament .  
3.4) Les zones de cavallers dels trams compresos entre els Pk 0+100 a 0+300 i pk 0+480 a pk0+776 i la vora sud de la plataforma de muntatge de l'aerogenerador 31 es revegetaran amb agrupacions de carrasques (Quercus rotundifolia) i exemplars dispersos de Juniperus s.p. emulant la distribució de la vegetació de l'entorn   
4) En relació amb el funcionament de l'abocador de Villahermosa del Río es determinarà la freqüència d'aportacions i pes mínim de les restes, per a fixar la població reproductora pròxima, i es comprometerà l'empresa promotora al manteniment d'aquest en aquestes condicions durant el funcionament de les instal·lacions eòliques situades a la zona 6.  
Segon  
Notificar a les persones interessades que contra aquesta resolució, per no ser un acte definitiu en via administrativa, no s'hi pot interposar cap recurs, la qual cosa no és inconvenient perquè puguen utilitzar els mitjans que en defensa del seu dret estimen pertinents.  
Tercer  
Publicar en el Diari Oficial de la Comunitat Valenciana aquesta resolució complementària de la declaració d'impacte formulada mitjançant una resolució de la directora general de Gestió del Medi Natural de 27 de juliol de 2005, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.  
València, 30 de setembre de 2008.- La directora general de Gestió del Medi Natural: M. Ángeles Centeno Centeno  
Resolució complementària a la declaració d'impacte ambiental  
Expedient: 29/02-AIA  
Promotor: Energía y Recursos Ambientales SA EYRA  
Autoritat substantiva: Conselleria d'Infraestructures i Transport  
Objecte del projecte: Instal·lacions eòliques de la zona 7   
Parc Santa Catalina   
Localització: Termes d'Aras de los Olmos i Alpuente (València)  
En data 13 de setembre de 2007 la Direcció General de l'Energia de la Conselleria d'Infraestructures i Transports remet el projecte constructiu corresponent al parc eòlic Santa Catalina, en compliment del condicionat establit en la declaració d'impacte ambiental (DIA) emesa l'11 de desembre de 2006, compost per la documentació següent:  
- Projecte constructiu  
- Projecte de mesures correctores d'incendis forestals  
- Informe de prospecció arqueològica i etnològica del parc   
- Separata del projecte dirigides a l'Ajuntament d'Alpuente i d'Aras de los Olmos.  
Documentació complementària  
Després de l'emissió de la DIA s'han presentat els informes i estudis següents:  
- Estudi de seguiment de les parelles reproductores de miloca pròximes als parcs eòlics de la zona 7, remés en data 20 de novembre de 2006.  
- Determinació dels moviments de la població sedentària de voltor comú (Gyps fulvus) pròxima als parcs eòlics de la zona 7, fase I, remés en data 6 de febrer de 2007.  
- Identificació de les àrees de campeig de les parelles reproductores d'àguila de panxa blanca (Hieraaetus fasciatus) i àguila reial (Aquila chrysaetos) pròximes als parcs eòlics de la zona 7, fase I, remés el 6 de febrer de 2007.   
- Projecte de línia aèria de 132 KV doble circuit zona 7 i 8  
- Informe de l'Àrea de Conservació d'Espais Naturals sobre el sistema d'evacuació de la zona 7 i 8 del pla eòlic pel que fa a la seua afecció al PORN del Túria. Emés el 19 de juny de 2007.  
- Estudi específic per a la detecció de la alosa becuda (Chersophilus duponti) als parcs eòlics Viudo I, Viudo II i Viudo III en la zona 7 del PECV, remés el 28 de juny de 2007.  
- Estudi anual d'avifauna en situació preoperacional per als parcs eòlics de la fase I a la zona 7 del PECV presentat el 28 de juny de 2007.  
- Informe de les possibles afeccions als camins ramaders de les actuacions projectades pel pla eòlic de la zona 7 de la Comunitat Valenciana presentat en aquest servei en data 16 d'agost de 2007.  
- Addenda a l'estudi d'impacte ambiental i projecte constructiu del parc eòlic Viudo I.  
- Justificació tècnica de la disposició d'aerogeneradors PE El Viudo I  
- Justificació tècnica de la disposició d'aerogeneradors zona 7  
Modificacions del projecte original  
Les modificacions que el parc eòlic Santa Catalina ha patit respecte del projecte original vénen justificades per la necessitat de canviar de fabricant de les màquines que s'han d'instal·lar. El nou fabricant és General Electric i aquest disposa de màquines al mercat de 1.5 i 2.5 MW.  
Prenent com a criteris que s'ha de seguir el manteniment de la potència instal·lada en tota la zona 7 i el manteniment de les posicions dels aerogeneradors, s'opta per instal·lar al parc eòlic Santa Catalina màquines d'1.5 Mw.   
Amb aquesta modificació el parc queda configurat per 17 aerogeneradors d'1.5 Mw, la qual cosa suma un total de 25.5 Mw amb la qual cosa es perden 8.5 Mw dels 34 Mw assignats a aquest parc en la DIA.  
Informes sectorials  
Servei de conservació de la biodiversitat  
En data 20 de febrer de 2007 s'emet un informe referent a la previsible afecció de la miloca, àguila reial, àguila de panxa blanca i voltor comú per la instal·lació dels parcs. Una vegada examinats els resultats dels informes aportats, les afeccions previstes són:   
«No sembla previsible un impacte significatiu sobre les parelles de miloca i àguila de panxa blanca. Es tracta de les espècies més amenaçades de les que hi ha a l'àrea d'estudi i per tant la no-afecció d'aquesta permet l'aprovació del projecte. No obstant això, sí que podrien produir-se col·lisions d'algun exemplar d'àguila reial i amb major probabilitat del voltor comú amb els aerogeneradors que s'instal·len. Per tant, és necessari establir mesures correctores que permeten mitigar aquest possible impacte.  
Els estudis realitzats fins a la data no han resultat suficients per a determinar aquestes mesures. Seria necessari conéixer les altures de vol dels exemplars que realitzen encreuaments per a avaluar adequadament aquest.  
(...) En tot cas, atesa la dificultat de preveure les afeccions a causa dels grans desplaçaments que efectuen els voltors, als canvis en les polítiques de gestió de restes ramaderes i als canvis comportamentals que sembla s'estan produint en l'espècie, convé mantenir-la vigilància durant la fase d'instal·lació i funcionament dels parcs i retardar la definició de les mesures correctores fins a comprovar-ne el comportament, igual que el de les dues parelles d'àguila reial implicada.»  
En compliment de les consideracions finals de l'esmentat informe, el promotor presenta els informes següents: estudi específic per a la detecció de la alosa becuda (Chersophilus duponti) als parcs eòlics Viudo I, Viudo II i Viudo III a la zona 7 del PECV, remés el 28 de juny de 2007 i estudi anual d'avifauna en situació preoperacional per als parcs eòlics de la fase I en la zona 7 del PECV presentat el 28 de juny de 2007.  
Referent a aquests estudis el Servei de Conservació de la biodiversitat emet un informe el 24 de setembre de 2007 en el qual "es resumeixen tots els aspectes que es consideren rellevants respecte a l'afecció prevista a l'avifauna en tres apartats; afecció a espècies nidificants en l'entorn dels parcs, afecció a espècies migratòries en pas i afecció a espècies rupícoles territorials l'àrea de campeig o moviments habituals de les quals es veu afectada."  
S'indica a més "de manera general la zona eòlica pot resultar conflictiva, tant per l'abundància i interés d'espècies sedentàries o nidificants com per situar-se en ruta migratòria habitualment utilitzada per rapaces. No obstant això es considera que aquests impactes poden mitigar-se considerablement amb mesures correctores adequades"  
En informe emés el 12 de desembre de 2007 referent a l'avaluació de les mesures correctores que es proposen per al projecte de parc eòlic de Muela de Santa Catalina s'indica que l'aerogenerador SC-4 afectarà un rodal de matoll arborescent de Juniperus thurifera, Juniperus communis i Juniperus phoenicea.   
Respecte a les mesures correctores, es plantegen en el projecte actuacions de revegetació mitjançant hidrosembra, sembra seca, i plantació dels terraplens generats amb espècies herbàcies, arbustives i arbòries. El projecte també preveu la recuperació de la terra vegetal i la utilització posterior d'aquesta en les tasques de revegetació.  
No es considera adequada la gestió plantejada de la terra vegetal, atés que l'emmagatzemament proposat és inadequat. Pel que fa a les sembres previstes s'indica que la mescla de llavors comercials són susceptibles de contenir espècies invasores exòtiques per la qual cosa no haurien de ser utilitzades. En el cas de les repoblacions s'indica que pel fet de no tenir-se en compte la procedència de les espècies que s'han d'utilitzar, es corre el risc d'introduir genotips exòtics de tàxons, per la qual cosa s'haurà de tenir en compte aquest aspecte.  
Finalment s'indica que, amb la documentació aportada no ha sigut possible estudiar l'afecció causada per la traça de la pista que des de l'Hontanar accedirà a la Muela de Santa Catalina.  
Direcció General de Patrimoni Cultural Valencià  
En data 2 de novembre de 2007 la Direcció General de Patrimoni Cultural Valencià emet un informe vinculant al document Addenda a l'estudi d'impacte ambiental i projecte constructiu del parc eòlic Santa Catalina, presentat per mitjà d'un escrit del promotor en data 24 de setembre de 2007.   
La prospecció arqueològica ha detectat quatre jaciments no coneguts fins a la data. Aquests es denominen SC-2, estret de la Muela, barranc d'Escaiz II i barranc de Rubio, destacant aquest últim per la cronologia dels materials detectats i la presència d'estructures en superfície. Es recull així mateix l'afecció al jaciment del Castillejo de la Muela en la documentació presentada i una sèrie d'actuacions arqueològiques com a mesures correctores.  
Pel que fa al patrimoni etnològic, la documentació remesa estudia l'impacte sobre el patrimoni etnològic, el patrimoni industrial i el patrimoni immaterial. Tots els elements constatats per part de la Direcció General en l'informe sobre la prospecció realitzada, s'han documentat parcialment i es presenta una taula sobre l'afecció sobre aquests de les diverses obres del parc eòlic, els aerogeneradors, rases, subestació i diferents camins.   
El resultat és favorable a l'efecte patrimonial previst en l'article 11 de la Llei 4/1998, d'11 de juny, de patrimoni cultural valencià, sempre que es complisquen les mesures descrites respecte a la nova alternativa d'instal·lació de l'aerogenerador SC-07.  
Unitat de Camins Ramaders  
El 18 d'octubre de 2007 la Unitat de Camins Ramaders remet a aquest servei informe sobre l'afecció prevista en què s'indica que no hi ha afecció a cap camí ramader classificat derivada de l'execució del projecte en estudi.  
Servei de prevenció d'incendis i sanitat forestal  
En data 21 de setembre de 2007 s'emet un informe corresponent al projecte de mesures correctores d'incendis forestals als parcs Santa Catalina i Cerro Negro de la zona 7 en el qual s'emet informe favorable de la proposta presentada.  
Així mateix, s'indica que en el moment en què s'hagen d'executar els treballs, l'empresa n'haurà de notificar el començament a fi que el personal tècnic dels Serveis Territorials puguen comprovar el replantejament de les instal·lacions.  
Servei d'Ordenació Sostenible del Medi  
El 18 de desembre de 2007 el Servei d'Ordenació Sostenible del Medi emet un informe sobre l'afecció que podria generar-se derivada de l'execució del projecte del parc eòlic Santa Catalina i del projecte de mesures contra incendis al lloc d'interés comunitari Savinar d'Alpuente.  
L'esmentat informe conclou que: El desenvolupament del parc eòlic de Santa Catalina produirà una afecció negativa sobre el LIC Savinar d'Alpuente, no obstant això, l'esmentat parc forma part del Pla eòlic de la Comunitat Valenciana, que té la naturalesa de pla d'acció territorial de caràcter sectorial. Aquest pla té com a objectiu promoure la generació d'energia elèctrica a partir de fonts renovables, per la qual cosa presenta consideracions relacionades amb beneficis importants per al medi ambient a llarg termini, en contribuir a la disminució de l'emissió de CO2, un dels factors implicats en el canvi climàtic.  
Per un altre banda s'ha realitzat correctament el que disposen els apartats 3 i 4 de l'article 6 de la Directiva 92/43/CEE sobre hàbitats, especialment en allò que s'ha referit a la justificació dels emplaçaments, recerca d'alternatives, reelaboració del pla vistes les implicacions per als objectius de conservació del lloc i afecció als hàbitats que hi ha a la zona. Per tot l'anterior aquest Servei emet informe favorable, respecte a l'afecció d'aquest al LIC Savinar d'Alpuente subjecte a les consideracions següents:  
- Respecte als aerogeneradors; Sempre que tècnicament siga viable se substituiran els aerogeneradors d'1,5 MW per altres de 2,5 MW.   
En el cas que puga realitzar-se una substitució de tots els aerogeneradors per altres de potència major, la reducció del nombre de màquines per a adaptar-se a la potència assignada en aquesta zona pel pla eòlic es realitzaria en aquells aerogeneradors que se situen a l'interior del LIC, preferentment en aquells que s'assenten a l'oest del barranc de Vallunquera, com també el designat com a V01-5.  
- Respecte al camí d'accés al parc eòlic: es disposaran cartells informatius a l'entrada a l'àmbit territorial del LIC dels hàbitats o espècies presents en la zona, com també de normes bàsiques per a la conservació d'aquestes.  
- Tal com estableix la Directiva 92/43/CEE del Consell, s'establiran una sèrie de mesures compensatòries destinades a augmentar el valor biològic de la zona i reconstitució de l'hàbitat afectat.  
Consideracions ambientals  
L'execució del parc eòlic Santa Catalina i les instal·lacions que comporta, és susceptible de produir com a afeccions ambientals més importants, les que es produirien sobre diversos hàbitats prioritaris establits en la Directiva hàbitats i sobre l'avifauna de la zona.  
Amb la finalitat de minimitzar aquestes afeccions, s'han avaluat els projectes d'execució del parc. S'estableixen mesures addicionals a les propostes en la DIA de caràcter específic per a aquest parc i algunes de caràcter general que seran aplicables en la totalitat de la zona.  
Com a criteris per a la redacció dels projectes, el promotor estableix el manteniment de la potència total instal·lada a la zona 7 i el manteniment de les posicions dels aerogeneradors.  
La modificació que s'ha produït en aquest parc, respecte als projectes presentats de manera prèvia a l'emissió de la DIA, és el canvi de model d'aerogenerador per un altre de menor potència unitària.  
Això comporta una pèrdua de potència total en el parc de 8.5 Mw, la qual cosa es considera una afecció ambiental negativa, pel fet de no optimitzar-se la possibilitat d'aprofitament de la zona.  
A causa d'això va ser sol·licitada una justificació tècnica del canvi produït, com també una previsió del model, nombre i potència unitària dels aerogeneradors que s'han d'instal·lar a tota la zona.   
En aquesta justificació s'indica que els criteris que han primat en la redacció dels projectes són el manteniment de les posicions i el manteniment de la potència. S'utilitzen com a criteris tècnics la disponibilitat de màquines o el cost, i com a condicionant general, entre altres, la dilatació en la tramitació.   
El canvi de model d'aerogenerador per a aquest i altres parcs fa necessària l'avaluació de tota la zona globalment. En el cas que se sobrepasse la potència concedida per a la zona, i d'acord amb les premisses establides per a la redacció dels projectes, s'estableix una zona preferent d'eliminació de posicions d'aerogeneradors.   
Pel que fa a la planta presentada es modificaran aquells aspectes de l'obra civil que s'enumeren en el condicionat d'aquesta resolució.  
Respecte a l'afecció a l'avifauna, segons allò que s'ha indicat en l'apartat anterior, la zona pot resultar conflictiva per la qual cosa s'inclouen en el programa de vigilància ambiental una sèrie de mesures que s'han de preveure durant la fase d'execució i durant la de funcionament. Aquestes mesures són susceptibles de produir modificacions de manera posterior a la posada en funcionament del parc.  
Respecte a l'afecció al LIC Savinar d'Alpuente l'anàlisi es va realitzar amb anterioritat a l'emissió de la DIA i es considerà adequada la planta presentada. S'implantaran unes mesures compensatòries per a rescabalar l'efecte negatiu sobre les espècies o hàbitats afectats i amb la finalitat d'augmentar el valor biològic de la zona i reconstruir l'hàbitat.  
Resolució  
Primer  
Estimar acceptable l'execució de les infraestructures eòliques del parc eòlic Santa Catalina pertanyent a la zona 7 del Pla eòlic de la Comunitat Valenciana, sense perjudici de les autoritzacions sectorials que hi són d'aplicació i sempre que s'ajuste a la documentació presentada i als condicionants del punt segon d'aquesta resolució.   
Segon  
Es descriuen a continuació totes les mesures addicionals que hauran d'aplicar-se per a dur a terme l'execució del parc eòlic Santa Catalina pertanyent a la zona 7 del Pla especial de la Comunitat Valenciana:  
S'estableixen com a condicionants generals els següents:  
- Si la reposició de les infraestructures interceptades per l'obra del parc eòlic comporta l'afecció de noves àrees no ocupades per les obres de construcció del parc s'haurà de requerir l'avaluació ambiental d'aquestes.   
- Les modificacions que fóra necessari aplicar, inclòs el desmantellament dels aerogeneradors en el cas d'impacte crític, s'hauran de realitzar a càrrec de l'empresa adjudicatària sense que en cap cas es puga entendre que està subjecte a compensacions per part d'aquesta Administració.   
- La potència no instal·lada, com a conseqüència de l'elecció d'aerogeneradors de menor potència unitària no es considera un supòsit de reubicació.   
- Una vegada finalitzada l'execució del parc s'hauran de presentar els plànols que reflectisquen la instal·lació final duta a terme (plànols as built) tant en format paper com en format digital.   
- En el cas que es produïsca una reducció del nombre d'aerogeneradors que s'ha d'instal·lar en la totalitat dels parcs de la zona 7, derivat de l'ús de màquines de potència nominal superior a 2 Mw i amb la finalitat de mantenir la potència assignada a la zona, s'estableix com a zona preferent per a l'eliminació de màquines el LIC Savinar d'Alpuente i en particular aquells aerogeneradors situats a l'oest del barranc de Vallunquera al parc El Viudo I, com també l'aerogenerador V01-5. L'eliminació de qualsevol altra màquina del conjunt de la zona 7 fora d'aquesta zona haurà d'estar degudament justificada.  
Els condicionants d'aplicació específica al parc eòlic Santa Catalina són:  
1. Emplaçament  
Aerogenerador SC-01: es desplaça 41 metres per a allunyar-lo del jaciment del Castillejo de la Muela.  
Aerogenerador SC04: Es desplaça uns 100-150 m en direcció sud per a minimitzar l'afecció detectada sobre un rodal de matoll arborescent de juniperus.  
Aerogenerador SC-07: Es desplaça 42 metres cap a l'interior de la Muela per a reduir l'afecció a l'ermita de Santa Catalina.  
Respecte a l'obra civil  
Avaluada l'afecció generada per l'obra civil corresponent a la construcció del parc eòlic Santa Catalina, s'han de tenir en compte les consideracions següents:  
Camí vial 10  
L'opció de camí i de rasa triada hauran de ser replantejats en presència d'un tècnic ambiental. S'hauran d'abalisar els límits del camí i els exemplars que s'han de protegir de les obres.   
Les ampliacions del camí s'hauran de realitzar pel marge que menor afecció genere, tal com s'indica en el document 3 tom I Estudi d'afecció a la vegetació i a la xarxa Natura 2000, presentat al juliol de 2006.  
La rasa haurà de discórrer sota el camí fins al pk1+200 aproximadament, l'amplària màxima d'aquest haurà de ser de 6 metres.   
En el replantejament s'haurà d'estudiar la possibilitat de desplaçar la plataforma de l'aerogenerador SC15 al sud d'aquest.  
Camí vial 6  
Durant tot el vial la rasa haurà d'ajustar-se al camí.  
Del pk0+400 al pk0+650 es realitza camí de nou traçat i queda en desús el camí actual. S'haurà de restaurar.  
Del pk0+650 al pk1+300: La rasa s'haurà de passar a l'altre costat del camí i s'haurà d'ajustar a aquest.  
Camí vial 5  
Del pk0+00 al pk0+400 la rasa s'haurà de traslladar i s'haurà d'ajustar al camí  
Camí vial 4  
Amb l'objectiu de minimitzar l'afecció, el camí haurà de tenir una amplària màxima de 6 metres i la rasa elèctrica es construirà sota les cunetes, en la seua arribada a l'aerogenerador s'haurà d'ajustar a la plataforma o s'haurà d'incloure en aquesta si és possible.   
Camí vial 3  
Entre els aerogeneradors SC11 i SC12 la rasa haurà d'ajustar-se al camí.  
Camí vial 2  
Des de l'aerogenerador SC14 al vial 1 la rasa s'haurà d'ajustar al camí. El camí s'haurà d'ampliar únicament pel marge oest d'aquest, tal com s'indica en el document esmentat anteriorment. S'haurà d'abalisar la savina centenària que hi ha a fi de protegir-la.  
Camí vial 1  
Del pk1+500 al pk2+100 la rasa haurà de discórrer sota el camí i s'haurà de realitzar un abalisament precís per a evitar afeccions a la tessel·la del savinar.  
4. S'ha presentat còpia de la sol·licitud d'informe referent a les afeccions que produeixen les instal·lacions dirigida a la Confederació Hidrogràfica del Xúquer en data 4 de juny de 2007. S'haurà de disposar d'informe favorable de manera prèvia al començament de les obres.  
5. Mesures preventives i correctores  
Protecció de la fauna  
- Pel que fa a les espècies nidificants, s'han identificat diverses parelles d'àguila serpera, calçada i astor a l'entorn dels parcs. Atesa la dificultat d'establir el punt exacte de la nidificació i les possibles variacions interanuals, s'haurà de realitzar un seguiment d'aquestes parelles a fi de determinar l'afecció al procés reproductor d'aquestes per les obres d'instal·lació dels parcs. Si s'identifica alguna parella establida a menys de 200 metres de qualsevol actuació, s'haurà de paralitzar aquesta fins que es considere finalitzada l'època de cria.  
- Referent a l'afecció a espècies migratòries, sembla haver-se detectat un corredor migratori sovint utilitzat per rapaces en migració. S'estableix com a mesura precautòria que, en cas de considerar-se necessari, s'hauran d'establir parades de les màquines en època de migració (una quinzena de maig i una altra a finals d'agost-primers de setembre).   
- S'haurà d'establir una vigilància estreta per a evitar l'abocament de restes càrnies a les proximitats dels parcs a fi d'evitar l'acostament de les aus a zones de risc.  
Les mesures correctores indicades depenen de l'evolució de la situació després de la instal·lació i posada en marxa dels parcs, per la qual cosa en la fase postoperacional l'empresa haurà de mantenir el seguiment de l'avifauna, i adequar-se a la metodologia proporcionada per la Conselleria. S'hauran de realitzar informes semestrals de resultats. S'hauran d'ajustar al protocol establit per al cas d'accident d'aus rapaces i hauran de portar un llibre de registre aprovat per la Conselleria.  
Protecció del sòl i la vegetació  
En zones sensibles s'hauran de replantejar els traçats en presència d'un tècnic ambiental segons les mesures establides en el document 3 corresponent a l'estudi d'afecció a la vegetació i a la xarxa Natura 2000 presentat el 27/07/2006.   
Quan siga possible, l'abassegament de terra vegetal s'haurà de realitzar en muntons que no superen els 40 cm d'alçària de manera que es mantinga la viabilitat dels propàguls continguts en aquest sòl. L'abassegament hauria de produir-se a final d'estiu i ser aplicat durant l'hivern. D'aquesta manera no serà necessari cap tipus de sembra addicional.  
Les sembres que es preveuen per a les plataformes només han de contenir gramínies autòctones i mai mescles comercials de llavors, que solen ser portadores d'espècies exòtiques invasores. En cas de no poder garantir-se aquest aspecte no s'hauran de realitzar hidrosembres.  
No han d'introduir-se en aquests hàbitats exemplars de pinus halepensis, ja que ginebres i savines prosperen millor en aquest clima, defineixen l'hàbitat i són tan resistents o més que aquesta conífera en condicions climàtiques adverses. El marc de plantació ha d'evitar en tot cas les alineacions  
Protecció del patrimoni històric, artístic i cultural  
Respecte al patrimoni arqueològic, s'haurà de realitzar un estudi de detall previ i sondejos arqueològics de comprovació dels jaciments arqueològics detectats i el seguiment arqueològic de la totalitat de les obres que comporten moviments de terres.  
Referit a l'àrea arqueològica de la Muela de Santa Catalina, les mesures proposades per a minimitzar l'afecció a l'entorn del jaciment són:  
- Neteja de l'afonament i desbrossament de la muralla com també d'altres restes arqueològiques que puguen detectar-se durant la realització de les mesures preventives.  
- Rehabilitació i consolidació de la muralla per part d'un equip d'experts, principalment a la zona afectada per la rampa de llançament utilitzada pels aficionats al parapent.  
- Posada en valor del jaciment mitjançant la col·locació de panells informatius i explicatius, tant del jaciment en si com de les intervencions realitzades en aquest.  
Qualsevol troballa d'índole arqueològica haurà de ser comunicada immediatament a l'administració competent, l'incompliment d'aquesta obligació pot ser objecte de sanció.  
Respecte al patrimoni etnològic s'haurà de reubicar l'aerogenerador SC-07 cap a l'interior de la mola per a evitar l'afecció a l'ermita i hostatgeria de Santa Catalina, segons el que indica l'estudi d'impacte al patrimoni presentat. S'hauran d'abalisar i jalonar temporalment la resta d'elements etnològics per a evitar qualsevol impacte directe i s'haurà de realitzar un seguiment etnològic de les obres.  
Per a la realització de les actuacions sobre el recinte defensiu de la Muela de Santa Catalina, serà necessari sotmetre-les a la preceptiva autorització prèvia de la Direcció General de Patrimoni.  
Mesures de protecció contra incendis  
En el moment en què s'hagen d'executar els treballs l'empresa haurà de notificar-ne el començament a fi que el personal tècnic dels Serveis Territorials puga comprovar el replantejament de les instal·lacions.  
6. El projecte de desmantellament presentat es considera adequat, excepte en allò que s'ha referit a les rases, ja que aquestes hauran de ser desmantellades i recuperada la zona en el moment de desmantellament del parc juntament amb la resta d'instal·lacions. Els residus generats durant aquestes actuacions hauran de ser gestionats de manera adequada a la legislació vigent en el moment en què es realitze el desmantellament.  
7. En relació amb el programa de vigilància ambiental:   
L'entrada en funcionament dels parcs (inclòs el període de proves) comportarà l'inici dels estudis establits pel Servei de Conservació de Biodiversitat d'aquesta Conselleria mitjançant protocols per a l'estudi dels parcs eòlics sobre l'avifauna, llocs en coneixement del promotor el 27 de gener de 2006. Els esmentats protocols hauran de ser completats o particularitzats en els punts següents:   
- Es formalitzarà un llibre de registre de les visites de seguiment, d'acord amb el model establit pel Servei de Conservació de la Biodiversitat d'aquesta Conselleria.   
- En cas de rapaç accidentada se seguirà el protocol d'actuació establit pel Servei de Biodiversitat d'aquesta Conselleria.  
Si el programa de vigilància ambiental demostra, en el transcurs del temps, la perillositat de qualsevol dels aerogeneradors instal·lats en relació amb la població de voltors o exemplars d'espècies d'avifauna catalogades com a espècies de fauna amenaçada, s'haurà d'aplicar l'article 34.4 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.   
A l'efecte de l'esmentat article, el llindar crític serà determinat a partir de l'avaluació de les dades demanades en el pla de seguiment de la incidència de parcs eòlics i línies elèctriques en les aus i quiròpters, efectuada pel Servei de Conservació de la Biodiversitat.   
Les mesures protectores o correctores o les modificacions que calga aplicar, inclòs el desmantellament dels aerogeneradors en el cas d'impacte crític, s'haurà de realitzar a càrrec de l'empresa adjudicatària sense que, en cap cas es puga entendre que està subjecte a compensacions per part d'aquesta Administració.  
Mitjançant aquesta resolució es modifica el contingut de l'apartat 7.4. de la DIA emesa en data 11 de desembre de 2006, la qual haurà d'adaptar-se al que ací s'estableix pel que fa al contingut i la duració dels estudis d'avifauna.  
8. Mesures compensatòries ambientals   
L'afecció als hàbitats prioritaris 9530 i 9560 han de compensar-se amb actuacions de restauració dels esmentats hàbitats dins del LIC Savinar d'Alpuente. Aquestes actuacions hauran de ser fixades per conveni, corresponent la direcció tècnica, a la Direcció General de Gestió del Medi Natural.  
Tercer  
Notificar a les persones interessades que contra aquesta resolució, per no ser un acte definitiu en via administrativa, no s'hi pot interposar cap recurs, la qual cosa no és inconvenient perquè puguen utilitzar els mitjans que en defensa del seu dret estimen pertinents.  
Quart  
Publicar en el Diari Oficial de la Comunitat Valenciana aquesta resolució complementària de la declaració d'impacte, formulada mitjançant una resolució de la Secretaria Autonòmica, d'11 de desembre de 2006, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 271989, de 3 de març, d'impacte ambiental.  
València, 21 de desembre de 2007.- La directora general de Gestió del Medi Natural: M. Ángeles Centeno Centeno.  
Resolució complementària a la declaració d'impacte ambiental  
Expedient: 30/02-AIA   
Promotor: Renomar   
Autoritat substantiva: Direcció General d'Energia   
Conselleria d'Infraestructures i Transport  
Objecte del projecte: Instal·lacions eòliques de la zona 8 del Pla eòlic de la Comunitat Valenciana  
Sistema d'evacuació des de la subestació Peñas de Dios fins a la subestació de Vilamarxant   
Localització: Termes municipals d'Andilla, Higueruelas, Villar del Arzobispo, Casinos, Llíria, Benaguasil i Vilamarxant  
Expedient: 29/02-AIA   
Promotor: Energía y Recursos Ambientales, SA (EYRA)  
Autoritat substantiva: Direcció General d'Energia.   
Conselleria d'Infraestructures i Transport  
Objecte del projecte: Instal·lacions eòliques de la zona 7 del Pla eòlic de la Comunitat Valenciana  
Sistema d'evacuació des del punt d'entroncament amb el sistema d'evacuació de la zona 8 fins a la subestació de Vilamarxant   
Localització: Termes municipals d'Andilla, Higueruelas, Villar del Arzobispo, Casinos, Llíria, Benaguasil i Vilamarxant  
La solució considerada més adequada, des del punt de vista ambiental, per a l'evacuació de l'energia generada pels parcs de la zona 8, tal com queda exposat en la part expositiva de la declaració d'impacte ambiental corresponent a les instal·lacions eòliques de la zona 8, és (a grans trets) la unificació del traçat amb el sistema d'evacuació de la zona 7, en un punt situat a uns 2,26 km de la subestació Peñas de Dios fins a la subestació de Vilamarxant.   
Aquesta resolució comprén, per tant, el sistema d'evacuació complet de la zona 8, entre la subestació Peñas de Dios i la subestació de Vilamarxant i el tram del sistema d'evacuació de la zona 7 des del punt d'entroncament amb la zona 8 fins a la subestació de Vilamarxant.  
El projecte tramitat s'ajusta al corredor corresponent a l'alternativa A de l'estudi d'impacte ambiental i comprén dos trams diferenciats:  
- Tram 1 de simple circuit. Línia de 132 KV trifàsica propietat de Renomar, realitzada amb conductor LA-280 (HAWK), de 21,80 mm de diàmetre aparent. Aquest tram, amb una longitud de 2,26 km, ix de la subestació Peñas de Dios i acaba en el punt d'entroncament amb la línia provinent de la zona 7.  
- Tram 2 de doble circuit, comú per a les zones 7 i 8, d'uns 44 km de longitud (s'ha incrementant la longitud amb les modificacions puntuals) majoritàriament aèria encara que té alguns trams subterranis.  
La configuració de la línia per als trams aeris són:  
- Circuit núm. 1: línia de 132 KV trifàsica realitzada amb conductor LA-545, de diàmetre aparent 30,42 mm, propietat d'EYRA.   
- Circuit núm. 2: línia trifàsica realitzada amb conductor LA-380 (GULL) amb diàmetre aparent de 25,38 mm propietat de Renomar.   
- Els suports són d'acer galvanitzat de la firma Made o semblant, de les sèries Drago, Arce i Tejo i disposen d'una banya en la part superior per al cable de terra amb fibra òptica OPGW, amb diàmetre aparent de 15 mm.  
En els trams subterranis s'empra per a ambdós circuits el conductor XLPE76/132 (145) k1x1.200 mm² Al+H172.  
S'ha elaborat un annex a l'estudi d'impacte ambiental original sobre les modificacions puntuals al traçat inicial, que obeeixen als motius següents:  
1. Variacions corresponents als trams convinguts amb els ajuntaments afectats consistents en:   
- Al terme de Casinos es desplaça el tram comprés entre el suport 71 i 75 cap a l'oest i es reconverteix el traçat aeri a subterrani, des del nou suport 75'fins al suport 83 ajustant-lo a camins existents que, en part, coincideixen amb un camí ramader classificat.   
- Reconversió del tram aeri, que travessa terrenys que l'Ajuntament de Benaguasil projecta reclassificar a sòl urbanitzable destinat a ús industrial, a subterrani cenyint-se al traçat de camins que hi ha.   
2. Modificacions de trams aeris per interferència amb activitats preexistents o aprovades (graveres) al llarg del traçat:  
- Desplaçament del suport 71 cap a l'oest (coincideix amb la modificació abans citada entre el suport 71 i 75).  
- Tram entre els suports 85 a 90.   
- Tram entre els suports 103 a 106.   
3. Modificació del traçat original per a ajustar-se als criteris de l'informe de 29 de novembre de 2006, d'acord amb l'establit en la declaració d'impacte ambiental de les instal·lacions de la zona 8.   
Es modifica el traçat entre els suports 128 a 135 del projecte original per a allunyar-se dels sòls residencials del terme de Benaguasil, denominats els Cremats i la Lloma Parda, i es desplaça cap a l'oest. S'inclou en aquesta modificació el tram reconvertit a subterrani dels sòls projectats per a ús industrial al terme de Benaguasil descrit en el punt 1 anterior.  
4. Modificacions del tram afectat pel PORN del Túria   
- Es proposa la reconversió del tram subterrani entre els suports 125 i 126 a aeri.   
S'estudien per al tram final que afecta el PORN del Túria subterrani, 3 alternatives al traçat original, i s'analitzen els avantatges i inconvenients de cada una i s'opta com a solució definitiva per l'alternativa 2.2.  
Tramitació de l'expedient   
Es consignen únicament els tràmits, relatius a la línia, posteriors a la declaració d'impacte ambiental ja que els anteriors van ser recollits en la resolució de declaració d'impacte ambiental.   
El 29 de juny de 2007 l'empresa promotora remet un document de valoració de l'afecció dels accessos als suports de la línia elèctrica, com a informació complementària de l'estudi d'impacte ambiental del sistema d'evacuació.  
El 2 de novembre de 2007, la Direcció General d'Energia de la Conselleria d'Infraestructures i Transports remet una còpia dels anuncis d'informació pública i còpia de les al·legacions presentades en l'esmentat període.   
El dia 2 de gener de 2008 es comunica a la Direcció General d'Energia les deficiències observades en el tràmit d'informació pública, i insta retrotraure l'esmentat tràmit i sol·licita la remissió de la documentació disponible per a la consulta pública.   
El dia 9 de gener de 2008 la Direcció General d'Energia de la Conselleria d'Infraestructures i Transport comunica l'inici del tràmit d'informació pública i remet projecte de línia elèctrica, annexos al projecte, estudi d'impacte ambiental i estudi d'alternatives puntuals de la línia elèctrica.   
El dia 26 de març de 2008 es rep del promotor la documentació sobre l'informe relatiu al traçat definitiu del sistema d'evacuació de la zona 7 i 8 del Pla eòlic de la Comunitat Valenciana (modificacions puntuals al traçat original aprovat per declaració d'impacte ambiental).  
El dia 27 de març de 2008 la Direcció General d'Energia remet la documentació següent: un exemplar de l'estudi d'impacte ambiental i de l'estudi d'alternatives, escrit en el qual s'indica on han sigut publicats els anuncis d'informació pública, còpia de les al·legacions i les contestacions del promotor a aquestes.   
El 2 d'abril de 2008 es rep de la Direcció General d'Energia el mateix document que el presentat pel promotor, davant d'aquesta Direcció General, el dia 26 de març de 2008.   
El 21 d'abril de 2008 se sol·licita informe l'Àrea d'Espais Naturals sobre les modificacions de la línia elèctrica, i es rep la resposta el 6 de maig de 2008.  
El dia 12 de maig de 2008 se sol·licita informació complementària sobre el tràmit d'informació pública a la Conselleria d'Infraestructures.   
El dia 15 de maig de 2008 se sol·licita a l'empresa promotora ampliació de l'estudi d'impacte ambiental en tot allò relacionat amb l'afecció al patrimoni, com també els informes emesos per la Conselleria de Cultura.   
El dia 16 de maig de 2008 l'empresa promotora remet una còpia del document de Memòria final de la prospecció arqueològica i etnològica de la línia elèctrica d'evacuació de la zona 8, elaborada al maig de 2007.   
La Direcció General d'Energia de la Conselleria d'Infraestructures i Transports remet documentació complementària de la informació pública el dia 19 de maig de 2008.  
El dia 28 de maig de 2008 es rep de la Direcció General de Patrimoni Artístic, mitjançant comunicació per fax, còpia dels informes emesos sobre la línia elèctrica.   
Al·legacions   
Durant els tràmits d'informació pública duts a terme per l'òrgan substantiu, s'han presentat un total de 184 al·legacions, que fan al·lusió als aspectes ambientals següents:  
- Al·legacions referents a aspectes de tramitació com la falta d'informació pública de l'estudi d'impacte ambiental, incompliment de l'article 7 del Pla eòlic, falta de publicació de la declaració d'impacte ambiental del Pla eòlic.   
- Afecció al paisatge.   
- Falta de consideració de la presència humana en l'estudi d'impacte ambiental, en compliment de l'article 13 del Pla eòlic.   
- Implantació dels parcs eòlics en la zona sòl no urbanitzable d'especial protecció cosa que vulnera l'article 9 de la Llei 4/1992, del sòl no urbanitzable.  
- Incidència negativa sobre l'economia basada en l'ecoturisme.   
- Desconeixement sobre els motius per al canvi de traçat del projecte original de les zones 7 i 8.  
- S'al·leguen efectes negatius sobre la salut per a la població que resideix a les proximitats de la línia.  
- S'assenyala la negativa per motius mediambientals, per part de l'Ajuntament d'Andilla, de les sol·licituds d'electrificació rural dels propietaris d'habitatges en sòl no urbanitzable situats a les proximitats del traçat de la línia projectada.   
Informes sectorials   
Informe del Servei d'Ordenació i seguretat Minera de la Conselleria d'Empresa Universitat i Ciència  
Tal com s'indica en la part expositiva de la declaració d'impacte ambiental de la zona 8, es va sol·licitar una consulta a la Conselleria d'Indústria per a determinar la viabilitat de l'alternativa corresponent al corredor D de l'estudi d'impacte ambiental el trajecte de la qual afecta els termes d'Higueruelas, Andilla i Villar del Arzobispo per terreny en què hi ha un elevat nombre d'explotacions mineres.   
En resposta a l'esmentada consulta, el Servei d'Ordenació i Seguretat Minera informa, el 16 de febrer de 2007, que la documentació remesa no disposa de referències geogràfiques que permeten determinar inequívocament el traçat proposat i que ha de disposar d'un projecte suficientment definit sobre les alternatives que es projecten per a determinar la incidència sobre les activitats mineres.  
Informe del Servei d'Ordenació Sostenible del Medi  
L'informe analitza exhaustivament cada una de les alternatives plantejades en l'àmbit del PORN el Túria i s'arriba a les conclusions següents:  
«Respecte a l'alternativa de canvi de traçat a aeri del tram soterrat entre suports 125 i 126 del projecte constructiu original al terme de Llíria, tal com disposa l'article 81.6 del PORN del Túria, Decret 42/2007, de 13 d'abril, del Consell, pel qual s'aprova el Pla d'ordenació de recursos naturals del Túria, l'esmentat tram hauria de ser subterrani. En aquest sentit l'elecció del traçat ha de buscar aquelles sendes que hi ha a la zona a fi de minimitzar l'afecció al medi natural, i proposar per part d'aquest servei el traçat que es mostra en la figura número 1. D'altra banda s'haurà d'assegurar la restauració ambiental de la zona afectada i emprar-se les espècies que hi ha a la contornada a fi de recuperar l'hàbitat present en la zona.   
Respecte a les alternatives de traçat de la línia d'evacuació del tram soterrat al terme municipal de Benaguasil, Vilamarxant i PORN del Túria (entrada a subestació 132 KV Vilamarxant), aquest Servei considera més encertada amb els objectius del PORN del Túria l'alternativa 2.1, ja que la totalitat d'aquesta discorre per camins que ja hi són, no obstant això, ateses les característiques de l'entorn, una gran part del traçat discorre per camins situats entre els murs de separació de camps de cítrics i per la vegetació que ha sorgit al talús amb fort pendent de transició entre terrasses.  
En aquest sentit, el soterrament de la línia ha de buscar aquell traçat que minimitze l'impacte per la qual cosa llevat que el soterrament d'aquesta discórrega pel mateix camí sense afectar els elements anteriorment citats ja siga per la mateixa infraestructura o per l'associada, aquest servei planteja una altra sèrie d'alternatives complementàries de les plantejades per l'estudi i que es mostren en la figura núm. 2 (apartat 3 d'aquest informe) o en el plànol de detall adjunt a aquest informe. Les esmentades alternatives també discorrerien majoritàriament per camins existents, i haurien de creuar en determinats trams per límits de separació de camps de cítrics.  
El projecte de soterrament de la línia haurà de disposar d'una sèrie de mesures preventives i correctores a fi de minimitzar l'afecció a la vegetació i fauna present en la zona. D'altra banda s'haurà de restaurar la zona afectada i recuperar aquells hàbitats naturals o elements etnològics del medi rural afectats per l'actuació».   
Informes de la Direcció General de Patrimoni Cultural  
Informe sobre la prospecció arqueològica i etnològica (de 25 d'octubre de 2007)  
Realitzada la prospecció arqueològica relacionada amb el projecte més amunt referenciat, i aportada la corresponent documentació relativa als seus resultats, els nostres serveis tècnics han posat de manifest que s'han detectat nou llocs amb restes arqueològiques en superfície susceptibles d'emmascarar jaciments arqueològics.  
En la documentació aportada es plantegen diverses cauteles consistents en la realització d'estudis de detall previs, sondejos arqueològics de comprovació dels jaciments de Lloma dels Collaos i Marugán i allí on els estudis de detall ho determinen, com també la realització d'un seguiment arqueològic de la totalitat de les obres que comporten moviments de terres. També es preveu la possibilitat de modificar l'emplaçament dels elements que s'han d'instal·lar, tot això com a mesures correctores del projecte. No obstant això, ha de tenir-se en compte que hauria d'evitar-se tota afecció al patrimoni cultural valencià ja en aquesta fase del projecte haurien de preveure's les modificacions que permeteren la no-afecció patrimonial i no l'aplicació de mesures que no garanteixen tampoc la resolució de la problemàtica arqueològica, ja que amb posterioritat, a la vista de les actuacions realitzades, es generarà la necessitat de modificar el projecte igualment amb la complexitat que això comporta en aquest moment posterior i pròxim a les obres.   
Sense perjudici de l'anterior, es considera que les mesures proposades són adequades i en cas d'observar-se aquesta alternativa i no l'assenyalada en el paràgraf anterior s'haurien de fer constar aquestes mesures en el corresponent estudi d'impacte ambiental. Haurà de tenir-se en compte que cada actuació arqueològica que s'ha de realitzar ha de disposar de la pertinent autorització d'aquesta Direcció General de conformitat amb el que preveu l'article 60 de la Llei del patrimoni cultural valencià, i que, una vegada finalitzades, a partir dels seus resultats aquesta Administració haurà de pronunciar-se expressament, segons l'article 62, sobre les condicions a què han de subjectar-se les obres.   
D'altra banda, us assabentem que des del punt de vista del patrimoni paleontològic haurà d'instar-se la pertinent consulta als nostres serveis tècnics.  
Sense perjudici de l'anterior, en l'estudi d'impacte ambiental haurà de preveure's que l'aparició de restes arqueològiques o paleontològiques en el curs de les obres determinaria l'obligació de suspendre l'actuació, delimitar el perímetre d'afecció i notificar immediatament a aquesta Conselleria per tal que es determinen les mesures oportunes, de conformitat amb el que preveu la Llei de patrimoni cultural valencià.  
Pel que fa al patrimoni etnològic, els nostres serveis tècnics han posat de manifest que en els resultats de la prospecció es fa referència al fet que s'ha constatat l'existència de nombrosos elements d'aquesta naturalesa, entre els quals destaquen diversos corrals, casetes de pedra en sec i algun pont. La major part d'aquests han sigut bastant documentats i l'afecció s'assenyala respecte d'alguns elements d'escàs interés, en concret regs moderns del canal del Túria. No es veuran afectats alguns elements trobats relacionats amb la Guerra Civil de 1936.  
S'assenyalen com a mesures que s'han d'adoptar evitar qualsevol impacte directe de l'obres, i modificar, si és el cas, posicions, efectuar un abalisament i jalonament dels element pròxims a l'obres i en casos excepcionals en què l'afecció no es puga evitar es preveu un procés exhaustiu de documentació després de l'oportuna autorització d'aquesta Administració. Així mateix, es proposa incorporar la vigilància d'aquests elements en el corresponent seguiment arqueològic. Aquestes mesures hauran d'incorporar-se a l'estudi d'impacte ambiental   
Una vegada analitzades totes les possibles afecccions patrimonials del projecte és procedent aportar l'estudi d'impacte ambiental, document que ha de preveure les actuacions realitzades, resultats i programa de vigilància o mesures correctores, si és el cas, i sobre el qual s'emetrà l'informe definitiu previst en l'article 11 de la Llei del patrimoni cultural valencià a aquest efecte que s'aporte en el corresponent procediment d'impacte ambiental davant de l'òrgan administratiu competent.  
Informe sobre consulta d'afeccions paleontològiques de 5 de març de 2008   
Entre l'origen de la línia elèctrica, a la subestació elèctrica Peñas de Dios (terme municipal d'Andilla) fins al suport núm. 41, el traçat discorre bé per relleus mesozoics constituïts per materials carbonatats marins del juràssic (calcàries i dolomies) sense contingut paleontològic rellevant per tractar-se de fauna invertebrada de caràcter generalitzat, com també per terrenys quaternaris constituïts per dipòsits fluvials i al·luvials de caràcter detrític, pràcticament estèrils des del punt de vista paleontològic. Ocasionalment, de manera excepcional, les formacions carbonatades presenten cavitats carnianes reblides amb materials detrítics que poden constituir albellons naturals en què s'acumulen i concentren restes de vertebrats continentals. No obstant això, aquests jaciments són esporàdics i la presència d'aquests no es detecta fins que té lloc la remoció de terres. En el cas que es produisca un troballa d'aquesta naturalesa hauran de cessar les obres en aquest punt i informar les administracions competents.  
Des dels suports 49 fins al final del projecte (subestació de Vilamarxant) el traçat discorre sobre formacions quaternàries molt antropitzades i sense contingut paleontològic rellevant.  
No obstant això, entre els suports 42 a 48 el traçat proposat discorre sobre terrenys juràssics en fàcies Purbeck. Es tracta de formacions geològiques de caràcter continental, que en altres punts de la Comunitat Valenciana i del domini ibèric (Terol) alberguen importants jaciments de vertebrats continentals (dinosaures i faunes associades). Per aquest motiu resulta imprescindible en aquest tram la realització d'un seguiment paleontològic dels moviments de terres (excavació de fonamentacions dels forats, obertura de nous vials, etc.) que es realitzen a l'esmentat tram del traçat, per a la qual cosa haurà de sotmetre's a la preceptiva avaluació d'aquesta Administració tutelar el corresponent projecte de seguiment paleontològic subscrit per tècnic competent.  
Tot l'anterior s'entén sense perjudici de justificar el compliment de les exigències que es deriven de la protecció del patrimoni arquitectònic, arqueològic i etnològic present en l'àrea d'actuació.  
Consideracions ambientals  
Els avantatges ambientals de l'evacuació conjunta de les zones 7 i 8 a la subestació de Vilamarxant van ser exposats en la part expositiva de la declaració d'impacte ambiental de la zona 8, i ens centrarem per tant en aquesta resolució complementària en l'anàlisi ambiental del traçat concret del sistema d'evacuació, considerant tanmateix que la valoració ambiental dels corredors s'havia efectuat amb anterioritat a la formulació de la declaració d'impacte ambiental, condicionant el disseny definitiu del sistema d'evacuació, sense perjudici de les variacions que pogueren derivar-se del tràmit d'informació pública, als criteris indicats en l'informe d'ampliació l'estudi d'impacte ambiental de 29 de novembre de 2006.  
El primer aspecte que es considera necessari assenyalar és que el projecte tramitat ha optat com a solució definitiva pel traçat que es correspon íntegrament amb el corredor A, obviant els criteris de l'informe de 29 de novembre de 2006 que apuntava una alternativa parcial preferent (a l'alternativa A) en el tram corresponent al corredor D (que es correspon aproximadament al tram comprés entre els suports 16 a 52 del projecte tramitat).  
Els terrenys pels quals discorreria el traçat corresponents a l'alternativa D són àrees fortament degradades per l'elevat nombre d'activitats mineres, la qual cosa prioritza la consideració d'aquest com a corredor de menor impacte enfront del corredor A, ja que des del punt de vista d'avaluació l'impacte ambiental s'entén no sols que no són activitats incompatibles sinó que s'evita l'afecció d'àrees de l'entorn poc degradades. A més en estar declarades ambdues activitats (explotacions mineres i aprofitaments eòlics) d'utilitat pública tant les administracions substantives com els beneficiaris de les concessions haurien d'abonar i facilitar la consecució de l'esmentada alternativa.   
No obstant això la determinació d'un traçat prou definit, compatible amb les activitats mineres que es desenvolupen a la zona, tal com es desprén de la consulta efectuada a l'Àrea d'Ordenació i Seguretat Minera, pot dilatar-se bastant en el temps perquè les possibles alternatives han de considerar no sols les explotacions actualment en desenvolupament sinó també les situacions futures derivades de la classificació dels jaciments, ja que es tracta d'explotacions mineres majoritàriament de la secció C.   
Per tot això en aquesta resolució es manté el mateix criteri que l'apuntat en l'informe de 29 de novembre de 2006 sobre la solució definitiva (ajust del traçat al corredor D) encara que s'estableix com un objectiu a mitjà termini (5 anys) acceptant en aquest termini com a solució provisional per a aquest tram l'alternativa A.  
Pel que fa a les alternatives proposades al traçat inicialment inclòs en l'estudi d'impacte ambiental, que va servir de base per a l'emissió de la DIA, s'efectuen les consideracions següents:  
- Les variacions corresponents als trams convinguts amb els ajuntaments per al traçat en subterrani (terme de Casinos i terme de Benaguasil) té un menor impacte paisatgístic i encara que comporten un major moviment de terra no es preveuen impactes residuals notables ja que es realitzen en trams amb escàs pendent dedicat al cultiu agrícola. L'únic impacte no avaluat és l'afecció al patrimoni cultural.  
- Les modificacions realitzades en els trams aeris per la interacció amb activitats preexistents (graveres) del terme de Llíria no es consideren rellevants des del punt de vista ambiental, ja que responen a lleugers desplaçaments dels suports prevists pels quals, igual que en el cas anterior, els impactes que poden no haver sigut avaluats són els de l'afecció al patrimoni.  
- La proposta de reconversió del tram entre els suports 125 i 126 de subterrani a aeri no s'ajusta a les determinacions del PORN del Túria i les dades sobre la superfície afectades per l'execució (de 10 a 15 metres) estan sobredimensionades i les limitacions a la restauració injustificades. En aquest sentit per similitud amb la superfície afectada en l'àmbit dels parcs, s'ha calculat que la superfície màxima afectada per l'obertura del camí, la rasa i la zona per a apilament temporal del material és de 8 metres.  
- La modificació introduïda al terme de Benaguasil per a evitar l'afecció als nuclis residencials dels Cremats i la Lloma Parda, tal com s'especificava en l'informe de 29 de novembre de 2006, es considera en general adequada encara que s'hauria de modificar lleugerament l'encreuament amb la CV-50 de manera que tant el suport com la línia s'allunye tot el possible del nucli d'habitatges que hi ha.   
- En l'àmbit del PORN i l'entorn d'aquest es modifica el traçat de la línia subterrània per a ajustar-la a camins rurals amb el qual s'incrementa la longitud de la línia, respecte del traçat rectilini original i es disminueix significativament l'afecció als sòls agrícoles. S'ha efectuat una anàlisi de totes les alternatives proposades i s'ha considerat l'informe d'afecció al PORN del Túria, i rebutjar d'entrada l'alternativa 2.3 ja que no representa avantatges ambientals respecte del traçat original.   
Aquesta modificació comporta un increment dels impactes temporals (fase d'obres) però no genera impactes residuals notables, en qualsevol de les dues alternatives, fins al punt comú situat al sud del Mas de Sampa. A partir d'aquest punt i fins a la subestació de Vilamarxant l'alternativa seleccionada (alternativa 2.2) tampoc generarà impactes residuals notables mentre que l'alternativa 2.1 podria generar impactes, ja que l'amplària del camí és insuficient per a executar l'obra i aquest discorre per la vora d'una terrassa al·luvial, sobre la qual s'ha desenvolupat vegetació arbòria, amb un fort desnivell sobre la terrassa més moderna. S'ha comparat també els impactes derivats del punt d'encreuament del riu Túria, i s'ha conclòs que tant per la topografia com per la vegetació dels punts proposats l'alternativa 2.1 podria tenir una incidència negativa major que el punt d'encreuament de l'alternativa 2.2.  
Per tot això es considera que la solució proposada és ambientalment acceptable i compatible amb els objectius de protecció del PORN del Túria sempre que s'apliquen mitjans d'integració de l'obra en l'entorn.   
Pel que fa a la possible afecció al patrimoni s'ha aportat, com a documentació complementària a l'estudi d'impacte ambiental, la memòria de prospecció arqueològica i etnològica presentada davant de la Conselleria de Cultura que identifica els elements d'interés cultural (arqueològics, etnològics i elements de la guerra civil) situats al corredor corresponent a la traça, i proposa les mesures necessàries per a evitar-ne l'afecció. Les modificacions puntuals descrites es troben en l'àmbit del corredor estudiat en la prospecció, exceptuant parcialment les modificacions del terme de Casinos i del terme de Benaguasil.  
La Conselleria de Cultura emet informe favorable a la memòria arqueològica i etnològica, i indica la necessària incorporació a l'estudi impacte ambiental de totes les mesures preventives i correctores proposades, com també la realització inexcusable de la necessitat del seguiment paleontològic en el tram de la línia entre els suports 42 a 48.   
Finalment, per a evitar la col·lisió de l'avifauna s'han d'intensificar les mesures correctores proposades en l'estudi d'impacte ambiental, en el tram que discorre entre les àrees determinades com sensibles per a l'avifauna, és a dir entre la subestació Peñas de Dios i el suport 75'.   
Per tot això i fent ús de les facultats que tinc legalment atribuïdes es proposa la següent   
Resolució  
Primer  
Estimar acceptable des del punt de vista ambiental el sistema d'evacuació de la zona 8 en la totalitat d'aquesta i parcial de la zona 7, sense perjudici de les autoritzacions sectorials que hi són d'aplicació, i que s'execute d'acord amb la documentació presentada, amb tots aquells condicionants, que no contravinguen aquesta resolució, establits en la declaració d'impacte ambiental i resolucions complementàries formulades per a les instal·lacions eòliques de les zones 7 i 8 i als condicionants que s'estableixen en el punt segon d'aquesta resolució.  
Segon  
1) El traçat s'haurà d'ajustar a l'alternativa seleccionada, d'acord amb la documentació gràfica reflectida en la documentació remesa per la Direcció General d'Energia, el 2 d'abril de 2008 denominada Informe relatiu al traçat definitiu del sistema d'evacuació de la zona 7 i 8 del Pla eòlic de la Comunitat Valenciana (modificacions puntuals al traçat original aprovat per declaració d'impacte ambiental), excepte en els trams que es detallen a continuació:  
1. 1. Entre els suports 16 a 52 la solució definitiva s'haurà d'ajustar a l'alternativa de corredor D de l'estudi d'impacte ambiental, permetent la instal·lació provisional a mitjà termini (5 anys) del traçat ajustat a l'alternativa del corredor A.   
Amb aquesta finalitat, en un termini màxim de 2 anys des de la notificació d'aquesta resolució, s'haurà de presentar davant d'aquesta Direcció General un estudi d'impacte ambiental amb les alternatives tècnicament viables, considerant les activitats mineres existents en l'àmbit del corredor D i les possibles afeccions al patrimoni. La documentació gràfica haurà de tenir el detall suficient per a determinar inequívocament el traçat proposat, de manera que l'òrgan competent en matèria de mines puga emetre un informe respecte d'això.   
Atés el pronunciament de l'Àrea d'Indústria i Mines i si és el cas el de la Direcció General de Patrimoni, s'haurà de comunicar a la Direcció General d'Energia el traçat més adequat, a fi que els promotors de la zones 7 i 8 elaboren el projecte definitiu.  
El projecte amb la solució definitiva s'haurà de sotmetre conjuntament amb l'estudi d'impacte ambiental elaborat i la resta de documentació exigida per la legislació sectorial al tràmit d'informació pública. Conclòs aquest tràmit l'expedient complet haurà de ser remés a aquesta Direcció General per a la formulació de la corresponent resolució complementària prèvia a l'autorització definitiva.  
L'execució i entrada en funcionament del tram de línia ajustada a l'alternativa de corredor D, s'haurà de realitzar abans de l'1 de juny de 2013, i s'ha de desmantellar i restaurar la superfície afectada pels accessos i suports del tram de línia substituït abans de l'1 de setembre de 2013.   
1. 2. El tram entre els suports 125 i 126 s'haurà d'executar en subterrani i situar els suports d'acord amb allò que s'ha reflectit en el full 5 del plànol núm. 3 del traçat definitiu, i ajustar el traçat a la senda situada a l'est del disseny rectilini proposat.   
L'amplària màxima afectada per a l'execució dels trams subterranis, inclosos la rasa, el camí de suport i la zona d'apilament del material d'excavació, haurà de ser de 8 metres i ha d'incloure i aprofitar la senda que hi ha.  
2) El traçat definitiu d'acord amb allò que s'ha especificat en el punt anterior com també l'execució d'aquest haurà de quedar supeditat a:  
2.1. Les mesures preventives i les actuacions prèvies per a evitar l'afecció al patrimoni cultural, d'acord amb les propostes de la memòria de prospecció arqueològica, amb informe favorable de la Conselleria de Cultura com també al seguiment per un tècnic competent en la fase d'obres del tram comprés entre els suports 42 a 48, i als condicionants que la Conselleria de Cultura establisquen sobre el projecte de seguiment paleontològic que s'elabore d'aquest tram.   
Cas que fóra necessari modificar substancialment el traçat, per la detecció de troballes de naturalesa arqueològica o paleontològica en la fase de moviments de terres, després d'aplicar les mesures cautelars assenyalades en la declaració d'impacte ambiental i en els informes de la Conselleria de Cultura, s'haurà de comunicar aquesta Direcció General les variacions proposades a fi de valorar-les ambientalment abans de l'execució d'aquestes.   
2.2. Als condicionants establits per l'organisme competent en matèria de camins ramaders.   
3) S'haurà de modificar, en la mesura que siga possible, la ubicació dels suports 129 i 130 a fi que les infraestructures elèctriques s'allunyen al màxim del nucli d'habitatges situat a l'est de la línia.   
4) En relació als accessos, a més del que s'ha indicat en la documentació presentada s'hauran de complir els criteris següents:  
- La rasant dels nous accessos s'haurà d'ajustar al màxim a la cota del terreny a fi d'evitar impactes residuals innecessaris, especialment en el tram comprés entre els suports 16 a 52 per a facilitar la rehabilitació del terreny després del desmantellament de la línia.   
- L'amplària dels nous accessos haurà de ser com a màxim la dels camins dels quals parteixen, i no sobrepassar en cap cas els 3,5 metres entre les arestes interiors de cunetes.  
- Els suports situats en terreny forestal, que requerisquen l'execució de nous trams d'accés i obertura de carrers sota la línia, hauran d'ajustar el traçat d'aquell, sempre que la topografia ho permeta a l'àrea tallafocs   
- Per a l'accés al suport 24 s'haurà d'utilitzar el camí que hi ha (el mateix camí del qual ix l'accés al suport 25), sent innecessària l'execució d'un nou tram de camí.  
5) Les mesures preventives per a evitar impactes sobre l'avifauna s'hauran d'ajustar als criteris següents:  
- El disseny de la línia haurà de complir les prescripcions tècniques per a la protecció contra l'electrocució establides en el Reial decret 263/2008, de 22 de febrer.  
- Per a evitar impactes per col·lisió s'hauran d'intensificar les mesures proposades de senyalització del cable de terra en el tram 1 en circuit simple en tota la longitud d'aquest i el tram 2, de doble circuit entre els suports 1 i 75', de manera que l'efecte de marca salvaocells siga cada 5 metres, i mantenir per a la resta de trams aeris les mesures correctores proposades en l'estudi d'impacte ambiental.   
6) Amb caràcter general s'haurà de restaurar ambientalment, després de la fase d'obres, d'acord amb el que s'ha descrit en el capítol 10 de l'estudi d'impacte, insistint especialment en aquells trams inclosos en l'àmbit el PORN del Túria, tant pel que fa al tractament final de la morfologia del terreny com en la revegetació.   
Segon  
Notificar a les persones interessades que contra aquesta resolució, per no ser un acte definitiu en via administrativa, no s'hi pot interposar cap recurs; la qual cosa no és inconvenient perquè puguen utilitzar els mitjans que en defensa del seu dret estimen pertinents.  
Tercer  
Publicar en el Diari Oficial de la Comunitat Valenciana aquesta resolució complementària a la declaració d'impacte ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'execució de la Llei 2/1989, de 3 març, d'impacte ambiental.  
València, 2 de juny de 2008.- La directora general de Gestió del Medi Natural: M. Ángeles Centeno Centeno.  
Resolució complementària a la declaració d'impacte ambiental  
Expedient: 29/02-AIA   
Promotor: Energía y Recursos Ambientales, SA (EYRA)  
Autoritat substantiva: Direcció General d'Energia. Conselleria d'Infraestructures i Transport  
Objecte del projecte: Instal·lacions eòliques de la zona 7 del Pla eòlic de la Comunitat Valenciana  
Localització: Termes municipals d'Alpuente, La Yesa, Chelva i Andilla  
La solució considerada més adequada, des del punt de vista ambiental, per a l'evacuació de l'energia generada pels parcs de la zona 7, tal com queda exposat en la part expositiva de la declaració d'impacte ambiental corresponent a les instal·lacions eòliques de la zona 7, és la unificació del traçat amb el sistema d'evacuació de la zona 8, en un punt situat a uns 2,26 km de la subestació Peñas de Dios fins a la subestació de Vilamarxant.   
El tram objecte d'aquesta resolució complementària és el denominat tram I, corresponent a una línia aèria de 132 kV en simple circuit que ix de la subestació situada a Alpuente, on recull l'energia produïda als parcs Santa Catalina i Cerro Negro i la transforma de 20 a 132 kV; es dirigeix cap al terme municipal de La Yesa, on es connecta a la subestació que recull l'energia produïda als parcs eòlics El Viudo I i II, i es dirigeix cap a la zona d'entroncament amb la línia provinent de la zona 8, al terme municipal d'Andilla.  
El projecte tramitat s'ajusta, majoritàriament, al corredor corresponent al definit en el document núm. 7: Anàlisi ambiental del traçat de la línia elèctrica d'evacuació. La línia comprén dos trams diferenciats:  
- Tram IA: suports 1 al 47, des de suport d'entroncament amb trams II i III fins a la subestació de La Yesa, amb una longitud total de 14.431,26 m. Conductor LA-545 (Cardinal)  
- Tram IB: suports del 47 al 81, des de la subestació de La Yesa fins a la subestació d'Alpuente, amb una longitud total de 26.339,1 m. Conductor LA-280 (HAWK)  
El suport núm. 1 (model Tejo/H52/15.0 reforçat) corresponent a aquest projecte serveix d'entroncament entre la línia en estudi, la línia provinent de la zona 8 (tram II) i el tram de doble circuit que evacua l'energia de les dues zones en la subestació de Villamarxant (tram III). Els suports d'aquesta línia són d'acer galvanitzat de la firma Made o semblant, de les sèries Drago, Arce i Tejo.   
S'ha elaborat un annex a l'estudi d'impacte ambiental original sobre les modificacions puntuals al corredor aprovat en la declaració, que es justifiquen de la manera següent:  
En els documents inicials no podien tenir-se en compte factors corresponents al projecte d'execució com ara la cartografia de detall, la prospecció arqueològica, l'estudi in situ de la vegetació, pel fet de no trobar-se el traçat prou detallat.  
Per a l'execució del projecte constructiu s'han tingut en consideració, a més, alguns condicionants que no van ser tinguts en compte a l'hora de modelitzar el corredor aprovat com ara els condicionants arqueològics, distàncies mínimes a carreteres, línies, etc.  
A conseqüència d'això es produeixen les modificacions següents a la traça del corredor aprovat:  
L'entroncament del tram I de la línia amb els trams II i II (tram compartit) va ser desplaçat a la posició actual del suport 1 per a ajustar-se a camins i zones agrícoles, segons s'indicava en un informe-sol·licitud d'ampliació d'estudi d'impacte ambiental, realitzat a la promotora Renomar al novembre de 2006.  
Derivat del desplaçament del suport 1 i de la proximitat a l'alineació A1 del parc Peñas de Dios es va produir la modificació de la traça entre els suports 1 i 4.  
La desviació del corredor que hi ha entre els suports 6 i 10 es justifica per la implantació d'un perímetre de seguretat de 200 metres al voltant d'una trinxera parapetada de la guerra civil, per indicacions dels arqueòlegs, la qual cosa obliga al desplaçament dels suports 7 i 8.  
Durant la prospecció arqueològica de la zona es va trobar un jaciment de material ibèric dispers localitzat entre els suports 11 i 12. S'indica, a més, que el corredor aprovat no compleix amb les distàncies mínimes a carreteres i les condicions de paral·lelisme, per la qual cosa es va decidir creuar la carretera de manera obliqua, seguint una línia recta des del suport 9 a l'11.  
Entre els suports 21 i 17 la traça discorria uns 715 metres per un tallafocs i després girava, amb un gir de 55º el suport del qual es trobava situat damunt d'un barranc, aquest traçat no es considera possible des del punt de vista constructiu per no complir la zona de servitud legal respecte al llit. Es va decidir un traçat en línia recta que permetia col·locar els suports fora del barranc i disminuir el nombre d'aquests.  
Entre els suports 36 i 47 la traça inicial estava condicionada, segons indica el promotor, per la posició de la subestació dels parcs eòlics El Viudo I i II i l'existència d'una pista d'aterratge d'avionetes situada a l'altura de l'actual suport 44. A causa del canvi d'ubicació de la subestació i realitzades consultes sobre la pista, es traça una línia recta des del suport 47 al 36 i disminueix l'afecció a la vegetació i el nombre de suports.  
Finalment, la modificació del traçat produïda entre el suport 63 i 70 és a causa de la necessitat d'allunyar aquesta del nucli de Corcolilla per exigència de la declaració impacte ambiental i en atenció a una al·legació produïda.  
La resta del traçat s'ajusta al corredor aprovat per la declaració impacte ambiental.  
Tramitació de l'expedient   
Es consignen únicament els tràmits, relatius a la línia, posteriors a la declaració d'impacte ambiental ja que els anteriors van ser recollits en la Resolució de declaració d'impacte ambiental.   
El dia 24 de gener de 2008 el Servei Territorial d'Energia remet el projecte i l'annex ambiental de la línia aèria de 132 KV de simple circuit tram I.  
En data 22 d'abril se sol·licita al Servei Territorial d'Energia la remissió de la documentació següent:  
- Certificat de realització del tràmit d'informació pública conjunta del projecte i de l'estudi d'impacte ambiental, en què s'indique dates d'exposició, mitjà de publicació i resultat.   
El 9 de juny de 2008 es rep el projecte de subestació transformadora elèctrica, corresponent a la subestació d'Alpuente.  
El dia 10 de juny se sol·licita l'aportació de la justificació dels canvis produïts respecte al corredor aprovat en la declaració impacte ambiental.  
El 12 d'agost de 2008 el promotor remet el document Justificació del traçat definitiu del tram I de la línia elèctrica, en resposta a l'última sol·licitud realitzada.  
Al·legacions   
El tràmit d'informació pública de la línia està recollit en la declaració d'impacte ambiental de la zona 7 per la qual cosa no és objecte d'aquesta resolució  
Informes sectorials   
Àrea d'Espais Naturals  
El dia 19 de maig de 2008, en resposta a consulta realitzada sobre la possible afecció a l'ampliació de la xarxa de zones d'especial protecció per a les aus (ZEPA), proposada pel Consell, es rep informe el contingut del qual es resumeix a continuació:  
«3 - Anàlisi de l'afecció a l'ampliació de ZEPA Alt Túria i Serra del Negrete: Concretament l'afecció a la ZEPA es produeix entre el suport núm. 11 i el suport núm. 31. En aquest sentit la unió entre ambdós suports podria realitzar-se a través de la carretera que uneix Higueruelas amb La Yesa, CV-345, coincidint amb el límit de l'espai natural protegit.  
Aquesta alternativa no comportaria una modificació important en el traçat del conjunt de la línia d'evacuació, i evitaria l'alteració del lloc protegit i afavoriria la conservació dels valors que han motivat la inclusió en el projecte d'ampliació de la xarxa de ZEPA, en discórrer en el límit de l'esmentat espai natural. No obstant això, en una visita de camp realitzada s'ha constatat que part de l'esmentat trajecte discorre encaixonat per una zona amb elevat valor ambiental per la qual cosa no es considera adequada.  
El recent RD 263/2008, de 22 de febrer, pel qual s'estableixen mesures de caràcter tècnic en línies elèctriques d'alta tensió amb l'objecte de protegir l'avifauna, considera com a zona de protecció els territoris designats com a zones d'especial protecció per a les aus, i especifica en l'article 6 el contingut mínim dels projectes, els quals hauran de descriure les mesures concretes tendents a minimitzar els accidents d'electrocució i col·lisió de la fauna.  
En aquest sentit, la documentació facilitada pel promotor ha d'incloure un apartat específic en el qual, prenent com a eix la minimització dels accidents d'electrocució i col·lisió de l'avifauna, es descriguen els apartats següents:  
a) Tipus de suports i armats que s'han d'instal·lar.  
b) Característiques dels sistemes d'aïllament.   
c) Descripció de les instal·lacions de seccionament, transformació i interruptors amb tall en intempèrie.  
d) Característiques dels dispositius salvaocells que s'han d'instal·lar i la ubicació d'aquests, si és el cas, com també les mesures anticol·lisió i les mesures antinidificació en les línies.  
Conclusió  
Vistes les consideracions anteriors, aquest Servei emet un informe favorable al trajecte proposat pel projecte, sempre que es complisca el que estableix el RD 263/2008, de 22 de febrer, pel qual s'estableixen les mesures de caràcter tècnic en línies elèctriques d'alta tensió a fi de protegir l'avifauna, atesa l'afecció de la línia d'evacuació entre els esmentats suports a l'ampliació de les zones ZEPA. En aquest sentit es fa necessària la presentació d'una documentació que facilite la informació referida en l'apartat 3 d'aquest informe, respecte a quines són les mesures que s'han adoptat per a la protecció contra l'electrocució i col·lisió d'aus.  
Finalment, en l'esmentada documentació s'haurà de disposar d'un pla de seguiment que constate l'eficàcia de les mesures adoptades, a fi de realitzar aquells canvis que es consideren oportuns.».  
Servei de Patrimoni Arqueològic, Etnològic i Històric  
En resposta a la consulta realitzada respecte al possible impacte sobre el patrimoni cultural específicament sobre la paleontologia, l'informe tècnic emés el 4 d'agost de 2008 conclou:  
El projecte presentat preveu la realització de moviments de terres, la qual cosa implica la possibilitat que es vegen afectats materials que puguen albergar nous jaciments paleontològics d'interés rellevant. És per això que durant la fase de construcció del projecte haurà de realitzar-se un seguiment paleontològic d'aquelles obres que implicaren moviments de terres entre els suports 48 a 81 (ambdós inclusivament) del traçat proposat de la línia elèctrica d'evacuació (tram I).  
El seguiment paleontològic haurà de ser sol·licitat i autoritzat per la Direcció General del Patrimoni Cultural Valencià de la Conselleria de Cultura i Esport.  
Qualsevol troballa paleontològica d'interés rellevant que es realitze durant l'execució del projecte, en qualsevol punt del traçat, haurà de ser comunicada a la Conselleria de Cultura, Educació i Esport, o als ajuntament implicats, segons el que disposa l'article 63 de la Llei 4/1998, del patrimoni cultural valencià .   
Consideracions ambientals  
La traça de la línia d'evacuació del tram I de la zona 7 discorre per un corredor inclòs en la declaració d'impacte ambiental de la zona 7 del Pla eòlic de la Comunitat Valenciana, i es desvia d'aquest en alguns trams.  
L'estudi d'alternatives i l'anàlisi ambiental s'inclou, doncs, en la mencionada declaració, per la qual cosa la major part de les consideracions ambientals actuals es referiran als canvis que hi ha a la traça.  
La desviació del corredor produït entre el suport 63 i 67 no es considera adequada; segons s'indica es produeix amb la finalitat d'allunyar-lo del nucli de Corcolilla, tal com indica la declaració impacte ambiental, i atenent a una al·legació produïda. No sembla motiu suficient per a instal·lar els suports 64, 65 i 66 dins de l'àmbit del LIC Sabinar de Alpuente, i es pot produir afecció a les carrasques que hi ha a la zona.  
La ubicació dels suports en una zona més elevada no disminueix l'afecció visual que hi ha des del nucli de Corcolilla, per la qual cosa es considera que la ubicació dels esmentats suports en les proximitats de la carretera, complint les distàncies legals, seria més adequada.  
Pel que fa a la possible afecció al patrimoni s'ha aportat informe respecte a la possible afecció paleontològica que conclou amb la necessitat de realitzar un seguiment paleontològic durant les obres corresponents a la instal·lació dels suports 48 a 81.   
Per tot això i fent ús de les facultats que tinc legalment atribuïdes es proposa la següent   
Resolució  
Primer   
Estimar acceptables des del punt de vista ambiental, el sistema d'evacuació del primer tram de la zona 7 i les subestacions transformadores associades, sense perjudici de les autoritzacions sectorials que hi són d'aplicació, sempre que s'execute d'acord amb la documentació presentada, amb tots aquells condicionants que no contravinguen aquesta resolució, establits en la declaració d'impacte ambiental i resolucions complementàries formulades per a les instal·lacions eòliques de la zona 7, com també als condicionants que s'estableixen en el punt segon d'aquesta resolució.  
Les instal·lacions recollides en aquesta resolució corresponen a les emparades per la declaració d'impacte ambiental de la zona 7 del Pla eòlic de la Comunitat Valenciana, i no s'han previst possibles ampliacions d'aquestes.  
Segon  
1) El traçat s'haurà d'ajustar al que s'ha definit en el projecte d'execució, d'acord amb la documentació gràfica reflectida en la documentació remesa per la Direcció General d'Energia, el 23 de gener de 2008, excepte en els trams que es detallen a continuació:  
1.1. S'haurà de modificar en la mesura que siga possible la traça entre els suports 63 i 67 amb la finalitat que la traça discórrega per la part exterior del LIC Sabinar de Alpuente i pròxima a la carretera, segons s'indica en les consideracions ambientals  
2) El traçat definitiu d'acord amb el que s'ha especificat en el punt anterior com també l'execució d'aquest haurà de quedar supeditat a:  
2.1. Les mesures preventives i actuacions prèvies per a evitar l'afecció al patrimoni cultural, d'acord els informes emesos per la Conselleria de Cultura com també el seguiment per tècnic competent en la fase d'obres del tram comprés entre els suports 48 a 81 segons el condicionant que la Conselleria de Cultura ha establit sobre el projecte de seguiment paleontològic que s'elabore d'aquest tram.   
En cas que siga necessari modificar substancialment el traçat per la detecció de troballes de naturalesa arqueològica o paleontològica en la fase de moviments de terres, després d'aplicar les mesures cautelars assenyalades en la declaració d'impacte ambiental i en els informes de la Conselleria de Cultura, s'haurà de comunicar a aquesta Direcció General les variacions proposades a fi de valorar-les ambientalment abans de l'execució d'aquestes.   
2.2. Als condicionants establits per l'organisme competent en matèria de camins ramaders.   
3) En relació amb els accessos, a més del que s'ha indicat en la documentació presentada, s'hauran de complir els criteris següents:  
- La rasant dels nous accessos s'haurà d'ajustar al màxim a la cota del terreny a fi d'evitar impactes residuals innecessaris.  
- L'amplària dels nous accessos haurà de ser com a màxim la dels camins de què parteixen, i no hauran de sobrepassar en cap cas els 3,5 metres entre les arestes interiors de cunetes.  
- Els suports situats en terreny forestal que requerisquen l'execució de nous trams d'accés i obertura de carrers sota la línia, hauran d'ajustar el traçat d'aquell, sempre que la topografia ho permeta, a l'àrea tallafocs, en especial en els accessos als suports 8 i 27   
- Per a l'accés als suports 9 i 10 el camí s'haurà d'ajustar a la vora dels camps que hi ha, i no realitzar-hi un nou camí.  
Per als suports 14 a 18 s'haurà d'intentar utilitzar els camins agrícoles que hi ha i els tallafocs, com també aprofitar els camins que s'hagen de crear per a l'accés a altres suports.  
- En l'execució dels camins d'accés i els suports situats dins del LIC Sabinar de Alpuente hauran d'extremar-se les precaucions amb la finalitat de no afectar els hàbitats que hi ha. S'haurà de realitzar un abalisament cuidadós de les savines i carrasques que hi ha i en el replantejament s'haurà de valorar la possibilitat de la instal·lació, mitjançant helicòpter, d'aquells suports els camins d'accés dels qual generen afeccions intolerables.  
4) Les mesures preventives per a evitar impactes sobre l'avifauna s'hauran d'ajustar als criteris següents:  
- El disseny de la línia haurà de complir les prescripcions tècniques per a la protecció contra l'electrocució establides en el Reial decret 263/2008, de 22 de febrer.  
- Per a evitar impactes per col·lisió s'hauran d'intensificar les mesures proposades de senyalització del cable de terra de manera que l'efecte de marca salvaocells siga cada 5 metres.   
5) Amb caràcter general s'haurà de restaurar ambientalment, després de la fase d'obres, fent especial insistència en aquells trams inclosos en l'àmbit del LIC Sabinar de Alpuente, tant pel que fa al tractament final de la morfologia del terreny com en la revegetació.   
Tercer   
Notificar a les persones interessades que contra aquesta resolució, per no ser un acte definitiu en via administrativa, no s'hi pot interposar cap recurs; la qual cosa no és inconvenient perquè puguen utilitzar els mitjans que en defensa del seu dret estimen pertinents.  
Quart  
Publicar en el Diari Oficial de la Comunitat Valenciana aquesta resolució complementària a la declaració d'impacte ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'execució de la Llei 2/1989, de 3 març, d'impacte ambiental.  
València, 22 d'agost de 2008.- La directora general de Gestió del Medi Natural: M. Ángeles Centeno Centeno  
Resolució complementària a la declaració d'impacte ambiental  
Expedient: 29/02-AIA  
Promotor: Energía y Recursos Ambientales, SA EYRA  
Autoritat substantiva: Conselleria d'Infraestructures i Transport  
Objecte del projecte: Canvi posició aerogenerador SC01 parc Santa Catalina   
Localització: Termes d'Aras de los Olmos i Alpuente (València)  
L'expedient disposa de declaració d'impacte ambiental (DIA) emesa l'11 de desembre de 2006 i posterior resolució complementària, emesa el 21 de desembre de 2007, al projecte constructiu del parc eòlic Santa Catalina, que en l'actualitat es troba en execució.  
Documentació complementària  
Després de l'emissió de la resolució complementària (RC) i ocasionat pel seguiment arqueològic que s'està duent a terme s'ha de modificar el projecte objecte de RC.  
En data 23 de juny de 2008 es rep en aquest Servei el document Informe sobre la reubicació de l'aerogenerador SC01 del parc eòlic Santa Catalina.  
Així mateix, a conseqüència del seguiment ambiental de l'obra dut a terme en l'execució del parc eòlic Santa Caterina s'han rebut els informes mensuals de seguiment derivats del pla de vigilància i seguiment ambiental de l'obra.  
Modificacions del projecte original  
Les modificacions que es proposen en la memòria presentada consisteixen en la reubicació de l'aerogenerador SC01 provocat per l'afecció al jaciment del Castillejo de la Muela, més extens del que es coneixia en un principi.  
Segons informe de seguiment arqueològic inclòs en el document presentat, els sondejos realitzats a la zona d'afecció de l'aerogenerador SC01 van ser positius des del punt de vista arqueològic, i es documentaren diverses estructures i restes ceràmiques.  
Això ocasiona que, després de visita d'inspecció, l'arqueòleg inspector dels Serveis Territorials de la Direcció General de Patrimoni Cultural decidira la no-viabilitat de la ubicació de l'aerogenerador en qüestió.  
En la documentació lliurada es proposa la reubicació de l'aerogenerador a l'extrem E del parc. S'aporta informe d'afecció a vegetació, al patrimoni cultural i a la fauna.  
Informes sectorials  
Servei de Conservació de la Biodiversitat  
En data 13 d'octubre de 2008 s'emet un informe referent a la reubicació de l'aerogenerador SC01, en el qual s'indica:   
L'impacte que genera la nova ubicació del SC-01 sobre la vegetació i l'hàbitat podria considerar-se semblant al qual causava l'emplaçament previst inicialment o fins i tot menor, pel fet de no afectar cap exemplar arbori de les espècies que defineixen l'hàbitat i per ubicar-se sobre el camí d'accés a l'alineació, cosa que comporta la realització d'un desmunt de superfície menor.  
D'altra banda, l'estudi d'avifauna aportat suggereix que la interferència d'aquest aerogenerador en el seu nou emplaçament mostra molt baix nombre d'encreuaments amb rapaces i altres aus, com també una distància superior a les àrees de nidificació de les rapaces estudiades.  
Consideracions ambientals  
El parc eòlic Santa Catalina pertanyent a la zona 7 del Pla eòlic de la Comunitat Valenciana es troba en l'actualitat en fase d'execució.   
De manera prèvia al començament de les obres i mitjançant la realització dels corresponents sondejos arqueològics es va detectar que el jaciment Castillejo de la Muela presentava una extensió més gran a la coneguda fins al moment, la qual cosa, en trobar-se aquest catalogat com a bé d'interés cultural (BIC) feia del tot inviable mantenir la posició de l'aerogenerador SC01.  
Aquesta situació va ser comunicada a aquesta Direcció General en l'informe previ del pla de vigilància i seguiment ambiental rebut el 5 de juny de 2008. En resposta es va emetre un informe en el qual es comunicava:  
«Es consideren adequades les mesures realitzades i proposades com a part del seguiment ambiental de l'obra, excepte pel que fa al canvi d'ubicació de l'aerogenerador SC01, que no constitueix una modificació puntual del projecte, per la qual cosa haurà de ser tramitada de manera independent i no com una modificació inclosa en el programa de vigilància ambiental».  
En resposta a l'esmentada comunicació el promotor remet com a documentació l'Informe sobre la reubicació de l'aerogenerador SC-01 del parc eòlic Muela de Santa Catalina.   
En l'esmentat document es fa referència a l'anàlisi d'alternatives presentat com a document número 1 al febrer de 2006, en el qual es valoraven els diversos emplaçaments possibles dins de la zona 7, sent l'estudiada una posició alternativa considerada, com també a la resposta favorable dels diversos serveis en resposta a aquest estudi d'alternatives.  
S'aporta, a més, com a annex, un informe d'afecció a la vegetació, un informe d'afecció al patrimoni cultural, tant de la ubicació inicial com de la proposta, i un informe d'afecció a la fauna i diferents plànols en què es grafia la qualificació i classificació urbanística del sòl resultant, les zones d'afecció i la ubicació de l'aerogenerador SC01.  
La justificació de la posició elegida es basa en la reducció de la superfície d'ocupació, en disposar-se l'aerogenerador de manera contigua al camí, en la no-afecció a cap exemplar de les espècies rellevants que hi ha a la zona, en el nombre molt baix d'encreuaments d'aus resultants de l'estudi realitzat durant dos anys i en no incrementar l'afecció al LIC Sabinar de Alpuente en disposar-se l'aerogenerador en una zona plana, desproveïda de vegetació rellevant o d'hàbitats prioritaris.  
Respecte a la possible afecció al patrimoni de la nova ubicació, s'indica en l'informe realitzat per l'arqueòloga coordinadora de les actuacions que es duen a terme a la zona 7 que la nova zona ja ha sigut prospectada i documentada amb resultats negatius en l'aspecte arqueològic i etnològic, per la qual cosa no cal presentar un nou projecte de prospecció arqueològica i és suficient aplicar el seguiment arqueològic igual que en la resta de l'obra.  
La reubicació de l'aerogenerador SC01 ocasiona una modificació en l'ordenació del sòl del municipi afectat pel fet de variar-se l'àmbit d'afecció de 1.000 m en els quals resulta incompatible la posterior classificació del sòl com a urbà o urbanitzable residencial, terciari o qualsevol ús excepte industrial, segons l'article 25 del Pla eòlic de la Comunitat Valenciana.   
Aquesta modificació no ha de comprometre el creixement i desenvolupament del municipi afectat. Atés que l'afecció es produeix sobre muntanya, no es considera una afecció important, sempre que s'informe els afectats.   
Després de l'anàlisi de la documentació aportada i dels diversos informes i documents que hi ha respecte d'això es conclou que l'afecció prevista per la reubicació de l'aerogenerador SC01 és assumible dins del conjunt general de l'obra pel fet de no generar impactes addicionals als ja estudiats i sobre els quals s'està aplicant en l'actualitat el programa de vigilància i seguiment ambiental.  
Resolució complementària  
Primer  
Estimar acceptable, només a l'efecte ambiental, la reubicació de l'aerogenerador SC01 del parc eòlic Santa Catalina pertanyent a la zona 7 del Pla eòlic de la Comunitat Valenciana, sense perjudici de les autoritzacions sectorials que hi són d'aplicació i sempre que s'ajuste a la documentació presentada i a les consideracions indicades en l'apartat següent.  
Segon  
- S'hauran de continuar aplicant totes les mesures preventives i correctores i condicions derivades del compliment del programa de vigilància ambiental, de la declaració d'impacte ambiental i de les posteriors resolucions complementàries que s'apliquen en la resta del parc.  
- Haurà d'aportar-se un plànol en què es grafie la situació final de les afeccions generades per aquesta modificació, tant de la nova ubicació com de l'eliminació de l'anterior.  
- En cas de detectar-se afeccions no previstes hauran de ser comunicades a aquesta Direcció General a fi de procedir-ne a l'avaluació.   
- S'haurà de comunicar a l'Ajuntament i als propietaris afectats la nova situació en la classificació del sòl i obtenir informe favorable del primer.  
Tercer   
Notificar a les persones interessades que contra aquesta resolució, per no ser un acte definitiu en via administrativa, no s'hi pot interposar cap recurs, la qual cosa no és inconvenient perquè puguen utilitzar els mitjans que en defensa del seu dret estimen pertinents.  
Quart  
Publicar en el Diari Oficial de la Comunitat Valenciana aquesta resolució complementària de la declaració d'impacte formulada mitjançant Resolució de la Secretaria Autonòmica d'11 de desembre de 2006, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 271989, de 3 de març d'impacte ambiental.  
València, 15 d'octubre de 2008.- La directora general de Gestió del Medi Natural: M. Ángeles Centeno Centeno.   
Resolució complementària a la declaració d'impacte ambiental  
Expedient: 30/02-AIA   
Promotor: Renomar   
Autoritat substantiva: Direcció General d'Energia.   
Conselleria d'Infraestructures i Transport.  
Objecte del projecte: Instal·lacions eòliques de la zona 8 del Pla eòlic de la Comunitat Valenciana.  
Modificacions puntuals en obra civil del parc Cerro Nevera i Peñas de Dios (pista Tordá)   
Localització: Termes municipals d'Andilla i La Yesa  
L'empresa adjudicatària de la zona 8 va apuntar en els informes ordinaris del programa de vigilància ambiental de la fase d'obres les dificultats tècniques per a l'execució, tal com estava projectada, d'algunes actuacions de l'obra civil o l'observació sobre el terreny d'alternatives que reduirien l'efecte ambiental negatiu. El dia 18 de desembre de 2007 va presentar un informe extraordinari en què es detallen els inconvenients de l'execució de l'obra civil, que motiven les modificacions puntuals, com també la documentació escrita i gràfica necessàries per a la formulació de la corresponent resolució complementària.  
Les modificacions proposades consisteixen en :   
1. Modificació puntual del traçat de la rasa d'evacuació del circuit 6 (es correspon amb l'alineació A1) del parc Cerro Nevera   
Es tracta de desviar la rasa del camí 9 al PK 2+420, i portar el nou traçat fins a l'àrea de tallafocs aproximadament a una altitud de 1.180 m. La longitud del nou traçat és de 210 metres i afecta una franja de terreny que només es troba sensiblement coberta per vegetació natural en els primers 35 metres.   
2. Modificació del tram final del camí núm. 2 fins a l'entroncament amb el camí núm. 3 del parc Cerro Nevera, que es projecta entre els aerogeneradors A1.2 i A1.3 de l'alineació A4 del parc Cerro Nevera. Encara que s'incrementa lleugerament la longitud total del camí (de 1.125 m del traçat original a 1.333 m) el tram de nou traçat es redueix (de 205 metres lineals a 173 metres lineals) condicionant per tant com al vial d'accés a l'alineació núm. 4 un major tram de pista que hi ha.   
3. Modificacions a la pista de Tordá, adscrit al parc Peñas de Dios.   
Es proposa una alternativa a la denominada actuació 4 del condicionament de la pista de Tordá consistent l'execució d'un nou traçat de 80 metres i el condicionament en concordança amb aquest de 88 m de la pista existent (50 metres al sud i 38 al nord).  
El 17 de gener de 2008 es va sol·licitar una esmena de la documentació gràfica i informació sobre alguns canvis que no havien sigut justificats. Així mateix, es va mantenir una reunió amb representants de l'empresa en què es va posar de manifest la viabilitat de les actuacions sempre que s'aplicaren mesures correctores específiques que reduïren els impactes residuals fins a aconseguir un elevat grau d'integració de l'obra en l'entorn.  
El 24 de gener de 2008 es va remetre l'ampliació sol·licitada en la qual es detallen alguns aspectes relacionats amb l'execució i les mesures correctores que s'han d'aplicar tant de caràcter general com específic en cada una de les modificacions.   
Consideracions ambientals  
Analitzades les propostes presentades es considera que l'impacte residual derivat del traçat proposat en la modificació puntual de la rasa del circuit 6 del parc Cerro Nevera és igual o lleugerament inferior al del projecte original, mentre que la modificació del camí núm. 2 del parc Cerro Nevera i de l'actuació 4 de la pista de Tordá (inclosa en el parc Peñas de Dios) les alternatives proposades generen clarament impactes residuals de menor magnitud. D'altra banda en totes les modificacions proposades és possible la minimització dels impactes residuals mitjançant l'aplicació de les mesures correctores generals o específiques, i aquestes han sigut recollides en la documentació presentada.   
No obstant això, ni en els successius informes ordinaris ni en l'informe extraordinari s'ha fet menció expressa a l'afecció al patrimoni per la qual cosa és necessari indicar que la viabilitat de les modificacions proposades queda supeditada a la comprovació i confirmació del fet que no hi ha afecció al patrimoni.   
Per tot això i fent ús de les facultats que tinc atribuïdes formule la següent   
Resolució  
Primer   
Estimar acceptables, des del punt de vista ambiental, les modificacions puntuals descrites en la part expositiva d'aquesta resolució, en l'obra civil dels parcs Cerro Nevera i Peñas de Dios pertanyents a les instal·lacions eòliques de la zona 8, sempre que es comprove que no hi ha afecció al patrimoni, s'execute d'acord amb la documentació presentada i amb tots aquells condicionants que no contravinguen aquesta resolució, establits en la declaració d'impacte ambiental i resolucions complementàries formulades per a les instal·lacions eòliques de la zona 8 i s'hi apliquen les mesures correctores generals o especifiques per a la minimització dels impactes residuals de l'obra civil.   
Segon   
Notificar a les persones interessades que contra aquesta resolució, per no ser un acte definitiu en via administrativa, no s'hi pot interposar cap recurs; la qual cosa no és inconvenient perquè puguen utilitzar els mitjans que en defensa del seu dret estimen pertinents.  
Tercer  
Publicar en el Diari Oficial de la Comunitat Valenciana aquesta resolució complementària a la declaració d'impacte ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'execució de la Llei 2/1989, de 3 març, d'impacte ambiental.  
València, 31 de gener de 2008.- La directora general de Gestió del Medi Natural: M. Ángeles Centeno Centeno.  
Resolució complementària de la declaració d'impacte ambiental  
Expedient: 32/02-AIA   
Promotor: Guadalaviar, Consorcio Alabe-Enerfín   
Autoritat substantiva: Direcció General d'Energia.   
Conselleria d'Infraestructures i Transports.  
Objecte del projecte: Instal·lacions eòliques de la zona 10 del Pla eòlic de la Comunitat Valenciana.   
Parc eòlic Villanueva II   
Localització: Terme municipal de Jarafuel   
L'empresa adjudicatària de la zona 10 (Guadalaviar, Consorcio Alabe-Enerfín) ha presentat, el dia 15 de maig de 2008, un informe de seguiment de construcció del parc Villanueva II en el qual es comuniquen diversos canvis en l'obra civil i se sol·licita un informe favorable sobre les modificacions proposades.  
Els canvis estan motivats pels requeriments tècnics que el fabricant exigeix per al muntatge dels aerogeneradors en l'emplaçament concret del parc en qüestió.  
Les modificacions introduïdes són :  
- Fonamentacions   
Es redueix el diàmetre exterior de la sabata de 17,00 metres a 14,30 m, i es mantenen la resta de paraments inalterats   
- Plataforma  
Es modifica la configuració de la plataforma, prevista amb unes dimensions de 50x25 m, i passa, segons recomanacions del fabricant, a plataformes de 40X40 m perquè el muntatge no resulte complicat, sent la plataforma mínima de 40x34 m.  
El promotor analitza l'emplaçament de cada un dels aerogeneradors i proposa per a aquells emplaçaments que presenten limitacions d'espai per a la ubicació de la plataforma de 40 x40 m la plataforma mínima. Així, es proposen plataformes de 40x34 m per als aerogeneradors Vi\_II 3, Vi\_II 4 i Vi\_II 6 i per a la resta d'aerogeneradors, plataformes de 40X40 m.   
- Vials. Les modificacions en la configuració de la plataforma comporten modificacions en alguns trams de camins.   
Es presenten plànols de planta i perfils longitudinals corresponents a la nova configuració   
Consideracions ambientals  
Els canvis proposats no representen un increment dels impactes avaluats en el projecte de construcció original, per la qual cosa es considera viable l'execució de l'obra ajustada als plànols presentats el 15 de maig de 2008.  
Per tot això, i fent ús de les facultats que tinc legalment atribuïdes, formule la següent   
Resolució  
Primer  
Estimar acceptable des del punt de vista ambiental, sense perjudici de les autoritzacions sectorials que se li apliquen, l'execució del parc eòlic Villanueva II, d'acord amb la documentació presentada el dia 15 de maig de 2008, i per tant modificar parcialment la condició 2.1 de la resolució complementària formulada el 8 d'octubre de 2008.   
Segon  
Notificar a les persones interessades que contra aquesta resolució, per no ser un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar els mitjans que en defensa del seu dret estimen pertinents.  
Tercer   
Publicar en el Diari Oficial de la Comunitat Valenciana aquesta resolució complementària de la declaració d'impacte ambiental formulada mitjançant una resolució de la directora general de Gestió del Medi Natural de 30 de novembre de 2005, d'acord amb el que disposa l'article 28 del Decret 162/1990 de 15 d'octubre del Consell de la Generalitat Valenciana, pel qual s'aprova el reglament per a l'execució de la Llei 27/1989, de 3 de març, d'impacte ambiental.  
València, 26 de maig de 2008.- La directora general de Gestió del Medi Natural: M. Ángeles Centeno Centeno  
Resolució complementària de la declaració d'impacte ambiental  
Expedient: 32/02-AIA   
Promotor: Guadalaviar, Consorcio Alabe-Enerfín   
Autoritat substantiva: Direcció General d'Energia. Conselleria d'Infraestructures i Transports.  
Objecte del projecte: Instal·lacions eòliques de la zona 10 del Pla eòlic de la Comunitat Valenciana.   
Parc eòlic Villanueva I  
Localització: Terme municipal de Jarafuel   
L'empresa adjudicatària de la zona 10 (Guadalaviar, Consorcio Alabe-Enerfín) ha presentat, el dia 17 de juny de 2008, un informe de seguiment de construcció del parc Villanueva I, en el qual es comuniquen diversos canvis motivats per variacions en les dimensions de la fonamentació de l'aerogenerador i de la plataforma de muntatge i per l'exclusió dels aerogeneradors 10 a 17 de l'àmbit de forest d'utilitat pública de la Generalitat Valenciana. De tot això es deriven diverses modificacions en el disseny de l'obra civil, per a les quals se sol·licita l'informe favorable.   
En el primer cas, els canvis responen a requeriments tècnics que el fabricant exigeix per al muntatge dels aerogeneradors de 2,3 MW en l'emplaçament concret del parc i són :  
- Fonamentacions   
Es redueix el diàmetre exterior de la sabata de 17,00 metres a 14,30 m mantenint la resta de paraments inalterats   
- Plataforma  
Es modifica la configuració de la plataforma prevista (dimensions de 50x25 m) a plataformes de 40x40 m perquè el muntatge no resulte complicat, encara que es poden reduir les dimensions fins a 40x34 m.   
El promotor analitza l'entorn de cada un dels aerogeneradors i proposa per a aquells emplaçaments que presenten limitacions d'espai per a la ubicació de la plataforma de 40x40 la plataforma mínima. Així, es proposen plataformes de 40x34 m per als aerogeneradors Vi\_I-2, Vi\_I-3, Vi\_I-7, Vi\_19, Vi\_I20 i Vi\_I-21 I i per a la resta d'aerogeneradors plataformes de 40X40 .   
- Vials. Les modificacions en la configuració de la plataforma comporten modificacions en alguns trams de camins.   
Els aerogeneradors reubicats per a no afectar forest d'utilitat pública són el 5, 10, 11, 12, 13, 14 i 16.   
A més de les modificacions descrites, l'empresa promotora proposa alternatives (al disseny aprovat en la resolució complementària de 8 d'octubre de 2007) als accessos dels aerogeneradors 9 i 18 consistents en:  
- Aerogenerador 9. Es proposa un accés alternatiu que parteix aproximadament del PK 0+430 del camí que uneix els aerogeneradors 10 a 18, i ajustar el traçat a l'àrea tallafocs existent (eix a molí 9 segons plànol z10-VI I-02, full 3 de 5). La longitud de camí projectat és de 582 metres  
- Aerogenerador 18. Es proposa l'accés, de nova planta des de l'aerogenerador 20 situat al puntal del Conejo. La longitud del nou vial és de 718,25 metres.   
Es presenten plànolss de planta a escala 2.000 i perfils longitudinals corresponents a la nova configuració   
El dia 1 de juliol de 2008 es rep de la Direcció General d'Energia documentació relativa al parc eòlic Villanueva I, coincident amb la presentada pel promotor davant d'aquesta Direcció General el 17 de juny de 2008  
El dia 4 de juliol de 2008 es presenta documentació complementària relativa als perfils longitudinals i transversals.  
El dia 8 de juliol se sol·licita al promotor l'ampliació de la documentació gràfica relativa als perfils longitudinals i transversals com també l'estudi d'una alternativa del disseny dels aerogeneradors entre el 10 i el 16.  
El 17 de juliol de 2008 es remet documentació en resposta al requeriment efectuat.   
Revisada la nova documentació, el dia 23 de juliol de 2008 es va comunicar verbalment a l'empresa promotora la necessitat d'estudiar alternatives parcials al disseny del parc i més concretament del tram entre els aerogeneradors 1 a 4 (es proposen tres alternatives) i del tram de l'aerogenerador 19 (es proposa 1 alternativa) i se li lliuren els plànols en què es reflecteixen les 4 alternatives.  
El dia 29 de juliol de 2008 es presenta documentació complementària de modificació del projecte en els trams més amunt indicats.  
Consideracions ambientals  
El projecte presentat el 17 de juny de 2008, modificat parcialment d'acord amb les consideracions i alternatives de disseny apuntades per aquesta Direcció General, per la documentació presentada els dies 17 i 29 de juliol de 2008, no representa un increment dels impactes avaluats en el projecte de construcció original, per la qual cosa es considera acceptable des del punt de vista ambiental, encara que al tram entre els aerogeneradors 1 a 3 es condiciona l'execució del projecte a la introducció de petits canvis i de mesures correctores de l'obra civil per a reduir al màxim els impactes residuals.  
A més, atés que es plantegen alternatives al traçat sobre el qual es va formular la Resolució complementària de 8 d'octubre de 2007 per a l'accés als aerogeneradors 9 i 18, s'indiquen a continuació els aspectes ponderats en l'avaluació per a l'adopció de la solució més adequada en cada cas.   
Per a l'aerogenerador 9 es considera més adequat el traçat alternatiu proposat pel promotor (eix a molí 9), és a dir el que parteix des del camí que uneix els aerogeneradors 10 a 18 (eix 1) i el traçat dels quals s'ajusta a l'àrea tallafocs existent.   
Ambdues alternatives són de nova obertura i discorren per àrees la topografia de les quals permet una elevada adaptació de la rasant del camí al terreny i encara que el traçat alternatiu és lleugerament més llarg té menor afecció a la vegetació natural en ajustar-se al tallafocs.   
En el cas de l'aerogenerador 18, al contrari, l'accés alternatiu proposat no presenta cap avantatge ambiental enfront del condicionament del camí existent, ja que requereix l'obertura d'un nou camí de 718 metres i en una part important del traçat la topografia no permet adaptar la rasant del camí a la del terreny, per la qual cosa es generen talussos i terraplens notables i, en conseqüència, una major afecció de superfície natural.   
Per tant, s'opta pel condicionament del camí existent. A més, afavoreixen la seua elecció les circumstàncies següents:  
- Que el traçat discorre per una àrea tallafocs en la pràctica totalitat, per la qual cosa l'afecció a la vegetació natural és menor.  
- Es poden disminuir les diferències entre la rasant del camí i les cotes del terreny en el tram comprés entre el PK 1+300 i el PK 1+520, modificant lleugerament el perfil longitudinal   
- És necessari mantenir el camí actual, almenys parcialment, per a la construcció de la línia elèctrica provinent del parc Villanueva II.  
Per tot això, i fent ús de les facultats que tinc legalment atribuïdes, formule la següent   
Resolució  
Primer  
Estimar acceptable des del punt de vista ambiental, sense perjudici de les autoritzacions sectorials que se li apliquen, l'execució del parc eòlic Villanueva I, d'acord amb allò especificat en el punt segon d'aquesta resolució i modificar, en conseqüència, la condició 2.1. de la resolució complementària formulada el 8 d'octubre de 2007.  
Segon   
1. L'execució del parc Villanueva I s'haurà de realitzar segons la documentació presentada el 17 de juliol de 2008, excepte en els trams entre l'aerogenerador 4 a 1 i de l'aerogenerador 19 a 21, que s'ajustaran a la documentació presentada el dia 29 de juliol de 2008 i s'incorporaran, si s'escau, les condicions que s'especifiquen en els punts següents.  
2) La solució definitiva d'accés a l'aerogenerador 9 serà l'alternativa proposada pel promotor, que parteix de l'eix 1 (camí principal) entre els aerogeneradors 12 i 13, que ajusta la traça al tallafocs existent   
3) La solució definitiva per a l'accés a l'aerogenerador 18 serà l'alternativa que condiciona el camí existent, rectificant el perfil longitudinal entre els PK 1+300 a 1+515 al que s'ha grafiat en l'annex 1 adjunt a aquesta resolució.  
4) L'obra civil entre els aerogeneradors 3 a 1 es modificarà lleugerament, d'acord amb el plànol de planta de l'annex 2 i plànol longitudinal de l'annex 3, adjunts a aquesta resolució.  
5) Conclosa l'obra es podran establir puntualment mesures correctores extraordinàries i addicionals a les previstes amb caràcter general per a la resta de les instal·lacions eòliques (p. ex:: restitució topogràfica parcial) si amb això s'aconsegueix una major integració de l'obra en l'entorn.   
Tercer   
Notificar a les persones interessades que contra aquesta resolució, per no ser un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar els mitjans que en defensa dels seus drets estimen pertinents.  
Quart  
Publicar en el Diari Oficial de la Comunitat Valenciana aquesta resolució complementària de la declaració d'impacte ambiental formulada mitjançant resolució de la directora general de Gestió del Medi Natural de 30 de novembre de 2005, d'acord amb el que disposa l'article 28 del Decret 162/1990 de 15 d'octubre del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'impacte ambiental.  
València, 30 de juliol de 2008.- La directora general de Gestió del Medi Natural: M. Ángeles Centeno Centeno.  
Resolució complementària a la declaració d'impacte ambiental  
Expedient: 33/0623-XTT  
Promotor: Proyectos Eólicos Valencianos SA  
Autoritat substantiva: Conselleria d'Infraestructures i Transport  
Objecte del projecte: Projecte d'execució de la subestació transformadora de 132/30 KV La Solana i LAAT per a evacuació conjunta d'energia dels parcs eòlics de les zones 11 i 12 (Pla eòlic de la Comunitat Valenciana).  
Localització: Ayora (València)  
Els dies 8 de febrer i 13 de març de 2007, l'Àrea d'Energia de la Conselleria d'Infraestructures i Transport remet a aquesta Conselleria documentació relativa a la zona 11 del Pla eòlic de la Comunitat Valenciana que consisteix en el projecte de la línia aèria d'alta tensió per a evacuació conjunta d'energia dels parcs eòlics de les zones 11 i 12, i el projecte d'execució de la subestació La Solana de 132/30 KV, ambdós promoguts per Proyectos Eólicos Valencianos SA, tal com especifica el punt segon apartat 7.1) de la part dispositiva de la declaració d'impacte ambiental, formulada mitjançant una resolució de la directora general de Gestió del Medi Natural de 3 d'agost de 2006.  
Així mateix, es presenta separata complementària de l'estudi d'impacte ambiental que va tenir entrada en aquesta Conselleria en data 29 de març de 2007, corresponent a les mesures protectores, correctores i programa de vigilància ambiental de la línia aèria d'evacuació de 132 KV conforme al que s'ha especificat en el punt segon, apartats 4.7 i 4.8, de la part dispositiva de la declaració d'impacte ambiental.  
1. Descripció de l'actuació  
1.1 Descripció de la línia  
La línia de 132 KV, objecte de projecte discorrerà pel terme municipal d'Ayora, amb una longitud total de 8.046 metres en configuració dúplex i discorrerà en paral·lel i el més pròxima possible a la LAAT de 400 KV existent i que ix des de la CN de Cofrentes, tal com es va indicar en la declaració d'impacte ambiental.  
La línia elèctrica unirà les subestacions de La Solana i Ayora, mitjançant la qual s'efectuarà l'evacuació de l'energia produïda en els parcs eòlics de les zones 11 i 12 del Pla eòlic de la Comunitat Valenciana.  
La documentació presentada està composta per plànols 1:5.000 en els quals es grafia el traçat definitiu de la línia elèctrica amb la ubicació dels suports i el traçat dels camins d'accés necessaris per a la construcció d'aquesta.   
1.2 Descripció de la subestació  
L'objecte del projecte presentat és construir una subestació transformadora de 132/30 KV denominada La Solana, que recollirà l'energia procedent dels parcs eòlics i la injectarà, en el nivell de tensió corresponent, en la xarxa de subtransport existent a través d'una línia d'interconnexió que enllaçarà amb la subestació d'Ayora. La ubicació definitiva de la subestació correspon a l'alternativa 2 que va ser aprovada en la declaració d'impacte ambiental per ser l'alternativa de menor impacte.  
Les instal·lacions que preveu la nova subestació són les que a continuació s'hi descriuen:  
- Un sistema elèctric de 132 KV amb una configuració de simple barra tipus intempèrie.  
- Una transformació dotada de quatre transformadors de potència de relació 132/30 KV i de 50 MVA de potència unitària, aïllats en oli mineral, amb regulació en càrrega per canviador de preses en el costat d'alta tensió.   
- Un sistema elèctric de 30 KV amb una configuració de simple barra tipus interior formada per quatre mòduls de cel·les, cada un alimentat per un parc eòlic. Les cel·les seran de tipus prefabricat, amb aïllament en aire.  
- Un edifici de control i cel·les en dues plantes, de construcció tradicional en obra de fàbrica, que tindrà espai per a taller mecànic, una sala per a cel·les de 30 KV i una altra sala de control, protecció i sistemes auxiliars de la instal·lació. Així mateix es disposarà en la planta superior d'una sala d'equips audiovisuals per a exposicions i els despatxos propis del personal de manteniment del centre.  
L'energia procedent dels parcs eòlics, quatre en total, se centralitzarà en la subestació en el nivell de 30 KV.  
En el sistema de 132 KV, la distància entre fases és de 2,5 m i l'alçària mínima de l'embarrat sobre el sòl serà de 4,5 m. En el sistema de 30 KV, s'utilitzaran cables subterranis apantallats i cel·les prefabricades d'interior normalitzades pel fabricant.  
Per al desenvolupament i l'execució de la instal·lació projectada cal muntar una estructura metàl·lica que servisca de suport de l'aparellatge i els embarrats, com també per a l'amarrament de la línia.  
2. Consideracions ambientals  
1. Elements ambientals que poden veure's afectats de manera important per la construcció de la línia  
Els elements ambientals principalment afectats seran el sòl (per l'ocupació i servitud creada per la infraestructura i les activitats de desbrossament), el paisatge (per l'alteració que comporta la instal·lació dels suports i els cables, com també l'efecte sinèrgic amb altres infraestructures elèctriques existents) i l'afecció a l'avifauna (per col·lisions i possibles electrocucions).  
Durant la fase de construcció, els impactes generats són els corresponents a l'obertura d'accessos necessaris per a la instal·lació de suports i l'estesa de la línia.  
Els criteris establits en el condicionant 4.5) de la part dispositiva de la declaració d'impacte ambiental, són:  
- Com a norma general no es permet l'obertura de nous camins.  
- S'utilitzaran els camins existents o camins ramaders per a accedir al punt més pròxim al suport, a partir del qual s'efectuarà un rodament superficial amb maquinària apropiada sense afectar exemplars arboris.  
- En el cas que el rodament superficial es realitze sobre zona abancalada, cada bancal s'utilitzarà de plataforma de camí, i s'executaran als extrems dels bancals rampes d'unió per a permetre-hi l'accés.  
Tenint en compte que bona part dels suports se situaran necessàriament en emplaçaments allunyats de les vies de comunicació existents, caldrà obrir nous accessos, amb unes condicions mínimes de traçat, pendent i ferm, a partir de la infraestructura viària existent en la zona.  
De l'anàlisi de la documentació presentada es pot deduir que en el disseny de nous accessos s'ha buscat la traça que minimitza la distància entre el vial existent de què es parteix i la ubicació del suport. Així mateix, s'ha aprofitat la xarxa de camins existents, minimitzant el nombre de nous accessos i s'han evitat els accessos amb pendent excessiu.  
1.1. Consideracions sobre les mesures correctores i el programa de vigilància ambiental  
A més de les mesures generals recollides en la declaració d'impacte ambiental que afecten la línia d'evacuació de la zona 11, s'hauran d'adoptar mesures correctores i protectores addicionals.   
Les mesures correctores addicionals proposades són, entre altres:  
- Les restes procedents de les excavacions de les bases dels suports s'hauran d'emprar en el recondicionament de les superfícies afectades, i evitar en la mesura que es puga el transport de restes d'excavacions a abocador.  
- La revegetació s'haurà de desenvolupar de manera paral·lela a les obres utilitzant tècniques no agressives, a partir dels abassegaments de terra vegetal.   
- No es deixaran superfícies nues i es realitzarà un seguiment acurat de les revegetacions per a garantir-ne l'arrelament i la correcta funcionalitat d'aquestes.  
Les mesures protectores més destacades implantades en el projecte són:  
- A fi d'evitar o disminuir el risc de col·lisió de les aus, s'hauran d'instal·lar espirals salvaocells a fi de fer la línia més visible per a l'avifauna. S'hauran de col·locar al llarg de tot el recorregut de la línia enrotllades en el cable de terra, amb una separació aproximada entre espirals de 5 metres.   
- En les obres s'haurà de retirar la capa de terra vegetal en la seua capa més superficial per a l'abassegament, conservació i posterior utilització d'aquesta.   
- Els sistemes de drenatge, vessaments, torrents i altres elements del medi hidràulic afectats per les obres hauran de ser restituïts o restaurats adequadament, i garantir-se la conservació del medi hidrològic local.  
- Manteniment de la maquinària d'obra en recinte tancat amb solera impermeable.  
- Durant el replantejament de les obres, haurà d'estar present un botànic, a fi d'evitar que es puguen afectar les espècies vegetals més interessants, i un arqueòleg a fi d'evitar l'afecció al patrimoni.  
El projecte de mesures correctores i protectores inclou, de manera diferenciada, el projecte de desmantellament de la línia elèctrica al final de la seua vida útil, que incorpora la destinació dels distints residus i la restauració morfològica i vegetal dels terrenys afectats mitjançant hidrosembra.   
Es presenta un programa de vigilància ambiental centrat en les labors i comprovacions periòdiques que han de realitzar-se per a garantir l'aplicació de les mesures correctores i protectores i el manteniment de la qualitat ambiental.   
De l'estudi dels impactes previsibles i l'adopció de les mesures preventives i correctores, s'estima l'impacte ambiental del projecte com compatible.  
2. Elements ambientals que poden veure's afectats de manera important per la construcció de la subestació.  
La ST La Solana se situarà en el paratge denominat Hoya de Cámara, terme municipal d'Ayora, província de València. La parcel·la de la subestació ocupa una superfície d'aproximadament 7.200 m².  
Entre les accions que poden generar impactes ambientals com a conseqüència de l'actuació destaquen:  
- Durant la fase de construcció, el transport i abassegament de materials, el condicionament de l'accés i preparació del terreny, la construcció de fonamentacions i canalitzacions elèctriques, el muntatge de paraments, la construcció de l'edifici, i la instal·lació dels components interns de la ST.  
- Durant la fase de funcionament, l'ocupació de l'espai, els processos de transformació d'electricitat, el soroll produït pels transformadors i possible generació de residus d'operació.  
La instal·lació generarà camps electromagnètics que poden repercutir sobre l'entorn pròxim de la instal·lació.  
El tancament que delimitarà el terreny destinat a allotjar la subestació tindrà una alçària de 2,30 m sobre el terreny i estarà format per una malla metàl·lica rematada en la part superior amb fil d'aram espinós, fixat tot sobre pals metàl·lics.  
2.1. Identificació, descripció i valoració dels impactes més rellevants:  
Les accions que s'han de dur a terme per a la construcció de la subestació repercutiran en l'alteració de la morfologia del relleu i de les característiques del sòl, com també l'emissió de pols i gasos. Els treballs corresponents comprendran la retirada de la capa vegetal, excavació, farciment i compactació fins a la cota d'explanació.  
S'hauran de construir els vials interiors necessaris per a permetre l'accés dels equips de transport i manteniment requerits per al muntatge i conservació dels elements de la subestació. Aquests vials hauran de ser executats en formigó i d'amplària 5 m.  
Les aigües brutes dels serveis higiènics hauran de desguassar a una fossa sèptica.  
La generació de sorolls durant la fase de funcionament repercutirà en un increment del nivell de fons.  
Atés que s'utilitza hexafluorur de sofre (SF6) com a dielèctric en els interruptors, podria produir-se una eventual pèrdua d'aquest en el cas d'un funcionament anòmal. També podria existir un impacte sobre el sòl a causa d'un possible abocament d'oli mineral dels transformadors.  
Respecte a les emissions de camps electromagnètics derivades del funcionament de la ST caldrà ajustar-se al que disposa la Direcció General de Salut Pública, òrgan competent en la vigilància sanitària de la contaminació electromagnètica, d'acord amb la Llei 4/2005, de 17 de juny. La ubicació de la ST es troba allunyada de qualsevol nucli de població, no obstant això, es tindrà en compte la recomanació del Consell de Ministres de Sanitat de la Unió Europea, de 12 de juliol (1999/519/CE), la qual fixa els límits d'emissions en 5 KV/m per al camp elèctric i 100 mT per al camp magnètic.   
2.2. Consideracions sobre les mesures correctores:  
Les mesures preventives i correctores més destacades durant la fase de funcionament són:  
- S'haurà de tenir en compte la normativa aplicable en matèria de protecció contra incendis i s'haurà de disposar de diversos sistemes de seguretat.  
- Davant d'una eventual pèrdua d'oli dels transformadors, s'han previst dos dipòsits de recollida, un per a cada dos transformadors, situats als voltants de les bancades. L'oli és conduït mitjançant canalitzacions adequades als esmentats dipòsits des de la trapa de la bancada.   
- A fi de reduir l'impacte visual generat per l'edifici de control, s'hauran de dur a terme actuacions encaminades a la integració d'aquest element en l'entorn rural circumdant. En aquest sentit, les parets exteriors hauran d'estar fetes, o almenys folrades cap a l'exterior, amb pedra vista de la zona, i la teulada haurà de ser de teula àrab.  
3. Consideracions jurídiques  
L'article 8.3 c), del Decret 137/2006, de 29 de setembre, del Consell de la Generalitat, pel qual s'aprova el Reglament orgànic i funcional de la Conselleria de Territori i Habitatge, atribueix a la secretaria autonòmica la competència sobre l'avaluació de l'impacte ambiental.  
Per tot això, fent ús de les facultats que tinc legalment atribuïdes, formule la següent:  
Resolució complementària a la declaració d'impacte ambiental  
Primer  
Estimar acceptable, només a l'efecte ambiental, sense perjudici de les modificacions o condicions que establisca la Conselleria de Cultura per a evitar l'afecció al patrimoni, els projectes de la subestació transformadora de 132/30 KV La Solana i de la línia aèria d'alta tensió per a evacuació conjunta d'energia dels parcs eòlics de les zones 11 i 12, promoguts per Proyectos Eólicos Valencianos SA, sempre que aquests es desenvolupen amb les previsions del projecte i amb els condicionants del punt segon d'aquesta resolució.  
Segon  
Com a condicionants addicionals que s'han de complir s'hi establiran els següents:   
1. S'ha de presentar davant d'aquesta Secretaria Autonòmica les al·legacions de caràcter ambiental que es produïsquen durant el període d'informació pública corresponent a la tramitació administrativa de la LAAT de 132 KV i de la subestació.  
2. S'haurà de disposar de l'informe establit en l'article 11 de la Llei 4/98, d'11 de juny, del patrimoni cultural valencià. En tot cas, l'aparició de jaciments arqueològics o paleontològics determinarà l'obligació de suspendre els treballs, delimitar el perímetre d'afecció i notificar-ho immediatament a la Conselleria de Cultura, Educació i Esport, com també a adoptar les mesures que s'establisquen en l'esmentat informe.  
3. S'haurà d'apantallar la subestació (on no interferisca amb les línies elèctriques d'entrada o eixida), amb vegetació arbòria i arbustiva pròpia de la zona.  
4. S'ha d'obtenir autorització per a l'abocament d'aigües a la fossa sèptica per part de la Confederació Hidrogràfica del Xúquer d'acord amb la legislació d'aigües vigent.  
5. No s'hauran de realitzar en la zona canvis d'oli, reparacions ni llavades de maquinària que puguen provocar contaminació del sòl. Si es produïren abocaments, s'haurà de procedir a recollir-los juntament amb la part afectada de terreny per a la correcta gestió d'aquests.  
6. S'haurà de procedir a la recollida i convenient gestió de totes les restes d'obres que s'hagen generat (terres, material elèctric, etc.).  
7. S'hauran de restaurar a les seues condicions inicials, totes les àrees que s'hagen vist alterades per les obres.  
8. A la posada en marxa de la subestació transformadora, s'haurà de mesurar els nivells sonors generats a fi de verificar el compliment de les condicions establides en la legislació vigent, i incorporar-se els resultats al programa de vigilància ambiental.  
9. En el cas que els treballs de manteniment obligaren a realitzar operacions de buidatge i ompliment del gas SF6, s'hauran de realitzar mitjançant equips que impedisquen l'emissió lliure del gas a l'atmosfera.  
10. Altres condicionants ambientals que s'establisquen a través de les autoritzacions sectorials que resulten d'aplicació.  
11. Qualsevol modificació o ampliació del projecte presentat, com també si es detectara algun impacte ambiental no previst, hauran de ser comunicats a l'òrgan ambiental competent en avaluació d'impacte ambiental que establirà, si escau, l'aplicació de noves mesures correctores.  
12. Dels resultats del programa de vigilància ambiental s'hauran d'emetre informes els quals quedaran a disposició de les autoritats competents que els sol·liciten.  
13. D'acord amb l'article 4 del HQK 5048/1986, de 28 de juny, modificat per la Llei 9/2006, de 28 d'abril, el promotor haurà de comunicar a l'òrgan ambiental (per escrit), amb la suficient antelació, la data de començament de l'execució del projecte.  
Tercer  
Notificar a les persones interessades que, contra aquesta resolució, per no ser un acte definitiu en via administrativa, no s'hi pot interposar cap recurs, la qual cosa no és inconvenient perquè puguen utilitzar els mitjans que en defensa del seu dret i interessos estimen pertinents.  
Quart  
Publicar en el Diari Oficial de la Comunitat Valenciana aquesta resolució complementària de la declaració d'impacte ambiental formulada mitjançant una resolució de la directora general de Gestió del Medi Natural, de 3 d'agost de 2006, d'acord amb el que disposa l'article 28 del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'impacte ambiental.  
València, 12 de juny de 2007.- La secretària autonòmica de Territori i Medi Ambient: Cristina Serrano Mateo  
Resolució complementària de la declaració d'impacte ambiental  
Expedient: 33/3373-LTU  
Promotor: Proyectos Eólicos Valencianos, SA  
Autoritat substantiva: Conselleria d'Infraestructures i Transport  
Objecte del projecte: Parc eòlic Rincón de Cabello, zona 11  
Localització: Ayora (València)  
En data 29 de març de 2007 va tenir entrada en aquesta conselleria la documentació relativa a la zona 11 del Pla eòlic de la Comunitat Valenciana, dirigida per l'Àrea d'Energia de la Conselleria d'Infraestructures i Transport, corresponent al Projecte de construcció del parc eòlic Rincón de Cabello i el projecte de les mesures protectores i correctores com també el Programa de vigilància ambiental de l'esmentat Parc, promogut per Proyectos Eólicos Valencianos, SA, en compliment de la condició 7.1 del punt segon de la part dispositiva de la declaració d'impacte ambiental de la zona 11, formulada mitjançant resolució de la Direcció General de Gestió del Medi Natural de 3 d'agost de 2006.  
En data 4 d'octubre de 2007, l'empresa adjudicatària de la zona 11 va presentar documentació complementària al Projecte de construcció del parc eòlic Rincón de Cabello.  
Descripció de l'actuació:  
L'objecte del Projecte de construcció presentat és obtenir el nivell de definició necessari per a la construcció, muntatge i posada en servei del parc eòlic Rincón de Cabello. Per a això, el Projecte conté la descripció de les característiques del parc eòlic, la determinació de la posició dels aerogeneradors, la definició de les obres necessàries per al desenvolupament del Parc i els càlculs elèctrics.  
El parc es compon de 20 aerogeneradors model Gamesa de 2 MW de potència unitària. Així mateix, en aquest parc s'ubicaran tres estacions meteorològiques tubulars de 67 metres d'alçària i la subestació transformadora La Solana, des de la qual s'evacuarà l'energia generada pels parcs eòlics a través de la línia elèctrica a 132 KV. Els aerogeneradors que s'instal·laran en el parc eòlic Rincón de Cabello seran el model G-87. Es tracta d'un aerogenerador de rotor tripala a sobrevent, regulat per un sistema de canvi de pas i amb un sistema d'orientació actiu. Utilitzen un sistema de control que permet adaptar l'aerogenerador per a operar en velocitat de rotor variable. El rotor del model G87 té 86,6 m de diàmetre i l'alçària de la boixa és de 67 m. La sabata de la fonamentació de l'aerogenerador G-87 tindrà unes dimensions de 13,5 x 13,5 metres i 1,5 metres de costat. Sobre la fonamentació es construirà un pedestal que allotjarà la virolla de fonamentació, proveïda dels trepants per a allotjar els perns d'ancoratge del fust de l'aerogenerador.  
Les obres consisteixen en l'execució de vials d'accés, acabats en llasts, el muntatge dels aerogeneradors, l'excavació de les rases i l'apuntalament de les línies subterrànies d'evacuació d'energia del Parc fins a la subestació La Solana.  
Per al disseny dels parcs, la declaració d'impacte ambiental de data 3 d'agost de 2006 estableix diversos criteris ambientals, en concret la màxima adaptació dels vials, plataformes de muntatge i fonamentacions a la topografia del terreny. No obstant això, la dimensió dels vials també està condicionada pel tipus de vehicles que transporten els aerogeneradors i per les grues de muntatge. En aquest sentit, són necessàries rectificacions en revoltes, amplària dels vials i modificacions en els pendents dels camins existents. Els camins han de tenir una amplària útil de 5 metres. No obstant això, s'estima que la banda d'afecció serà aproximadament de 12 metres, comptant les cunetes, els talussos (en zones amb desnivell) i les rases per a la xarxa elèctrica de mitjana tensió. En la fase de funcionament, tal com s'indica en el Pla eòlic de la Comunitat Valenciana, l'amplària dels camins s'haurà de reduir a 3,5 metres.   
L'accés al conjunt dels parcs es realitza a través de la carretera CV-590. Una vegada assolit el cim de la serra, se seguirà, principalment, per camins i pistes ja existents. S'haurà de realitzar l'obertura de nous camins, en concret per als trams següents: tram comprés entre els aerogeneradors 1 i 4, per a l'aerogenerador 5 i el tram comprés entre els aerogeneradors 16 i 18.   
- Es projecta un nou accés per als aerogeneradors 1, 2, 3 i 4. Durant l'avaluació ambiental del projecte de construcció, el Servei d'Avaluació d'Impacte Ambiental va considerar que l'accés proposat no corresponia al de menor impacte.   
- Per a l'accés a l'aerogenerador 5 es projecta un nou camí pròxim i paral·lel al ja existent atés que aquest posseeix valors arquitectònics que han de ser preservats, un mur de maçoneria en bon estat de conservació i una font que serveix d'abeurador. El traçat proposat per a l'aerogenerador 5 té com a objecte preservar aquests valors arquitectònics i ha de discórrer per una zona plana de cultius, sense afectar espècies vegetals d'interés, per la qual cosa el traçat d'aquest camí nou es considera acceptable.   
- S'haurà d'obrir un accés nou per als aerogeneradors 16, 17 i 18. En aquesta zona el relleu és molt abrupte i no és possible aprofitar els camins existents pròxims. En aquest tram, l'impacte derivat de l'obra civil és elevat.   
- Així mateix, hi ha 4 trams d'obertura puntual per a accedir a les plataformes de muntatge per als aerogeneradors 9, 13, 19, 20 i un vial d'accés a la subestació La Solana.  
Al costat de la fonamentació de l'aerogenerador s'haurà de construir una plataforma de muntatge per a la col·locació de les grues necessàries per al muntatge de la torre, la naveta i les pales de l'aerogenerador, amb unes característiques de construcció de preparació de la superfície anàlogues a les dels vials del parc. Les dimensions de les plataformes de muntatge han de tenir unes dimensions de 4 x40 metres, mentre que les plataformes de final de línia seran de 40x50 metres. Els cables elèctrics s'han d'allotjar en rases de dimensions entre 1,20 i 1,45 metres de profunditat i una amplària entre 0,6 i 1,3 metres, segons el nombre de circuits que tinga la rasa, i es disposaran paral·lelament als camins de servei en el costat més pròxim als aerogeneradors.  
El drenatge longitudinal dels camins s'ha de realitzar per mitjà de cunetes de vora de calçada, de capdavall de terraplé i de cap de talús de desmunt, segons el cas. Les cunetes han de tenir unes dimensions de 0,50 metres d'amplària per 0,50 metres d'alçària. En els encreuaments sota calçada o sota plataforma s'haurà de disposar una canonada de formigó armat de 600 mm de diàmetre. En els encreuaments es disposaran broquets i aletes en l'eixida i arquetes de captació en les entrades, a la vora de les cunetes. A fi d'integrar les obres de drenatge en el paisatge s'executarà un emmacat de pedres al costat del broquet i col·locació d'escullera en el fons d'aquest per a evitar l'erosió del terreny.   
En els llocs de pendent alt, on la vegetació i el sòl es remouen per a la realització de les obres, es presentaran distints tipus de talussos. En els talussos s'han definit les cunetes i vies de drenatge per a evitar que l'escolament òbriga les seues pròpies vies i causen la saturació del terreny.   
Una vegada finalitzades les obres es farà el rasanteig, l'anivellació i compactació dels camins d'accés, per a reparar qualsevol dany que s'haja pogut produir durant les obres i deixar-los en perfecte estat.  
Estudi d'alternatives:  
Vist el Projecte de construcció del parc eòlic Rincón de Cabello, la documentació complementària presentada davant d'aquesta conselleria i després de la visita de camp realitzada en data 13 de novembre de 2007, el Servei d'Avaluació d'Impacte Ambiental va proposar diverses d'alternatives per al traçat dels camins en l'informe de data 19 de novembre de 2007, a fi de disminuir els impactes derivats de l'obra civil del Parc eòlic Rincón de Cabello. Les esmentades alternatives són:  
1. Modificar el traçat del camí en un tram comprés entre els aerogeneradors 1 al 4, d'acord amb el pla que es va adjuntar en l'esmentat informe, que aprofita millor els camins existents, el tallafocs i minimitza l'afecció a la vegetació.  
2. Un accés a la subestació transformadora de menor impacte aprofitant el camí existent i la plataforma de l'aerogenerador més pròxim, des de la qual es va proposar un vial fins a la subestació de menor longitud que el projectat inicialment.  
De les alternatives proposades pel Servei d'Avaluació d'Impacte Ambiental, l'empresa estima viable la primera alternativa. Respecte a la segona alternativa proposada, l'enginyeria redactora del projecte va emetre un informe, signat pel tècnic competent, que va tenir entrada en aquesta conselleria en data 29 de novembre de 2007. En l'esmentat informe, es comunica que la proposta del Servei d'Avaluació d'Impacte Ambiental per a l'accés a la subestació no compleix les especificacions tècniques i les condicions mínimes de seguretat per al transport i accés a la plataforma de la subestació, atés que:  
- Que el pendent excedeix en 5,5 punts el màxim permés en trams en corba per les especificacions tècniques del transportista i per les condicions mínimes de seguretat.   
- Que el radi Kv dels acords de verticals de connexió entre els trams amb pendent constant no permeten el pas de transports amb plataformes per davall de 0,50 metres d'alçària, a causa que la distància de les tangents a les corbes que generen aquests radis són menors que la longitud total del transport i la mesura de la bisectriu de l'angle generat per aquestes tangents fins a la perpendicular amb la rasant (0,469 m), resulta major que la distància lliure entre la plataforma de transport i el terreny (màx. 0,25 m).   
- Que la corba dissenyada té un radi de 15 metres menor del necessari per a possibilitar el trànsit de transports amb longituds per damunt dels 16 metres de plataforma i no està d'acord amb les condicions de seguretat per a trajectòries de gir de vehicles de baixa velocitat.  
Afeccions per soroll i ombres:  
En data de 18 de maig de 2007 va tenir entrada en aquesta Conselleria un estudi predictiu acústic en compliment amb la condició 4.1) de la part dispositiva de la declaració d'impacte ambiental, a fi de diagnosticar l'impacte ambiental acústic que provocaria el parc eòlic a l'única masia Casa Yánez. En l'esmentat estudi es va obtenir el mapa predictiu de soroll basant-se en el mètode que dicta la norma PWQ 8014, desenvolupat en el programari informàtic Predictor 5.0 de la casa Bruel&Kjaer, en el qual s'observa que els nivells sonors pròxims a la casa en estudi estan sota els valors sonors que marca la Llei 7/2002 de protecció contra la contaminació acústica. Quant a l'afecció per ombres a la Casa Yánez, es considera compatible.  
Informes sectorials:  
Direcció General de Patrimoni Cultural Valencià de la Conselleria de Cultura, Educació i Esport:  
En data 1 de desembre de 2006, la Direcció General de Patrimoni Cultural Valencià emet un informe favorable a l'efecte patrimonial el projecte de parc eòlic Rincón de Cabello, zona 11 del Pla eòlic de la Comunitat Valenciana, amb subjecció a les condicions següents:  
- La realització d'un estudi de detall de cada un dels llocs on s'han detectat restes ceràmiques o lítiques per a valorar de manera clara la seua importància.  
- La realització de sondejos arqueològics previs, amb un marge de tres mesos abans de l'inici de les obres, en la totalitat de les zones on s'han detectat restes ceràmiques o lítiques a la superfície. Aquests sondejos s'executaran amb mitjans mecànics per a la retirada dels nivells superficials del terreny i es completaran amb el perfil, la neteja i l'excavació manual.  
- L'excavació en extensió. Aquesta mesura s'aplicarà en cas que es detecten restes arqueològiques durant la realització dels sondejos.  
- La valoració arqueològica d'aquells jaciments no detectats i que es estiguen afectats per les obres de construcció.  
Servei de Conservació de la Biodiversitat de la Conselleria de Medi Ambient, Aigua, Urbanisme i Habitatge:  
En data 21 de setembre, el Servei de Biodiversitat d'aquesta conselleria emet un informe relatiu a l'estudi d'avifauna del parc eòlic Rincón de Cabello.  
«L'empresa realitza un primer estudi d'avifauna en la zona 11 que no s'ajusta a la metodologia enviada per aquest Servei; s'aporten dades d'encreuaments amb les línies d'aerogeneradors però l'estudi comprén pocs mesos i s'instal·len pocs punts de mostratge. No obstant això, d'aquestes dades cal deduir que es tracta d'una zona on la migració resulta de poca importància, atesa l'escassa quantitat d'aus observades tant en els passos primaverals com en els tardorencs. No obstant això, tenint en compte la freqüència amb què s'observen, comparativament, en situació de risc rapaces nidificants com ara l'àguila real o l'àguila marcenca, es pot pensar que es tracta d'una zona de campeig i alimentació per a aquestes espècies. L'aerogenerador afectat, (2.2 o 3.2 segons les diferents nomenclatures) situat en el punt definit per les coordenades 673214/4315215 podria haver de reubicar-se si es manté aquesta tendència en el futur. L'estudi d'aus nidificants resulta tan escàs -un sol dia de camp- i limitat a una zona tan pròxima als aerogeneradors que no permet descartar l'existència de rapaces pròximes, en particular, de l'àguila marcenca que ha de criar en les proximitats. Quant a l'àguila reial, les parelles conegudes de la província de València no estan tan pròximes com per a campejar per l'àrea, però sí que podria existir alguna no localitzada en algun barranc pròxim o en la zona d'Albacete pròxima, la qual cosa s'hauria d'investigar.  
Per tant, s'ha de realitzar un esforç de prospecció durant la pròxima temporada de cria a fi de descartar la presència de rapaces nidificants en el seu entorn pròxim i en qualsevol altre cas establir les mesures correctores oportunes.»  
Consideracions sobre les mesures correctores i el Programa de vigilància ambiental:  
A més de les mesures generals recollides en la declaració d'impacte ambiental que afecten el parc eòlic Rincón de Cabello de la zona 11, s'hauran d'adoptar mesures correctores i protectores addicionals proposades en el projecte.   
Les mesures protectores addicionals proposades són, entre d'altres:  
- A l'hora de realitzar explanacions, obrir camins o rases, en primer lloc s'ha d'alçar i apartar la capa de terra vegetal existent. Aquesta terra serà posteriorment utilitzada tant en les últimes capes dels rebliments de rases com en la restauració d'àrees ocupades temporalment. Una vegada finalitzades les obres, en les zones d'ocupació temporal s'ha de descompactar el terreny per mitjà d'escarificació, la qual cosa n'afavorirà la revegetació natural. Una vegada instal·lats els aerogeneradors, s'haurà d'afegir una capa de terra vegetal sobre les peanyes de fonamentació.  
- S'haurà d'excavar i retirar la capa de sòl vegetal i apilar-la, en la mesura que siga possible, a l'entorn més pròxim dels elements afectats per aquesta actuació, de manera que posteriorment es reincorpore immediatament en les labors de correcció.  
- La terra vegetal obtinguda s'emmagatzemarà en monticles o cordons sense sobrepassar una alçària màxima de 2 m, per a evitar la pèrdua de les seues propietats orgàniques i biòtiques. Amb el mateix objectiu, sobre la superfície d'aquests aplecs se sembraran llavors de gramínies i lleguminoses, la qual cosa contribuirà també a la seua estabilitat. Immediatament després de la sembra, s'aplicarà un reg a tota la superfície dels cordons formats.  
- Els sistemes de drenatge, escolaments i altres elements del medi hidràulic afectats per les obres d'infraestructura, remodelació i construcció d'accessos o altres, seran restituïts o restaurats adequadament i es garantirà la conservació del medi hidrològic local.  
- Per a prevenir vessaments dels olis minerals de la maquinària, es canviarà en un recinte tancat sobre solera impermeable. En cas de vessaments accidentals, s'hi aplicarà material absorbent, el qual s'emmagatzemarà i gestionarà així mateix com un residu perillós.  
- En la fase de funcionament, a fi de prevenir un impacte ambiental produït per possibles vessaments accidentals o operacions incorrectes de retirada i emmagatzemament dels olis usats, s'haurà d'elaborar un procediment que regule aquestes operacions. Els residus s'emmagatzemaran en un recinte tancat i impermeabilitzat especialment indicat per a aquesta funció i hauran de lliurar-se a un gestor de residus perillosos autoritzat. Així mateix, es durà a terme un programa de manteniment dels equips que assegure un rendiment òptim, la prevenció d'escapaments i l'adequada neteja d'aquests. En cas de vessament durant els canvis d'oli, s'hi aplicarà material absorbent, el qual s'emmagatzemarà i gestionarà així mateix com un residu perillós.  
- S'ha d'evitar l'ús d'olis hidràulics clorats, olis lubricants clorats de motors i engranatges, i altres líquids clorats d'aïllament i transmissió de calor, en especial els olis amb PCB i PCT, d'acord amb la Directiva 76/769/CEE del Consell, de 27 de juliol de 1976, relativa a l'aproximació de les disposicions legals, reglamentàries i administratives dels estats membres que limiten la comercialització i l'ús de determinades substàncies i preparats perillosos, i modificacions posteriors.  
Les mesures correctores addicionals proposades són, entre d'altres:  
- La superfície total objecte de restauració serà la corresponent a les plataformes de muntatge dels aerogeneradors, fonamentacions dels aerogeneradors, vials i rases per al cablatge, planta formigonera, zona de recollida de materials i parc de maquinària. Els accessos utilitzats per a l'execució de les obres i que no siguen necessaris posteriorment seran restaurats una vegada finalitzades les obres i romandrà únicament una via de servei de 3,5 metres d'amplària. La restauració consistirà en la descompactació del terreny, l'extensió de la terra vegetal emmagatzemada durant l'obra i la revegetació per mitjà de plantació i hidrosembra. Addicionalment, les actuacions redundaran en una correcció de les alteracions visuals de les obres, la protecció dels recursos edàfics i la recuperació d'hàbitats per a la fauna.  
- Les restes procedents de les excavacions de les bases dels aerogeneradors s'empraran quasi en la seua totalitat en el ferm dels camins i en les plataformes dels aerogeneradors. No obstant això, qualsevol sobrant que es puga generar, tant de materials de construcció com de restes d'excavacions, que en cap cas han de ser de terra vegetal, s'haurà de traslladar a l'abocador de residus sòlids inerts amb autorització administrativa més pròxim.  
- En cap cas s'abandonaran els sobrants als voltants de les obres.  
- En el cas que aparega un animal mort de grandària considerable al parc eòlic o al seu voltant, que puga atraure les espècies carronyeres i incrementar, per tant, el risc de col·lisió, s'haurà de retirar immediatament.  
- Instal·lació de barreres o tancaments parcials en els camins d'accés, sempre que siga possible, de tal manera que només puguen ser transitats pels serveis de manteniment del parc eòlic, les autoritats ambientals i alguns usos concrets específicament autoritzats.  
Quant al Programa de vigilància ambiental presentat, aquest estableix les comprovacions periòdiques de la qualitat ambiental, els impactes ambientals que es produeixen i l'efecte de les mesures protectores i correctores aplicades.   
Durant l'execució de les obres, s'haurà de requerir la presència a peu d'obra del tècnic competent, dedicat exclusivament a realitzar-ne la vigilància ambiental durant tot el període d'execució i a registrar-ne els aspectes i incidències més importants de l'evolució.   
En la fase de funcionament del parc eòlic, en el projecte presentat es considera un període de garantia de tres anys, en els quals es realitzarà un seguiment de l'evolució de les zones restaurades i revegetades, de la correcta gestió dels residus perillosos generats, de la contaminació acústica, de les ombres i de l'avifauna.   
El Projecte de mesures correctores inclou, de manera diferenciada, el Projecte de desmantellament de totes les instal·lacions eòliques al final de la seua vida útil, d'acord amb allò especificat en el punt 4.8) de la part dispositiva de la declaració d'impacte ambiental de 3 d'agost de 2006.  
Consideracions jurídiques:  
L'article 16, apartat 2m, del Decret 217/2007, de 26 d'octubre, pel qual es modifica el Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge atribueix a la Direcció General de Gestió del Medi Natural la competència sobre l'avaluació d'impacte ambiental.  
Per tot això, fent ús de les facultats que tinc legalment atribuïdes, formule la següent:  
Resolució complementària de la declaració d'impacte ambiental:  
Primer  
Estimar acceptable, només a l'efecte ambiental, el Projecte de construcció del parc eòlic Rincón de Cabello, de la zona XI del Pla eòlic de la Comunitat Valenciana, promogut per Proyectos Eólicos Valencianos, SA, sempre que es desenvolupe amb les previsions del projecte, el projecte de les mesures protectores i correctores com també del Programa de vigilància ambiental i amb les condicions del punt segon d'aquesta resolució.  
Segon  
Com a condicions addicionals que s'han de complir s'establiran les següents:   
1. Es modifica el traçat del camí entre els aerogeneradors 1 i 4 del Projecte de construcció del parc eòlic Rincón de Cabello, pel traçat proposat en l'informe de data 19 de novembre de 2007 del Servei d'Avaluació d'Impacte Ambiental.  
2. El Programa de vigilància ambiental, en relació amb l'avifauna, haurà de seguir el protocol elaborat pel Servei de Conservació de la Biodiversitat d'aquesta conselleria. La metodologia i l'elaboració de l'estudi postparc estarà coordinada per l'esmentat servei.  
3. Si el Programa de vigilància ambiental demostra, en el transcurs del temps, la perillositat de qualsevol dels aerogeneradors instal·lats, en relació amb la població d'exemplars d'espècies de fauna catalogades com a espècies amenaçades, s'aplicarà l'article 34.4 del Decret 162/1990, de 15 d'octubre del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'impacte ambiental. A l'efecte de l'esmentat article, el llindar crític serà determinat a partir de l'avaluació de les dades demanades en el Pla de seguiment de la incidència del parc eòlic en les aus i els quiròpters, efectuada pel Servei de Conservació de la Biodiversitat. Les mesures protectores, correctores o les modificacions que fóra necessari aplicar, inclòs el desmantellament dels aerogeneradors en el cas d'impacte crític, aniran a càrrec de l'empresa adjudicatària sense que en cap cas es puga entendre que tenen dret a compensacions per part d'aquesta Administració.  
4. S'haurà de realitzar una vigilància de l'avifauna durant l'execució de les obres  
5. Sense perjudici de la informació que s'incloga en l'informe anual, les dades de mortaldat o qualsevol incidència ressenyable corresponent a aus rapaces i d'aquelles espècies catalogades com també la recollida de cadàvers es realitzarà d'acord amb el protocol elaborat a aquest efecte pel Servei de Biodiversitat d'aquesta Conselleria.   
6. Una vegada finalitzades les obres, s'efectuarà la neteja general de la zona, per tal que no quede cap material inservible pertanyent a aquesta. Tots els residus d'obra s'han de retirar i s'han de gestionar degudament.  
7. Si durant l'execució de les obres es trobaren restes arqueològiques, s'haurà d'informar del fet a la direcció corresponent de la Conselleria de Cultura i Esport de forma immediata i s'hauran d'adoptar les mesures pertinents amb vista a la seua protecció i conservació, de conformitat amb el que preveuen els articles 63 i 65 de la Llei 4/1998, d'11 de juny, de la Generalitat Valenciana, del patrimoni cultural valencià.  
8. Dels resultats del Programa de vigilància ambiental s'han d'emetre informes que quedaran a la disposició de les autoritats competents que els sol·liciten.  
9. Altres condicions ambientals que s'establisquen a través de les autoritzacions sectorials que resulten aplicables.  
10. Qualsevol modificació o ampliació del projecte presentat com també si es detecta algun impacte ambiental no previst hauran de ser comunicats a l'òrgan ambiental competent en l'avaluació d'impacte ambiental que establirà, si escau, l'aplicació de noves mesures correctores.  
11. D'acord amb l'article 4 del Reial decret legislatiu 1302/1986, de 28 de juny, modificat per la Llei 9/2006, de 28 d'abril, el promotor haurà de comunicar per escrit a l'òrgan ambiental, amb la suficient antelació, la data de començament de l'execució del projecte.  
Tercer  
Notificar a les parts interessades que contra aquesta resolució, per no ser un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar els mitjans que en defensa dels seus drets i interessos estimen pertinents.  
Quart  
Publicar en el Diari Oficial de la Comunitat Valenciana aquesta resolució complementària de la declaració d'impacte ambiental formulada mitjançant resolució de la directora general de Gestió del Medi Natural, de 3 d'agost de 2006, d'acord amb el que disposa l'article 28 del Decret 162/1990, de 15 d'octubre, del Consell de la Generalitat, pel qual s'aprova el reglament per a l'execució de la Llei 2/1989, de 3 de març, d'impacte ambiental.  
València, 5 de desembre de 2007.- La directora general de Gestió del Medi Natural: M. Ángeles Centeno Centeno.  
Resolució complementària de la declaració d'impacte ambiental  
Expedient: 33/1332-HKV  
Promotor: Proyectos Eólicos Valencianos, SA  
Autoritat substantiva: Conselleria d'Infraestructures i Transport  
Objecte del projecte: Parc eòlic El Mulatón, zona 11  
Localització: Ayora (València)  
El parc eòlic El Mulatón, de la zona 11 del Pla eòlic de la Comunitat Valenciana es compon de 19 aerogeneradors model Gamesa G-87 de 2 MW de potència unitària. El Projecte de construcció, el Projecte de les mesures protectores i correctores i el Programa de vigilància ambiental del parc eòlic van ser presentats davant d'aquesta conselleria en data 9 de maig de 2007, en compliment de la condició 7.1 del punt segon de la part dispositiva de la declaració d'impacte ambiental de la zona 11, formulada mitjançant una resolució d'aquesta Direcció General de data 3 d'agost de 2006. L'objecte del projecte de construcció presentat és obtenir el nivell de definició necessari per a la construcció, muntatge i posada en servei del Parc.   
   
Revisada la documentació presentada, en data 25 de gener de 2008 es va requerir documentació addicional al promotor, perfils longitudinals i transversals de tota l'obra civil, i es va sol·licitar l'estudi de diferents alternatives per al traçat de vials. En resposta a aquest escrit, el promotor va presentar la documentació requerida en data 7 de febrer de 2008.  
D'acord amb els plànols de detall presentats, el moviment de terres com també els talussos de vials i plataformes serien molt superiors als esperats, per la qual cosa es va remetre un informe el promotor, de data 26 de maig de 2008, en el qual es va proposar desplaçar els aerogeneradors 1 a 7 situats al vessant cap a posicions més planes i ocupar el tallafocs per a aconseguir un moviment de terres menor com també una major adaptació dels vials, plataformes de muntatge i fonamentacions a la topografia de l'entorn. En el mateix informe de 26 de maig de 2008 es va proposar reduir les dimensions de les plataformes i ajustar-les a la topografia del terreny al màxim com també eliminar l'accés previst per a l'aerogenerador 15 i reduir la distància entre els aerogeneradors 14 i 15.   
En dates 30 de maig i 2 de juny de 2008 es va rebre la documentació requerida al promotor. En la documentació presentada s'observen millores en el disseny del traçat dels vials, les dimensions de les plataformes s'han modificat, i en alguns casos reduït, per a ajustar-se a la topografia del terreny, la qual cosa disminuirà l'impacte de l'obra civil respecte a allò inicialment projectat. En concret, per a l'aerogenerador 12 s'ha eliminat l'accés acostant el vial a la plataforma i adaptant les dimensions de la plataforma al terreny. Les posicions dels aerogeneradors 14 i 15 s'han modificat, cosa que possibilita eliminar l'accés a l'aerogenerador 15. L'aerogenerador 19 s'ha desplaçat lleugerament per a modificar l'orientació de la plataforma, la qual cosa evitarà el seu atrinxerament i reduirà l'impacte visual.  
En relació amb la proposta que es va realitzar al promotor de desplaçar els aerogeneradors 1 a 7 cap a zones més planes, únicament ha estat possible el desplaçament dels aerogeneradors 2 i 6. En el cas de desplaçar l'aerogenerador 1, es provocaria un major desmunt del terreny per a executar el vial; per als aerogeneradors 4 i 5, el seu desplaçament està limitat per la proximitat a la comunitat autònoma veïna i l'aerogenerador 7 no es pot desplaçar per la possible interferència amb l'aerogenerador 8. Per tot el que s'ha exposat, s'han de desplaçar els aerogeneradors 2 i 6 cap a zones més planes, la qual cosa generarà una disminució considerable dels talussos de les respectives plataformes de muntatge. Respecte a l'aerogenerador 6, en data 13 de juny de 2008 el promotor va presentar davant d'aquesta conselleria una nova alternativa d'ubicació, amb la qual cosa tant la plataforma de muntatge com l'accés resulten més adequats que els plantejats anteriorment.  
Vist que, en data 23 de maig de 2008, el Servei de Biodiversitat d'aquesta Conselleria emet un informe pel qual es comunica que, d'acord amb la documentació rebuda per l'empresa, aquesta no suggereix riscos importants per a espècies amenaçades per la instal·lació del parc eòlic El Mulatón. El mateix informe de 23 de maig de 2008 indica que, d'acord amb l'estudi presentat per l'empresa en data 20 de maig de 2008 sobre rapaces nidificants, no s'ha detectat aquesta nidificació en l'entorn del parc eòlic.  
En relació amb el Projecte de mesures protectores i correctores presentat, aquest inclou el Programa de vigilància ambiental i el Pla de desmantellament del parc eòlic una vegada finalitzada la vida útil d'aquest.  
D'acord amb l'informe de la Direcció General de Patrimoni Cultural Valencià de data 5 de desembre de 2006, sobre l'efecte patrimonial del parc eòlic El Mulatón, l'execució de l'obra queda supeditada al compliment de les condicions següents:  
- La realització d'un estudi de detall de cada un dels llocs on s'han detectat restes ceràmiques o lítiques per a valorar de manera clara la seua importància.  
- La realització de sondejos arqueològics previs, amb un marge de tres mesos abans de l'inici de les obres en la totalitat de les zones on s'han detectat restes ceràmiques o lítiques en la superfície. Aquests sondejos s'han d'executar amb mitjans mecànics per a la retirada dels nivells superficials del terreny i s'han de completar amb el perfil, la neteja i l'excavació manual.  
- L'excavació en extensió. Aquesta mesura s'aplicarà en cas de detectar-se restes arqueològiques durant la realització dels sondejos.  
- La valoració arqueològica d'aquells jaciments no detectats i que estiguen afectats per les obres de construcció.  
- Realització d'un seguiment arqueològic intensiu de la totalitat de les obres que suposen remoció del terreny, incloent-hi les obres de desbrossament.  
Consideracions jurídiques:  
L'article 16, apartat 2, lletra m, del Decret 217/2007, de 26 d'octubre, pel qual es modifica el Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge atribueix a la Direcció General de Gestió del Medi Natural la competència sobre l'avaluació d'impacte ambiental.  
Per tot això, i fent ús de les facultats que tinc atribuïdes, formule la següent:  
Resolució complementària de la declaració d'impacte ambiental  
Primer  
Estimar acceptable, només a l'efecte ambiental, el Projecte de construcció del parc eòlic El Mulatón, de la zona XI del Pla eòlic de la Comunitat Valenciana, promogut per Proyectos Eólicos Valencianos, SA, sempre que es desenvolupe d'acord amb les previsions del projecte, amb el de les mesures protectores i correctores, amb les modificacions incloses en la documentació presentada en dates 30 de maig, 2 i 13 de juny de 2008, i amb les condicions del punt segon d'aquesta resolució.  
Segon  
Com a condicions addicionals que s'han de complir s'establiran les següents:   
1. El Pla d'implantació final definitiu del parc eòlic El Mulatón és el corresponent al presentat davant aquesta Conselleria en data 13 de juny de 2008.  
2. El Programa de vigilància ambiental, en relació amb l'avifauna, ha de seguir el protocol elaborat pel Servei de Conservació de la Biodiversitat d'aquesta Conselleria. La metodologia i l'elaboració de l'estudi postparc estarà coordinada per l'esmentat Servei.  
3. Si el Programa de vigilància ambiental demostra, en el transcurs del temps, la perillositat de qualsevol aerogenerador instal·lat en qualsevol dels parcs eòlics de la zona 11, en relació amb la població d'exemplars d'espècies de fauna catalogades com a espècies amenaçades, s'aplicarà l'article 34.4 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març d'impacte ambiental. A l'efecte de l'esmentat article, el llindar crític serà determinat a partir de l'avaluació de les dades recollides en el Pla de seguiment de la incidència del parc eòlic en les aus i els quiròpters, efectuada pel Servei de Conservació de la Biodiversitat. Les mesures protectores, correctores o les modificacions que calga aplicar, inclòs el desmantellament dels aerogeneradors en el cas d'impacte crític, aniran a càrrec de l'empresa adjudicatària, sense que en cap cas es puga entendre que donen dret a compensacions per part d'aquesta Administració.  
4. Sense perjudici de la informació que s'incloga en l'informe anual, les dades de mortaldat o qualsevol incidència ressenyable corresponent a aus rapaces i a aquelles espècies catalogades com també la recollida de cadàvers s'hauran de realitzar d'acord amb el protocol elaborat a aquest efecte pel Servei de Biodiversitat d'aquesta Conselleria.   
5. L'inici de les obres s'ha de comunicar amb l'antelació suficient a l'agent mediambiental de la zona perquè determine possibles exemplars arboris que poden ser preservats o trasplantats.   
6. Els treballs han de complir el que estableix el Decret 7/2004, de 23 de gener, pel qual s'aprova el plec general de normes de seguretat en prevenció d'incendis forestals.  
7. Una vegada finalitzades les obres s'ha d'efectuar la neteja general de la zona, per tal que no quede cap material inservible pertanyent a aquesta. Tots els residus d'obra s'hauran de retirar del lloc i s'hauran de gestionar degudament.  
8. Si durant l'execució de les obres es troben restes arqueològiques, s'haurà d'informar del fet a la direcció corresponent de la Conselleria de Cultura i Esport, de forma immediata i s'hauran d'adoptar les mesures pertinents amb vista a la seua protecció i conservació, de conformitat amb el que preveuen els articles 63 i 65 de la Llei 4/1998, d'11 de juny, de la Generalitat Valenciana, del patrimoni cultural valencià.  
9. Dels resultats del Programa de vigilància ambiental s'hauran d'emetre informes que quedaran a la disposició de les autoritats competents que els sol·liciten.  
10. Altres condicions ambientals que s'establisquen a través de les autoritzacions sectorials que resulten aplicables.  
11. Qualsevol modificació del projecte presentat com també si es detecta algun impacte ambiental no previst haurà de ser comunicat a l'òrgan ambiental competent en avaluació d'impacte ambiental que establirà, si escau, l'aplicació de noves mesures correctores.  
Tercer  
Notificar a les parts interessades que contra aquesta resolució, per no ser un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar els mitjans que en defensa dels seus drets i interessos estimen pertinents.  
Quart  
Publicar en el Diari Oficial de la Comunitat Valenciana aquesta resolució complementària de la declaració d'impacte ambiental formulada mitjançant una resolució de la directora general de Gestió del Medi Natural de 3 d'agost de 2006, d'acord amb el que disposa l'article 28 del Decret 162/1990, de 15 d'octubre, del Consell de la Generalitat, pel qual s'aprova el reglament per a l'execució de la Llei 2/1989, de 3 de març, d'impacte ambiental.  
València, 18 de juny de 2008.- La directora general de Gestió del Medi Natural: M. Ángeles Centeno Centeno.  
Resolució complementària de la declaració d'impacte ambiental  
Expedient: 33/3193-NEI  
Promotor: Proyectos Eólicos Valencianos, SA  
Autoritat substantiva: Conselleria d'Infraestructures i Transport  
Objecte del projecte: Parc eòlic Las Bodeguillas, zona 11  
Localització: Ayora (València)  
El parc eòlic Las Bodeguillas, de la zona 11 del Pla eòlic de la Comunitat Valenciana es compon de 43 aerogeneradors model Gamesa G-58 de 0,85 MW de potència unitària, promogut per Proyectos Eólicos Valencianos, SA.   
El projecte de construcció del parc eòlic Las Bodeguillas va tenir entrada en aquesta Conselleria en data 29 de març de 2007 com també el Projecte de les mesures protectores i correctores i el Programa de vigilància ambiental del parc eòlic, i en data 11 de juliol de 2008 el promotor va presentar plànols de detall del parc eòlic, perfils transversals i longitudinals de tota l'obra civil en format digital.   
El projecte de mesures protectores i correctores presentat inclou el Programa de vigilància ambiental i el Pla de desmantellament del parc eòlic, una vegada finalitzada la seua vida útil.  
L'article 16, apartat 2m, del Decret 217/2007, de 26 d'octubre, pel qual es modifica el Decret 131/2007, de 27 de juliol, del Consell pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge atribueix a la Direcció General de Gestió del Medi Natural la competència sobre l'avaluació d'impacte ambiental.  
Per tot això, i fent ús de les facultats que tinc legalment atribuïdes, formule la següent  
Resolució complementària de la declaració d'impacte ambiental:  
Primer  
Estimar acceptable, només a l'efecte ambiental, el Projecte de construcció del parc eòlic Las Bodeguillas, de la zona XI del Pla eòlic de la Comunitat Valenciana, promogut per Proyectos Eólicos Valencianos, SA, sempre que es desenvolupe d'acord amb les previsions del projecte, amb el Projecte de les mesures protectores i correctores i amb les condicions del punt segon d'aquesta resolució.  
Segon  
Com a condicions addicionals que s'han de complir s'estableixen les següents:   
1. El camí projectat per a l'accés a l'aerogenerador 6 es considera innecessari, per la qual cosa s'utilitzarà el camí pròxim existent que parteix des de la carretera comarcal per a accedir als aerogeneradors 6 i 7. Així mateix, la plataforma de l'aerogenerador 6 se situarà al costat oposat al projectat i s'orientarà de manera que es minimitze l'impacte ambiental per a l'obra civil.  
2. Tots els trams de camins cecs resultants de les rectificacions en les revoltes que s'han de realitzar, com també el camí existent que quedarà quasi paral·lel al camí nou que s'ha d'executar entre els aerogeneradors 28 al 41 hauran de ser restaurats i revegetats.  
3. El Programa de vigilància ambiental, en relació amb l'avifauna, seguirà el protocol elaborat pel Servei de Conservació de la Biodiversitat d'aquesta conselleria. La metodologia i l'elaboració de l'estudi postparc estarà coordinada per l'esmentat Servei.  
4. Si el Programa de vigilància ambiental demostra, en el transcurs del temps, la perillositat de qualsevol aerogenerador instal·lat en qualsevol dels parcs eòlics de la zona 11, en relació amb la població d'exemplars d'espècies de fauna catalogades com a espècies amenaçades, s'aplicarà l'article 34.4 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març d'impacte ambiental, que transcriu l'article 7.2.c de l'esmentada llei. A l'efecte d'aquest article, el llindar crític es determinarà a partir de l'avaluació de les dades demanades en el Pla de seguiment de la incidència del parc eòlic en les aus i els quiròpters, efectuada pel Servei de Conservació de la Biodiversitat. Les mesures protectores, correctores o les modificacions que fóra necessari aplicar, inclòs el desmantellament dels aerogeneradors en el cas d'impacte crític, aniran a càrrec de l'empresa adjudicatària sense que en cap cas es puga entendre que donen dret a compensacions per part d'aquesta Administració.   
5. Sense perjudici de la informació que s'incloga en l'informe anual, les dades de mortaldat o qualsevol incidència ressenyable corresponent a aus rapaces i a aquelles espècies catalogades com també la recollida de cadàvers s'haurà de realitzar d'acord amb el protocol elaborat a aquest efecte pel Servei de Biodiversitat d'aquesta Conselleria.   
6. L'inici de les obres s'ha de comunicar amb antelació suficient a l'agent mediambiental de la zona perquè determine possibles exemplars arboris que poden ser preservats o trasplantats.   
7. Els treballs han de complir el que estableix el Decret 7/2004, de 23 de gener, pel qual s'aprova el plec general de normes de seguretat en prevenció d'incendis forestals.  
8. Una vegada finalitzades les obres, s'efectuarà la neteja general de la zona, per tal que no quede cap material inservible pertanyent a aquesta. Tots els residus d'obra s'hauran de retirar del lloc i hauran de ser gestionats degudament.  
9. S'ha de realitzar un seguiment de les obres que garantisca la no-afecció i l'adequada protecció de les cavitats. En el cas que els dispositius de control de vibracions que s'han d'instal·lar al parc eòlic durant les obres posen en evidència una afecció significativa per vibració a les coves, se suspendran de forma cautelar els treballs en la zona més immediata i es comunicarà per mitjà d'un informe especial de caràcter urgent a la Direcció General de Gestió del Medi Natural, que determinarà la magnitud de l'impacte i establirà, si escau, l'adopció de mesures addicionals. Així mateix, no es permet l'apilament ni la instal·lació de qualsevol dependència de l'obra dins del perímetre de protecció de les cavitats catalogades.  
10. Si durant l'execució de les obres es troben restes arqueològiques, s'informarà el fet a la direcció corresponent de la Conselleria de Cultura i Esport de forma immediata, i s'adoptaran les mesures pertinents amb vista a la seua protecció i conservació, de conformitat amb el que preveuen els articles 63 i 65 de la Llei 4/1998, d'11 de juny, de la Generalitat Valenciana, del patrimoni cultural valencià.  
11. Dels resultats del Programa de vigilància ambiental s'emetran informes que quedaran a la disposició de les autoritats competents que ho sol·liciten.  
12. Altres condicions ambientals que s'establisquen a través de les autoritzacions sectorials que resulten aplicables.  
13. Qualsevol modificació del projecte presentat com també si es detecta algun impacte ambiental no previst hauran de ser comunicats a l'òrgan ambiental competent en avaluació d'impacte ambiental que establirà, si escau, l'aplicació de noves mesures correctores.  
Tercer  
Notificar a les parts interessades que contra aquesta resolució, per no ser un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar els mitjans que en defensa dels seus drets i interessos estimen pertinents.  
Quart  
Publicar en el Diari Oficial de la Comunitat Valenciana aquesta resolució complementària de la declaració d'impacte ambiental formulada mitjançant una resolució de la directora general de Gestió del Medi Natural, de 3 d'agost de 2006, d'acord amb el que disposa l'article 28 del Decret 162/1990, de 15 d'octubre, del Consell de la Generalitat, pel qual s'aprova el reglament per a l'execució de la Llei 2/1989, de 3 de març, d'impacte ambiental.  
València, 29 d'agost de 2008.- La directora general de Gestió del Medi Natura: M. Ángeles Centeno Centeno  
Resolució complementària de la declaració d'impacte ambiental  
Expedient: 34/4622-SFK  
Promotor: Acciona Eólica del Levante, SL  
Autoritat substantiva: Conselleria d'Infraestructures i Transport  
Objecte del projecte: Parc eòlic Benalaz, zona 12  
Localització: Enguera (València)  
El parc eòlic Benalaz de la zona 12 del Pla eòlic de la Comunitat Valenciana es compon de 25 aerogeneradors model Acciona WindPower AW77 d'1,5 MW de potència unitària promogut per Acciona Eólica del Levante, SL.   
El Projecte de construcció del parc eòlic Benalaz va tenir entrada en aquesta Conselleria en data 13 de febrer de 2008, i en data 24 d'octubre de 2007 es va presentar el Projecte de mesures protectores i correctores, el Programa de vigilància ambiental i el Projecte de desmantellament del parc eòlic Benalaz.   
En data 10 de gener de 2008, es presenta davant d'aquesta Conselleria un informe sobre l'estat d'ús de la Casa de la Moñigosa, també denominada Casa de la Diana, pel qual es conclou que s'ha verificat que l'esmentada casa es troba deshabitada i en estat de ruïna, per la qual cosa no es considera necessari la realització d'un estudi de soroll específic.   
En la mateixa data es presenta un informe preliminar sobre la presència de Thymus granatensis subespècie micranthus, pel qual s'indica que abans de l'inici de les obres es realitzarà una revisió intensiva de la zona durant l'època de floració. En data 22 de maig de 2008, es va presentar l'informe previ a l'inici de les obres sobre la localització de Thymus granatensis, pel qual es delimiten les zones en què s'ha detectat la presència de l'espècie com també un annex cartogràfic en el qual figuren les àrees que on hi ha l'esmentat tàxon. Com a resultat de l'estudi, s'han inventariat un total de vuit localitats al parc eòlic Benalaz i dos enclavaments més al parc eòlic Benalaz II. Cada lloc amb presència d'aquesta espècie s'ha delimitat i senyalitzat per a evitar que es veja afectada pel trànsit o estacionament de maquinària i materials.  
En data 7 de febrer de 2008 es va presentar un annex ambiental al Projecte de construcció de la subestació Benalaz-Salomón, la qual s'emplaçarà al parc eòlic Benalaz.  
Modificacions del projecte original  
La declaració d'impacte ambiental de la zona eòlica 12 es va formular considerant la instal·lació d'aerogeneradors model Enercon E-66/20 de 2 MW de potència unitària. No obstant això, el Projecte de construcció del parc eòlic Benalaz, objecte d'aquesta resolució, substitueix el model inicialment projectat per un model d'aerogenerador desenvolupat per Acciona Windpower, la potència unitària del qual serà d'1,5 MW. Per tant, la potència total instal·lada al parc eòlic Benalaz passa de 50 MW a 37,5 MW.   
L'elecció d'un aerogenerador de menor potència unitària que el projectat inicialment suposa un clar desavantatge ambiental, atés que l'aprofitament del recurs eòlic és inferior.   
Amb el canvi proposat en el model d'aerogenerador, disminueix l'alçària de la boixa, que passa de 98 a 80 metres i es redueixen les dimensions de les plataformes de muntatge que seran de 35 x 24 m enfront dels 50 x 25 m del model inicialment previst. Al contrari, s'augmenta l'àrea d'influència en augmentar el diàmetre del rotor en set metres.   
Informes sectorials  
Informe del Servei de Conservació de la Biodiversitat  
L'estudi d'avifauna realitzat per l'empresa EIN al llarg de l'any 2006 en la zona eòlica XII posa de manifest el següent:  
La rellevància dels passos d'avifauna migratòria sobre les alineacions projectades sembla molt escassa, com podria esperar-se de la seua situació geogràfica i topogràfica poc elevada.  
Igualment, la zona no sembla molt utilitzada com a zona de campeig i alimentació per rapaces rupícoles de rellevància com ara àguila cuabarrada o àguila reial, tant per la distància existent a zones de nidificació d'aquestes rapaces com pel marcat caràcter forestal de l'àrea.  
Per tant, l'única rellevància de la zona per a l'avifauna està determinada pel seu interés per a la nidificació de determinades rapaces forestals; àguila calçada, aligot, astor i, principalment, àguila marcenca que és la rapaç més abundant en la zona i amb major tendència d'encreuaments sobre aerogeneradors, segons els resultats de l'estudi.  
Informe del Servei de Prevenció d'Incendis i Sanitat Forestal  
En data 15 de maig de 2008, el Servei de Prevenció d'Incendis i Sanitat Forestal emet un informe favorable respecte a les mesures protectores i correctores adreçades a la prevenció i extinció d'incendis forestals proposades per l'empresa Acciona Eólica del Levante per a la zona eòlica 12.  
Consideracions jurídiques:  
L'article 16, apartat 2m, del Decret 217/2007, de 26 d'octubre, pel qual es modifica el Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge atribueix a la Direcció General de Gestió del Medi Natural la competència sobre l'avaluació d'impacte ambiental.  
Per tot això, i fent ús de les facultats que tinc atribuïdes, formule la següent:  
Resolució complementària de la declaració d'impacte ambiental  
Primer  
Estimar acceptable, només a l'efecte ambiental, el Projecte de construcció del parc eòlic Benalaz, de la zona 12I del Pla eòlic de la Comunitat Valenciana, promogut per Acciona Eólica del Levante, SL, sempre que es desenvolupe d'acord amb les previsions del projecte, amb la documentació presentada i amb les condicions del punt segon d'aquesta resolució.  
Segon  
Com a condicions addicionals que s'han de complir s'estableixen les següents:   
1. Les modificacions proposades a continuació tenen com a objecte la disminució dels impactes de l'obra civil, sense perjudici de les modificacions que des de la vigilància ambiental de l'obra es puguen introduir amb la mateixa finalitat.  
1.1. Des del PK 0+100 fins, aproximadament, al PK 0+500 s'elimina el camí projectat i se circularà per l'assagador Reial i, a partir de la ubicació de la plataforma de l'aerogenerador BE-23 es traçarà un camí de 190 metres, aproximadament, fins a la CV-590. L'aerogenerador BE-23 i la seua plataforma de muntatge s'hauran d'acostar al camí per a evitar crear un accés des d'aquest. Així mateix, l'aerogenerador BE-24 s'aproximarà a l'assagador, sempre que no n'envaïsca l'amplària legal. La plataforma de muntatge de l'aerogenerador BE-24 s'orientarà paral·lelament a l'assagador.   
1.2. Des del PK 0+750 fins al PK 1+350 s'elimina el camí projectat i se circularà per l'assagador Reial. Els aerogeneradors BE-16 i BE-17 com també les seues plataformes de muntatge s'hauran d'acostar a l'assagador, sempre que els aerogeneradors no n'envaïsquen l'amplària legal.   
1.3. Per a les dues connexions projectades al parc eòlic Benalaz II s'hauran d'eliminar els camins projectats i se circularà pels camins existents.   
1.4. L'aerogenerador BE-11 s'haurà de traslladar més a prop del camí i la seua plataforma s'orientarà paral·lelament a aquest.  
1.5. La plataforma de muntatge de l'aerogenerador BE-12 s'haurà de situar a una cota més elevada que la de l'aerogenerador per a evitar el desmunt generat.  
1.6. Des del PK 3+100 fins al PK 3+860 s'elimina el camí nou projectat i se circularà per l'assagador Reial fins al punt que connecta amb un camí existent pel qual se seguirà per tota la corda d'aerogeneradors. En el camí existent es podran realitzar les rectificacions en les corbes que siguen necessàries però s'han d'incloure entre les superfícies que s'han de restaurar els trams de camí abandonats cecs. Els aerogeneradors BE-5 i BE-6 i les respectives plataformes s'hauran d'acostar al camí per a evitar la creació de nous accessos.  
2. La potència no instal·lada com a conseqüència de l'elecció d'aerogeneradors de menor potència unitària no es considera un supòsit de reubicació.  
3. No es permet la recollida o la instal·lació de qualsevol dependència de l'obra en les zones en què s'ha detectat la presència de Thymus granatensis.   
4. El Programa de vigilància ambiental, en relació amb l'avifauna, ha de seguir el protocol elaborat pel Servei de Conservació de la Biodiversitat d'aquesta conselleria. La metodologia i l'elaboració de l'estudi postparc estarà coordinada per l'esmentat Servei.  
5. Si el Programa de vigilància ambiental demostra, en el transcurs del temps, la perillositat de qualsevol aerogenerador instal·lat al parc eòlic Benalaz en relació amb la població d'exemplars d'espècies de fauna catalogades com a espècies amenaçades, s'aplicarà l'article 34.4 del Decret 162/1990, de 15 d'octubre del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març d'impacte ambiental. A l'efecte d'aquest article, el llindar crític serà determinat a partir de l'avaluació de les dades recaptades en el Pla de seguiment de la incidència del parc eòlic en les aus i els quiròpters, efectuada pel Servei de Conservació de la Biodiversitat. Les mesures protectores, correctores o les modificacions que calga aplicar, inclòs el desmantellament dels aerogeneradors en el cas d'impacte crític, aniran a càrrec de l'empresa adjudicatària sense que en cap cas es puga entendre que donen dret a compensacions per part d'aquesta Administració.  
6. Sense perjudici de la informació que s'incloga en l'informe anual, les dades de mortaldat o qualsevol incidència ressenyable corresponent a aus rapaces i a aquelles espècies catalogades com també la recollida de cadàvers s'hauran de realitzar d'acord amb el protocol elaborat a aquest efecte pel Servei de Biodiversitat d'aquesta Conselleria.   
7. L'inici de les obres s'ha de comunicar amb l'antelació suficient a l'agent mediambiental de la zona perquè determine possibles exemplars arboris que poden ser preservats o trasplantats.   
8. Els treballs han de complir el que estableix el Decret 7/2004, de 23 de gener, pel qual s'aprova el plec general de normes de seguretat en prevenció d'incendis forestals.  
9. Una vegada finalitzades les obres s'haurà d'efectuar la neteja general de la zona per tal que no quede cap material inservible pertanyent a aquesta. Tots els residus d'obra s'hauran de retirar del lloc i s'hauran de gestionar adequadament.  
10. Si durant l'execució de les obres es trobaren restes arqueològiques, s'haurà d'informar del fet a la direcció corresponent de la Conselleria de Cultura i Esport, de forma immediata, i s'hauran d'adoptar les mesures pertinents amb vista a la seua protecció i conservació, de conformitat amb el que preveuen els articles 63 i 65 de la Llei 4/1998, d'11 de juny, de la Generalitat Valenciana, del patrimoni cultural valencià.  
11. Dels resultats del Programa de vigilància ambiental s'hauran d'emetre informes que quedaran a la disposició de les autoritats competents que els sol·liciten.  
12. Altres condicions ambientals que s'establisquen a través de les autoritzacions sectorials que resulten aplicables.  
13. Qualsevol modificació del projecte presentat com també si es detecta algun impacte ambiental no previst haurà de ser comunicat a l'òrgan ambiental competent en avaluació d'impacte ambiental que establirà, si escau, l'aplicació de noves mesures correctores.  
Tercer  
Notificar a les parts interessades que contra aquesta resolució, per no ser un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar els mitjans que en defensa dels seus drets i interessos estimen pertinents.  
Quart  
Publicar en el Diari Oficial de la Comunitat Valenciana aquesta resolució complementària de la declaració d'impacte ambiental formulada mitjançant Resolució de la secretària autonòmica de Territori i Medi Ambient de 27 de novembre de 2006, d'acord amb el que disposa l'article 28 del Decret 162/1990, de 15 d'octubre, del Consell de la Generalitat, pel qual s'aprova el reglament per a l'execució de la Llei 2/1989, de 3 de març, d'impacte ambiental.  
València, 27 de juny de 2008.- La directora general de Gestió del Medi Natural: M.ÁngelesCenteno Centeno.  
Resolució complementària de la declaració d'impacte ambiental  
Expedient: 34/3238-XAR  
Promotor: Acciona Eólica del Levante, SL  
Autoritat substantiva: Conselleria d'Infraestructures i Transport  
Objecte del projecte: Parc eòlic Salomón, zona 12  
Localització: Enguera (València)  
El parc eòlic Salomón, de la zona 12 del Pla eòlic de la Comunitat Valenciana es compon de 25 aerogeneradors model Acciona WindPower AW-1500 d'1,5 MW de potència unitària, promogut per Acciona Eólica del Levante, SL.   
El Projecte de construcció del parc eòlic Salomón va tenir entrada en aquesta conselleria en data 13 de febrer de 2008, i en data 24 d'octubre de 2007 es va presentar el Projecte de mesures protectores i correctores, el Programa de vigilància ambiental i el Projecte de desmantellament del Parc.   
El Projecte de construcció del parc eòlic Salomón ha evidenciat notables impactes ambientals en l'obra civil que podrien ser minimitzats considerablement amb el desplaçament de determinats aerogeneradors cap a camins existents, coincidents amb les àrees tallafocs, aprofitant les infraestructures existents, i no caldria, així, executar nous camins. A aquest efecte, en data 2 de juliol de 2008 es va sol·licitar al promotor l'estudi de la modificació del projecte en aquest sentit, ja que els esmentats canvis modificaven dos paràgrafs de la condició 1.2) de l'apartat segon de la part dispositiva de la declaració d'impacte ambiental de data 27 de novembre de 2006.  
En data 23 de juliol de 2008, el promotor remet a aquesta conselleria un estudi de les modificacions proposades i una anàlisi de la seua viabilitat.   
Dels canvis proposats en data 2 de juliol de 2008, el promotor accepta els següents:  
- Eliminar el camí projectat entre el PK 0+000 al 0+400, entre el PK 1+750 al 2+300, entre el PK 2+500 al PK 2+700 i entre el PK 2+750 fins al PK 3+100.  
- Aproximar els aerogeneradors SA-01, SA-02, SA-04, SA-10, SA-14, SA-15 i SA-16 cap a la sendera i els aerogeneradors SA-17, SA-18 i SA-19 al camí.  
- Orientar les plataformes dels aerogeneradors SA-02, SA-12 i SA-16 per a reduir el moviment de terres.  
- Situar els aerogeneradors SA-5, SA-14 i SA- 23 en zones més planes.  
Els canvis que el promotor no ha acceptat són:  
- Eliminar el camí entre el PK 0+550 fins al PK 0+900 i aproximar l'aerogenerador SA-04 a la sendera.   
L'estudi presentat en data 23 de juliol de 2008 justifica que l'aproximació de l'aerogenerador SA-04 a la sendera resulta negativa des del punt de vista del recurs eòlic, ja que s'acostaria massa a l'aerogenerador SA-3. D'altra part, la ubicació projectada pel promotor posseeix una menor densitat de vegetació.  
- Situar els aerogeneradors SA-6 i SA-7 en zones més planes.  
L'esmentat estudi indica que, en el cas de l'aerogenerador SA-6, el moviment proposat l'acostaria massa a l'aerogenerador SA-5, per la qual cosa aquesta proposta és desfavorable des del punt de vista del recurs eòlic. Finalment, l'estudi opta per una solució intermèdia en col·locar l'aerogenerador a peu de camí però uns metres més allunyat de l'aerogenerador SA-5 i evitar el desmunt de la cresta de la muntanya sense posar en perill la viabilitat de la ubicació des del punt de vista del recurs eòlic. Per a l'aerogenerador SA-7, el moviment proposat resulta inviable per estar situat en un encreuament de camins en el qual, a més, es projecta una zona de gir. En aquest cas, l'estudi planteja una solució intermèdia que consisteix a ubicar la sabata en la posició proposada i adaptar la plataforma a l'esmentada proposta sense envair l'encreuament de camins.  
Les afeccions derivades de l'obra civil, entre d'altres, del projecte modificat que aprofita les àrees tallafocs i els camins existents per a les instal·lacions eòliques, es redueixen considerablement respecte al projecte de construcció original, per la qual cosa es considera adequat adoptar com a solució definitiva per a l'execució del Parc el disseny d'aquest d'acord amb la documentació presentada el dia 23 de juliol de 2008 amb el traçat actualitzat dels camins i amb les noves ubicacions de les plataformes i aerogeneradors.   
Modificacions sobre el projecte original  
La declaració d'impacte ambiental de la zona eòlica 12 es va formular considerant la instal·lació d'aerogeneradors model Enercon E-66/20 de 2 MW de potència unitària. No obstant això, el Projecte de construcció del parc eòlic Salomón, objecte d'aquesta resolució, substitueix el model inicialment projectat per un model d'aerogenerador desenvolupat per Acciona Windpower la potència unitària del qual és d'1,5 MW. Per tant, la potència total instal·lada en el parc eòlic Salomón passa de 50 MW a 37,5 MW.   
L'elecció d'un aerogenerador de menor potència unitària que el projectat inicialment suposa un clar desavantatge ambiental, atés que l'aprofitament del recurs eòlic és inferior. Amb el canvi proposat en el model d'aerogenerador es disminueix l'alçària de la boixa, que passa de 98 a 80 metres i es redueixen les dimensions de les plataformes de muntatge que seran de 35 x 24 m. enfront dels 50 x 25 m del model inicialment previst. Al contrari, s'augmenta l'àrea d'agranada perquè s'augmenta el diàmetre del rotor en set metres.   
Consideracions jurídiques  
L'article 16, apartat 2m, del Decret 217/2007, de 26 d'octubre, pel qual es modifica el Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge atribueix a la Direcció General de Gestió del Medi Natural la competència sobre l'avaluació d'impacte ambiental.  
Per tot això, i fent ús de les facultats que tinc legalment atribuïdes, formule la següent:  
Resolució complementària de la declaració d'impacte ambiental  
Primer  
Estimar acceptable, només a l'efecte ambiental, el Projecte de construcció del parc eòlic Salomón, de la zona 12 del Pla eòlic de la Comunitat Valenciana, promogut per Acciona Eólica del Levante, SL, d'acord amb el que especifica el punt segon d'aquesta resolució i, en conseqüència, modificar parcialment la condició 1.2 de la declaració d'impacte ambiental de 27 de novembre de 2006.  
Segon  
1. L'execució del parc eòlic Salomón s'haurà de realitzar amb les modificacions introduïdes en el disseny del Parc, segons la documentació que va tenir entrada en aquesta Conselleria el 23 de juliol de 2008.  
2. La potència no instal·lada com a conseqüència de l'elecció d'aerogeneradors de menor potència unitària no es considera un supòsit de reubicació.  
3. El Programa de vigilància ambiental en relació amb l'avifauna, ha de seguir el protocol elaborat pel Servei de Conservació de la Biodiversitat d'aquesta Conselleria. La metodologia i l'elaboració de l'estudi postparc estarà coordinada per l'esmentat Servei.  
4. Si el Programa de vigilància ambiental demostra, en el transcurs del temps, la perillositat de qualsevol aerogenerador instal·lat al parc eòlic Salomón, en relació amb la població d'exemplars d'espècies de fauna catalogades com a espècies amenaçades, s'aplicarà l'article 34.4 del Decret 162/1990, de 15 d'octubre del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març d'impacte ambiental, que transcriu l'article 7.2.c de l'esmentada llei. A l'efecte d'aquest article, el llindar crític serà determinat a partir de l'avaluació de les dades recaptades en el Pla de seguiment de la incidència del parc eòlic en les aus i els quiròpters, efectuada pel Servei de Conservació de la Biodiversitat. Les mesures protectores, correctores o les modificacions que calga aplicar, inclòs el desmantellament dels aerogeneradors en el cas d'impacte crític, anrian a càrrec de l'empresa adjudicatària sense que en cap cas es puga entendre que donen dret a compensacions per part d'aquesta Administració.  
5. Sense perjudici de la informació que s'incloga en l'informe anual, les dades de mortaldat o qualsevol incidència ressenyable corresponent a aus rapaces i a aquelles espècies catalogades com també la recollida de cadàvers s'hauran de realitzar d'acord amb el protocol elaborat a aquest efecte pel Servei de Biodiversitat d'aquesta Conselleria.   
6. L'inici de les obres s'ha de comunicar amb l'antelació suficient a l'agent ambiental de la zona perquè determine possibles exemplars arboris que poden ser preservats o trasplantats.   
7. Els treballs han de complir el que estableix el Decret 7/2004, de 23 de gener, pel qual s'aprova el plec general de normes de seguretat en prevenció d'incendis forestals.  
8. Una vegada finalitzades les obres, s'efectuarà la neteja general de la zona, per tal que no quede cap material inservible pertanyent a aquesta. Tots els residus d'obra s'han de retirar del lloc i s'han de gestionar adequadament.  
9. Si durant l'execució de les obres es trobaren restes arqueològiques, s'haurà d'informar del fet a la direcció corresponent de la Conselleria de Cultura i Esport, de forma immediata i s'hauran d'adoptar les mesures pertinents amb vista a la seua protecció i conservació, de conformitat amb el que preveuen els articles 63 i 65 de la Llei 4/1998, d'11 de juny, de la Generalitat Valenciana, del patrimoni cultural valencià.  
10. Dels resultats del Programa de vigilància ambiental s'hauran d'emetre informes que quedaran a la disposició de les autoritats competents que els sol·liciten.  
11. Altres condicions ambientals que s'establisquen a través de les autoritzacions sectorials que resulten aplicables.  
12. Qualsevol modificació del projecte presentat com també si es detecta algun impacte ambiental no previst haurà de ser comunicats a l'òrgan ambiental competent en avaluació d'impacte ambiental que establirà, si escau, l'aplicació de noves mesures correctores.  
Tercer  
Notificar a les parts interessades que contra aquesta resolució, per no ser un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar els mitjans que, en defensa dels seus drets i interessos, estimen pertinents.  
Quart  
Publicar en el Diari Oficial de la Comunitat Valenciana aquesta resolució complementària de la declaració d'impacte ambiental formulada mitjançant Resolució de la secretària autonòmica de Territori i Medi Ambient de 27 de novembre de 2006, d'acord amb el que disposa l'article 28 del Decret 162/1990, de 15 d'octubre, del Consell de la Generalitat, pel qual s'aprova el reglament per a l'execució de la Llei 2/1989, de 3 de març, d'impacte ambiental.  
València, 4 d'agost de 2008.- La directora general de Gestió del Medi Natural: M. Ángeles Centeno Centeno  
Resolució complementària de la declaració d'impacte ambiental  
Expedient: 34/1405-XSA  
Promotor: Acciona Eólica del Levante, SL  
Autoritat substantiva: Conselleria d'Infraestructures i Transport  
Objecte del projecte: Parc eòlic Benalaz II, zona 12  
Localització: Enguera (València)  
El parc eòlic Benalaz II de la zona 12 del Pla eòlic de la Comunitat Valenciana es compon de 20 aerogeneradors model Acciona WindPower AW-1500 d'1,5 MW de potència unitària, promogut per Acciona Eólica del Levante, SL.   
El Projecte de construcció del parc eòlic Benalaz II va tenir entrada en aquesta conselleria en data 23 de maig de 2008.   
En data 24 d'octubre de 2007 es va presentar el Projecte de mesures protectores i correctores, el Programa de vigilància ambiental i el Projecte de desmantellament del parc.   
L'informe de 3 de juliol de 2007 del Servei de Conservació de la Biodiversitat, relatiu a l'estudi d'avifauna de la zona XII del Pla eòlic que consta en l'expedient, indica que per a alguns aerogeneradors del parc eòlic Benalaz II s'haurien de buscar alternatives per a la reubicació en zones de menor impacte ambiental. En concret, els denominats BN-1, BN-2 i BN-3 se situen aïllats sobre una lloma entre els barrancs de Benalaz i Benigüengo, dues de les àrees més interessants per a la conservació de la serra d'Enguera, i els aerogeneradors BN-14, BN-15, BN-16 i BN-17 se situen al centre d'una de les zones de major biodiversitat de la serra, en la contornada de la masia de la Mañigosa. En la zona nidifiquen l'àguila marcenca i l'àguila calçada.   
En data 14 de maig de 2008 es rep un escrit del promotor en el qual comunica que s'incorpora la recomanació del Servei de Conservació de la Biodiversitat i s'eliminen de l'esmentat parc les posicions mencionades (BN-1, BN-2, BN-3, BN-4, BN-15, BN-16 i BN-17) a més dels aerogeneradors BN-18 i BN-19 que queden aïllats com també les seues infraestructures associades (vials, rases, etc.), per la qual cosa el projecte de construcció presentat el 23 de maig de 2008 com també els plans de detall presentats comprenen 11 dels 20 aerogeneradors que constitueixen el parc eòlic Benalaz II. La documentació remesa no inclou les posicions alternatives per a la reubicació dels aerogeneradors anteriorment esmentats.  
En data 14 de juliol de 2008 es va comunicar al promotor la possibilitat de realitzar determinades modificacions puntuals tendents a eliminar trams de camins projectats i aprofitar, en major grau, els camins ja existents. En data 6 d'agost el promotor va remetre un escrit pel qual accepta les modificacions proposades, un plànol de la implantació definitiva d'11 aerogeneradors del parc i una taula amb les noves coordenades dels aerogeneradors.  
Modificacions del projecte original  
La declaració d'impacte ambiental de la zona eòlica 12 es va formular considerant la instal·lació d'aerogeneradors model Enercon E-66/20 de 2 MW de potència unitària. No obstant això, el projecte de construcció del parc eòlic Benalaz II, objecte d'aquesta resolució, substitueix el model inicialment projectat per un model d'aerogenerador desenvolupat per Acciona Windpower, la potència unitària del qual serà d'1,5 MW. Per tant, la potència total instal·lada al parc eòlic Benalaz II passa de 40 MW a 30 MW.   
L'elecció d'un aerogenerador de menor potència unitària que el projectat inicialment suposa un clar desavantatge ambiental, ja que l'aprofitament del recurs eòlic és inferior. Amb el canvi proposat en el model d'aerogenerador es disminueix l'alçària de la boixa, que passa de 98 a 80 metres i es redueixen les dimensions de les plataformes de muntatge que seran de 35 x 24 m enfront dels 50 x 25 m. del model inicialment previst. Al contrari, s'augmenta l'àrea d'influència en augmentar el diàmetre del rotor en set metres.   
Consideracions jurídiques:  
L'article 16, apartat 2, m), del Decret 217/2007, de 26 d'octubre, pel qual es modifica el Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge atribueix a la Direcció General de Gestió del Medi Natural la competència sobre l'avaluació d'impacte ambiental.  
Per tot això, i fent ús de les facultats que tinc legalment atribuïdes, formule la següent  
Resolució complementària de la declaració d'impacte ambiental  
Primer  
Estimar acceptable, només a l'efecte ambiental, l'execució de les infraestructures incloses en el projecte de construcció que va tenir entrada en aquesta Conselleria en data 23 de maig de 2008, del parc eòlic Benalaz II de la zona XII del Pla eòlic de la Comunitat Valenciana, promogut per Acciona Eólica del Levante, SL, sempre que es desenvolupe d'acord amb les previsions del projecte, amb la documentació presentada i amb les condicions del punt segon d'aquesta resolució.  
Segon  
1. El promotor haurà de presentar un projecte constructiu de les posicions alternatives, no incloses en la documentació presentada, que serà sotmés a resolució complementària a la declaració d'impacte ambiental de la zona eòlica XII.  
2. L'execució del parc eòlic Benalaz II s'haurà de realitzar amb les modificacions introduïdes en el disseny del parc, segons la documentació que va tenir entrada en aquesta Conselleria el 6 d'agost de 2008.  
3. La potència no instal·lada com a conseqüència de l'elecció d'aerogeneradors de menor potència unitària no es considera un supòsit de reubicació.  
4. Els trams de camins cecs resultants de les rectificacions en les corbes que s'han de realitzar i del condicionament d'aquests hauran de ser restaurats i revegetats.   
5. El Programa de vigilància ambiental, en relació amb l'avifauna, haurà de seguir el protocol elaborat pel Servei de Conservació de la Biodiversitat d'aquesta conselleria. La metodologia i l'elaboració de l'estudi postparc estarà coordinada per l'esmentat servei.  
6. Si el Programa de vigilància ambiental demostra, en el transcurs del temps, la perillositat de qualsevol aerogenerador instal·lat als parcs eòlics de la zona 12 en relació amb la població d'exemplars d'espècies de fauna catalogades com a espècies amenaçades, s'aplicarà l'article 34.4 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'impacte ambiental, que transcriu l'article 7.2c de l'esmentada llei. A l'efecte de l'esmentat article, el llindar crític serà determinat a partir de l'avaluació de les dades recaptades en el Pla de seguiment de la incidència del parc eòlic en les aus i els quiròpters, efectuada pel Servei de Conservació de la Biodiversitat. Les mesures protectores, correctores o les modificacions que fóra necessari aplicar, inclòs el desmantellament dels aerogeneradors en el cas d'impacte crític, aniran a càrrec de l'empresa adjudicatària sense que en cap cas es puga entendre que donen dret a compensacions per part d'aquesta Administració.  
7. Sense perjudici de la informació que s'incloga en l'informe anual, les dades de mortaldat o qualsevol incidència ressenyable corresponent a aus rapaces i a aquelles espècies catalogades com també la recollida de cadàvers s'hauran de realitzar d'acord amb el protocol elaborat a aquest efecte pel Servei de Biodiversitat d'aquesta conselleria.  
8. L'inici de les obres s'ha de comunicar amb l'antelació suficient a l'agent mediambiental de la zona perquè determine possibles exemplars arboris que poden ser preservats o trasplantats.   
9. Els treballs han de complir el que estableix el Decret 7/2004, de 23 de gener, pel qual s'aprova el plec general de normes de seguretat en prevenció d'incendis forestals.  
10. Una vegada finalitzades les obres, s'haurà d'efectuar la neteja general de la zona, per tal que no quede cap material inservible pertanyent a aquesta. Tots els residus d'obra s'hauran de retirar del lloc i hauran de ser gestionats degudament.  
11. Si durant l'execució de les obres es troba presència de restes arqueològiques, s'informarà del fet a la direcció general corresponent de la Conselleria de Cultura i Esport, de forma immediata, i s'adoptaran les mesures pertinents amb vista a la seua protecció i conservació, de conformitat amb el que preveuen els articles 63 i 65 de la Llei 4/1998, d'11 de juny, de la Generalitat Valenciana, del patrimoni cultural valencià.  
12. Dels resultats del Programa de vigilància ambiental s'emetran informes, que quedaran a la disposició de les autoritats competents que els sol·liciten.  
13. Altres condicions ambientals que s'establisquen a través de les autoritzacions sectorials que resulten aplicables.  
14. Qualsevol modificació del projecte presentat com també si es detecta algun impacte ambiental no previst hauran de ser comunicats a l'òrgan ambiental competent en avaluació d'impacte ambiental, el qual establirà, si escau, l'aplicació de noves mesures correctores.  
Tercer  
Notificar a les parts interessades que en contra d'aquesta resolució, per no ser un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar els mitjans que en defensa dels seus drets i interessos estimen pertinents.  
Quart  
Publicar en el Diari Oficial de la Comunitat Valenciana aquesta resolució complementària de la declaració d'impacte ambiental formulada mitjançant resolució de la secretària autonòmica de Territori i Medi Ambient de 27 de novembre de 2006, d'acord amb el que disposa l'article 28 del Decret 162/1990, de 15 d'octubre, del Consell de la Generalitat, pel qual s'aprova el reglament per a l'execució de la Llei 2/1989, de 3 de març, d'impacte ambiental.  
València, 5 de setembre de 2008.- La directora general de Gestió del Medi Natural: M. Ángeles Centeno Centeno.